**ПРОТОКОЛ ОТ ПЕТДЕСЕТ И ВТОРО ЗАСЕДАНИЕ НА ОБЩИНСКИ СЪВЕТ - РУСЕ**

**Проведено на 21 септември 2023 година, начало 09:00 часа**

От общо 51 общински съветници присъстваха 48. Отсъстваха Александър Неделчев, Елка Симеонова и Мирослав Славчев. Заседанието беше открито и ръководено от Иво Пазарджиев - Председател на Общински съвет – Русе.

**Г-н Иво Пазарджиев:** Моля общинските съветници да заемат местата си. Колеги, моля заемете местата си. Стартираме проверка на кворума. Четиридесет и четири общински съветници са се регистрирали по електронната система. Имаме необходимия кворум да започнем нашата работа. Откривам петдесет и второто заседание на Общински съвет - Русе. Преди да започнем с нашата делова работа имам приятното задължение и уверението, че господин Валери Иванов има рожден ден днес и искам да го поканя да продължим традицията с една хубава бутилка вино, да му пожелая много здраве и успехи, както в личен, така и в професионален план. Започваме с разискванията по дневния ред. Първо имам заявление от господин Станимир Станчев, че оттегля точка 61-ва с контролен лист 1406, а именно относно промяна в нашия правилник. Аз предлагам една промяна в дневния ред, а именно тъй като днес е последно заседание и считам, че тази точка следва да е значима и да е в началото. Отчета за дейността на общинския съвет и неговите комисии за периода януари 2023 - юли 2023 да стане Точка 3. Други предложения по дневния ред? Госпожа Наталия Кръстева.

**Г-жа Наталия Кръстева:** Аз предлагам Точка 58 от проекта за дневен ред, който ни е предложен, а именно Приемане на наредба за изменение и допълнение на Наредба 4 да стане Точка 6 от дневния ред.

**Г-н Иво Пазарджиев:** Благодаря. Господин Деян Недков.

**Г-н Деян Недков:** Благодаря, господин Председател, моето предложение е Точки 56 и 57 да станат 31 и 32 с оглед да бъдем по-адекватни като вземем едно решение. Благодаря.

**Г-н Иво Пазарджиев:** Благодаря. Само секунда, 56 и 57 да станат… Госпожа Златомира Стефанова от името на администрацията.

**Г-жа Златомира Стефанова:** Добро утро на всички. Уважаеми господин Председател, аз моля да бъде оттеглена точка сега не знам, не виждам точно, но 1411 контролен лист.

**Г-н Иво Пазарджиев:** Отдаване под наем на имоти публична общинска собственост.

**Г-жа Златомира Стефанова:** Да. Да отпадне, да. Благодаря.

**Г-н Иво Пазарджиев:** Благодаря. Започваме с гласуване на 3 предложения има. Първото е Точка 62 да стане Точка 3. Това е моето предложение. Моля да го подложим на гласуване. Гласуваме предложението.

**КВОРУМ – 45. С 45 „за“, 0 „против“ и 0 „въздържали се“ се прие предложението.**

 **Г-н Иво Пазарджиев:** Следващото е на госпожа Кръстева, 58-ма точка да стане Точка 6.

**КВОРУМ – 42. С 34 „за“, 1 „против“ и 7 „въздържали се“ се прие предложението.**

 **Г-н Иво Пазарджиев:** И на господин Деян Недков тъй като са сходни двете точки, които предлага, предлагам да ги гласуваме анблок предложението, както той го направи всъщност от трибуната – 56-та и 57-ма да станат 31-ва и 32-ра.

**КВОРУМ – 46. С 36 „за“, 0 „против“ и 10 „въздържали се“ се прие предложението.**

 **Г-н Иво Пазарджиев:** Гласуваме дневния ред като цяло с направените промени. Системата е стартирана. Моля да гласувате.

**КВОРУМ – 46. С 46 „за“, 0 „против“ и 0 „въздържали се“ се прие следния**

**ДНЕВЕН РЕД:**

1. К.л. № 1375 Отчет за изпълнението на Програмата за управление на Община Русе за мандат 2019-2023 г.
2. К.л. № 1431 Възлагане на дейности по добив на дървесина от горски територии – общинска собственост
3. Отчет за дейността на Общински съвет - Русе и неговите комисии за периода януари 2023 г. - юли 2023 г.
4. К.л. № 1376 Решение за приватизация чрез търг на общински имот с административен адрес: гр. Русе, ул. „Александровска“ №91, предмет на АЧОС №6858/21.12.2012 г.
5. К.л. № 1377 Решение за приватизация чрез търг на общински имот с адрес: гр. Русе, ул. „Димчо Дебелянов“, предмет на АЧОС №10795/10.04.2023 г.
6. К.л. № 1389 Приемане на Наредба за изменение и допълнение на Наредба № 4 за поддържане и осигуряване на обществения ред, условията и реда за провеждане на масови обществени прояви, опазване общественото и личното имущество и чистотата на територията на Община Русе
7. Допълване на Решение №901, прието с протокол №34/19.05.2022 г. на Общински съвет – Русе, относно дадено съгласие Община Русе да внесе непарична, апортна вноска в капитала на „Общински пазари“ ЕООД
8. Прекратяване на съсобственост чрез замяна, спрямо поземлен имот с идентификатор 63427.2.773 по КККР на гр. Русе, с адрес гр. Русе, ул. „Батак“ № 4, и спрямо поземлен имот с идентификатор 63427.2.774 по КККР на гр. Русе, с адрес гр. Русе, ул. „Никола Палаузов“ №9
9. К.л. № 1378 Годишен отчет за изпълнение на концесионните договори през 2022 г.
10. К.л. № 1407 Приемане на предложение от концесионера „Порт Пристис“ ООД за изменение на Договор за предоставяне на концесия за пристанище за обществен транспорт с регионално значение „Пристис“ – публична общинска собственост
11. К.л. № 1409 Договор за концесия на подлеза на „Печатни платки“
12. К.л. № 1379 Провеждане на публичен търг с явно надаване за отдаване под наем на недвижими имоти - публична общинска собственост, предоставени за управление на ОП „Спортни имоти”
13. К.л. № 1380 Провеждане на публичен търг с явно надаване за отдаване под наем на недвижим имот – частна общинска собственост, предоставен за управление на ОП „Спортни имоти”
14. К.л. № 1410 Определяне на продажна цена на жилищен имот подробно описан в т. 5.38 от Решение № 877 по протокол № 32/19.04.2023 г. на Общински съвет – Русе
15. К.л. № 1412 Провеждане на публичен търг с явно наддаване за отдаване под наем на части от терен – публична общинска собственост в организиран Коледен базар
16. К.л. № 1413 Провеждане на процедура по чл. 39, ал. 4 от Закона за общинската собственост
17. К.л. № 1414 Провеждане на публичен търг с явно наддаване за отдаване под наем на части от терени - публична общинска собственост, за разполагане на преместваеми обекти по чл. 56 от ЗУТ
18. К.л. № 1415 Допълване на обща схема за разполагане на преместваеми обекти по чл.56
19. К.л. № 1416 Отдаване под наем на обособена част от имот - публична общинска собственост, предоставен за управление на СУ „Васил Левски“ – гр. Русе, ул. „Гео Милев“ №1
20. К.л. № 1418 Приемане на Решение за установяване позицията на Община Русе по повод въпроси от дневния ред на извънредното присъствено заседание на Общото събрание на Асоциацията по ВиК – Русе, насрочено за 28.09.2023 г.
21. К.л. № 1419 Продажба на недвижим имот – частна общинска собственост, находящ се в гр. Русе, ул. „Александровска“ №51, по реда на чл. 35, ал. 3 от ЗОС
22. К.л. № 1420 Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в гр. Русе, Община Русе
23. К.л. № 1421 Продажба на общински недвижим имот, представляващ застроен урегулиран поземлен имот (УПИ) Х-1462 в кв. 107, с адрес гр. Мартен, ЕКАТТЕ: 47336, Община Русе, ул. „Хемус“, № 10, по реда на чл. 35, ал. 3 от ЗОС
24. К.л. № 1422 Провеждане на публичен търг с явно наддаване за отдаване под наем на част от терен – публична общинска собственост за разполагане на преместваеми обекти за търговска дейност
25. К.л. № 1423 Промяна в списъците с общински жилища
26. К.л. № 1424 Изменение на „Списък на жилищата за продажба“ и извършване на продажба на допълнително определени общински жилища
27. К.л. № 1425 Учредяване право на пристрояване на пристройка към съществуващ гараж с идентификатор 63427.4.558.36.10, разположен в жилищна сграда, построена в имот общинска собственост, с адрес гр. Русе, ж.к. „Дружба 3“, ул. „Даме Груев“ №6, бл. 31, вх. 1
28. К.л. № 1426 Откриване на процедура за провеждане на публичен търг с явно наддаване за учредяване на възмездно право на строеж за изграждане на пет броя гаражи върху имот – частна общинска собственост, намиращ се в град Русе, кв. „Здравец“, ул. „Юндола“
29. К.л. № 1427 Откриване на процедура за провеждане на публичен търг с явно наддаване за учредяване на възмездно право на строеж за изграждане на четири броя гаражи върху имот – частна общинска собственост, намиращ се в град Русе, кв. „Дружба“ 3
30. К.л. № 1428 Откриване на процедура за провеждане на публичен търг с явно наддаване за продажба на самостоятелни обекти в сграда, представляващи гаражи, с адрес гр. Русе, кв. „Родина 3“, ул. „Ибър“ №26, блок №7
31. К.л. № 1387 Решение за определяне на минимални и максимални цени за таксиметров превоз на пътници за един километър пробег по съответната тарифа, валидна на територията на Община Русе
32. К.л. № 1388 Приемане на Актуализация на местоположението, броя на местата на таксиметровите стоянки и обозначаването им в гр. Русе
33. К.л. № 1429 Откриване процедура за провеждане на публичен търг с явно наддаване за продажба на общински поземлен имот, находящ се в с. Сандрово, Община Русе, местност „Лозята“
34. К.л. № 1430 Изменение на Решение № 1418, прието от Общински съвет – Русе, по Протокол № 50 / 13.07.2023 г.
35. Предоставяне безвъзмездно за управление на общински недвижим имот, находящ се в град Русе, за нуждите на Общински център за подкрепа за личностно развитие

– Ученическа спортна школа – Русе

1. Даване на съгласие за участие на Община Русе като партньор на „Индустриален парк ЛВЗ“ ЕООД във връзка с подготовката и изпълнението на предложение за изпълнение на инвестиция „Реконструкция, рехабилитация и изграждане на нова техническа довеждаща и вътрешна инфраструктура за „Индустриален парк ЛВЗ“, гр. Русе, в т.ч. обновяване на сградния фонд“ по процедура BG-RRP-3.007: „Програма за публична подкрепа за развитието на индустриални райони, паркове и подобни територии и за привличане на инвестиции („AttractInvestBG“)“ с финансиране по линия на Националния план за възстановяване и устойчивост
2. К.л. № 1381 Одобрение на проект на Споразумение за партньорство за подготовка и изпълнение на комбинирана концепция за Интегрирани териториални инвестиции
3. К.л. № 1382 Кандидатстване на Община Русе с проектно предложение „Подобряване качеството на атмосферния въздух в Община Русе“ по процедура за директно предоставяне на безвъзмездна финансова помощ № BG16FFPR002-5.001 „За по-чист въздух!“ по Приоритет 5 „Въздух“ на Програма „Околна среда“ 2021-2027
4. К.л. № 1405 Предоставяне на информация за текущото изпълнение по бюджета, сметките за средства от Европейския съюз и сметките за чужди средства на Община Русе към 30.06.2023 г.
5. К.л. № 1383 Одобряване на Актуализирана стратегическа карта за шум в околната среда на агломерация Русе
6. К.л. № 1384 Сключване на нов договор за сътрудничество с „EКОПАК БЪЛГАРИЯ“АД
7. К.л. № 1385 Предложение за промяна в състава на Общински съвет по наркотични вещества /ОбСНВ/ - Русе
8. К.л. № 1386 Сформиране Общински консултативен съвет по въпросите за младежта в община Русе и приемане на Правилник за организацията, дейността и функциите му
9. К.л. № 1392 Приемане на Наредба за допълнение на Наредба № 21 за реда, начина и условията за отпускане на еднократна финансова помощ на граждани от бюджета на община Русе
10. К.л. № 1408 Одобряване на Меморандум за сътрудничество между Община Русе и Университета за национално и световно стопанство
11. К.л. № 1390 Премахване по целесъобразност на едноетажни сгради, с идентификатори 63427.2.3351.1 и 63427.2.3351.3, находящи се в имот по кадастралната карта на гр. Русе, ул. „Видин“ №39, 39-А
12. К.л. № 1391 Приемане на изменение на Обща схема преместваемите обекти по чл. 56 и РИЕ по чл. 57 от ЗУТ на територията на зона „З“ /пл. „Европа“ – в зоната около Дунав мост/ - гр. Русе
13. К.л. № 1393 Даване на Разрешение за изработване на проект за Подробен устройствен план – План за застрояване (ПУП-ПЗ) на поземлен имот с идентификатор 63427.298.22, местност „Саръ баир“, град Русе, община Русе
14. К.л. № 1394 Даване на Разрешение за изработване на проект за Подробен устройствен план – План за застрояване (ПУП-ПЗ) на поземлени имоти с идентификатори 63427.216.189 и 63427.216.190 , местност „Бъзов дол“, град Русе, община Русе
15. К.л. № 1395 Даване на Разрешение за изработване на проект за Подробен устройствен план – План за застрояване (ПУП-ПЗ) на поземлен имот с идентификатор 63427.169.12, местност „Гълъбец“, град Русе, община Русе
16. К.л. № 1396 Даване на Разрешение за изработване на проект за Подробен устройствен план – План за застрояване (ПУП-ПЗ) на поземлен имот с идентификатор 63427.309.28, местност „Караач“, град Русе, община Русе
17. К.л. № 1397 Даване на Разрешение за изработване на проект за Подробен устройствен план – План за застрояване (ПУП-ПЗ) на поземлен имот с идентификатор 66158.69.114, местност „Смилекин“, с. Семерджиево, община Русе
18. К.л. № 1398 Одобряване на задание, разрешаване изработването на подробен устройствен план /ПУП/ – Парцеларен план на пътна връзка за ПИ 63427.298.22 в м. „Саръ баир“, землище на гр. Русе
19. К.л. № 1399 Даване на Разрешение за изработване на проект за подробен устройствен план – план за улична регулация (ПУР) от о.т. 116.1 до о.т. 116.3 и план за регулация и застрояване (ПУП-ПРЗ) на поземлен имот с идентификатор 80460.187.1004, местност „Стопански двор“, с. Червена вода, община Русе
20. К.л. № 1400 Одобряване на подробен устройствен план (ПУП) – план за регулация и застрояване (ПРЗ) на ПИ с идентификатор 63427.156.2409 в квартал 1049 в м-ст „Под Левента“, гр. Русе и изменение на план за улична регулация (ИПУР) на ул. „Ген. Кутузов“ между о.т. 8200, о.т. 8201 и о.т. 8202 и план за улична регулация (ПУР) на тупик с ширина 4м през нови о.т. 10833, 10834 и 10835
21. К.л. № 1401 Одобряване на задание, разрешаване изработването на подробен устройствен план /ПУП/ - Парцеларен план за транспортен достъп до ПИ 63427.107.38 в м. „Гарван бюлюк“, землище на гр. Русе
22. К.л. № 1402 Даване на разрешение за изработване на проект за Подробен устройствен план – План за застрояване /ПУП-ПЗ/ на поземлени имоти с идентификатори 63427.154.3 и 63427.154.4, местност „Хайдук дере“, гр. Русе, община Русе
23. К.л. № 1417 Одобряване на задание, разрешаване изработването на подробен устройствен план /ПУП/ – Парцеларен план за транспортен достъп до ПИ 47336.11.346 в м. „Вехтите лозя“, землище на гр. Мартен
24. К.л. № 1403 Приемане на обръщение от Общински съвет – Русе до Министерски съвет на Република България относно предприемане на действия за проектиране и изграждане на автомагистрала, свързваща гр.Русе и гр. Варна
25. К.л. № 1404 Поправка на очевидна фактическа грешка
26. Определяне на кандидатите за съдебни заседатели за Окръжен съд – Русе от района на Общински съвет – Русе, които да бъдат предложени за избиране от Общото събрание на съдиите от Апелативен съд гр. Велико Търново
27. Питания на общински съветници
28. Питане от Игнат Трайков, представляващ сдружение „Отговорно общество“
29. Изказване на Мариян Димитров – вх.№ОбС-883/14.09.2023

**Г-н Иво Пазарджиев:** На основание член 106 от нашия правилник, обявявам постъпилите питания за настоящата сесия. Първото питане е от господин Дилян Саманджиев относно гребна база за академично гребане, само с писмен отговор. Връчвам му отговора на господин Саманджиев. Заповядайте. Второто питане е от доктор Теодора Константинова, Деана Тонева и Юрий Георгиев относно липса на хоризонтална маркировка по улиците на град Русе. Тъй като то е с писмен и устен отговор, ще връча писмения отговор след завършване на процедурата по член 108. Господин Саманджиев, мисля, че обаче има още едно питане там. Да, и още едно питане от господин Траян Тотев, което е относно дейността на Общинско предприятие „Паркстрой“, само с писмен отговор. Писмения отговор му е връчен вече. Има заявено изказване от името на група от Асен Даскалов по точка извън дневния ред. От името на групата „Патриотите – ВМРО“ ще се изкаже госпожа Росица Георгиева. Заповядайте.

**Г-жа Росица Георгиева:** Уважаеми колеги общински съветници, уважаеми господин Председател, уважаеми господин Кмет, уважаеми медии. Изказвам се по точка извън дневния ред от името на групата на „Патриотите – ВМРО“, за да върна дневния ред в нашия град. Изказването ми, господин Милков е към Вас. Моите въпроси в това изказване искам отговорите от Вас. Ще помоля общинска администрация, служителите пуснаха снимки. Уважаеми колеги, господин Милков. Показват се на стената снимки от най-голямото русенско училище, в което има 1400 ученици, 60 паралелки, 20 групи за целодневна организация и в което децата се обучават на двусменен режим. Във Вашата програма, уважаеми господин Милков, програма като кмет на Община Русе е заложено изграждането на корпус и осигуряването на още 30 учебни стаи за преминаване на едносменен режим. Господин Милков, днес е нашата последна сесия и края на Вашия мандат. За съжаление нищо от това, което сте обещали, не се е случило, въпреки че сте изготвили проект, изпратен в министерството на образованието за строеж на нова детска градина, Детска градина „Радост“, зад Окръжна библиотека „Любен Каравелов“ и за строежа на нов корпус. Вашето искане е одобрено от министерството на образованието и са осигурени средства за финансиране. Но господин Милков, мина 15.09. В двора пред училището, което всички колеги знаят, се събраха само 135 деца и само техните родители на първокласниците, защото в двора на най-голямото училище, което е правоприемник на училището от 1853 година няма място. Там в момента има един голям ров, защото и спортната зала не се строи с басейна, има зле обезопасен ров и застрашени живота и здравето на 1400 деца и един кран, който зловещо се поклаща по време на силни ветрове. Моите въпроси към Вас господин Милков. След като има обявена обществена поръчка на 21 септември 2021, след като има сключен договор за изпълнение на строително-ремонтни работи, защо нищо не се прави? Защо не строите господин Милков? Защо не създавате условия 1400 деца в най-голямото русенско училище с изучаване на източни езици да се обучават при тези условия? Защо ги лишавате от активни дейности по спорт и отдих? И още един въпрос, господин Милков. Има ли писмо подписано от Вас до Министерство на образованието и науката, с което искате пренасочването на близо 4 милиона за строеж на тази сграда? Сигурно Вашите съображения са били, че децата намаляват. Не децата, града намалява господин Милков. Имате 1173 ученици по Ваша справка. Но колкото и да намаляват, това е най-големият квартал. Те от подаването на заявлението към днешен момент са намалели с 60 деца. Ако чакате да намалеят, за да не строите корпуса, това ще се случи след 15 години. Вие самият призовавате русенци да останат и да живеят в този град. Моля Ви, изпълнете си Вашите призиви и Вашите предварителни обещания. Благодаря ви.

**Г-н Иво Пазарджиев:** Благодаря на госпожа Георгиева. Господин Кмета.

**Г-н Пенчо Милков:** Уважаеми господин Председател, уважаеми общински съветници, скъпи гости на сесията и граждани русенци. Отговарям на въпроса по отношение на строителството в двора на „Васил Левски“. Първо по отношение на първата сграда, която започна строителство. Това е плувен басейн със спортна зала, започнато в края на управлението на предишната администрация, предвидено да се финансира в няколко години изцяло с общински средства. Беше проведена от тях обществена поръчка и вече беше избран изпълнител, когато аз станах кмет. Строителството започна през 2020 година с невисоки темпове и в края на годината почти замря. През 2021 година стана видно, че изпълнителят няма ресурс да продължи строителството. Договора беше прекратен. В този момент цените на материалите изключително нараснаха. Пуснахме нова процедура, която беше неуспешна. След това просто не се намериха изпълнители. След това подготвихме документи с вече преоценено КСС и отделно осигурихме 2.6 милиона лева от държавата за строителството на този басейн със спортна зала. Така че мисля, че тук нещата са по-добре за Русе, защото голяма част от парите вече са дадени от държавата и строителството ще се осъществи. По отношение на опасността на изкопа, ще изпратя проверка права Ви е бележката и ще предприемем веднага мерки за поставяне обратно на табла, които липсват. Там уговорката с фирмата при напускането беше да не се премахват. Такива документи има подписани на прегражденията, така че ще се наблюдава този въпрос. Поръчката е подготвена с вече завишени цени и пусната. По отношение на строителството на корпуса. Сумата от 4 милиона лева е крайно недостатъчна. Проведена е обществена поръчка, избран е изпълнител, преведена е сума за проектиране и доколкото ми е известно то е извършено. Въпросът е, че има кореспонденция и с изпълнителя, че сумата, която е необходима вече за строителството на корпуса е далеч от 4 милиона. При цените, които се случиха, говорят за поскъпване от над близо 60% на цените в строителството на този корпус. Това означава, че тази сума трябва да се предвиди в общинския бюджет. Обществената необходимост към момента непосредствена, болезнена е по отношение на улиците и реалността, в която живеем. Целия ресурс, с който разполагаме като общество, съм се опитал да го насоча в това и тук говорим за над 2 милиона лева допълнително от общинския бюджет, което трябва да се реши от общинския съвет, да се дадат допълнително за строителството на този корпус. Абсолютно съм и аплодирам Вашата загриженост, но в този квартал има три училища и в едно от трите, което примерно се казва „Алеко Константинов“ имаме обратния проблем. Празни стаи, празни стаи. Изключително мотивиран колектив, който Вие познавате, с празни стаи незнайно защо, „Никола Обретенов“ - мотивиран колектив, липса дори на физкултурен салон в „Никола Обретенов“. И тук въпросите, които ние трябва да решаваме са комплексни. Виждаме каква е ситуацията с броя на децата във всяко едно училище и план-приема действително е отговорност на кмета на Община Русе, план-приема. В програмата си не съм имал заявен в програмата, като съм кандидатствал за кмет строителство на такъв корпус по простата причина, че възможността стана известна през 2020 година. Ние веднага сме я хванали и сме взели още от първото правителство, което заварихме тези пари. Към момента обаче въпросът трябва да се реши мисля, че генерално за града и Вие го знаете много по-добре от мен, че има и други училища, които трябва да преминат на едносменен режим и за да стане това, учениците трябва да отидат в други сгради, които също трябва да бъдат ремонтирани, а в кварталите „Дружба“ и „Чародейка“, които съдържат 31% от населението на град Русе има три училища. И трите са с много добри и мотивирани колективи, но в две от тях стаите са празни. В едното празни, в другото полупразни и в третото препълнени. Наблюдавайки тенденцията в училище „Васил Левски“, ние наблюдаваме намаляване на паралелките през последните години. Реално трябва да си зададем въпроса какво е необходимо и това ще го реши новия общински съвет, на който аз ще поставя въпроса за решаване. Дали да построим нов празен корпус в училището, което говорим за няколко етажа нови стаи или учениците да абсолютно точно Ви отговарям на въпроса, учениците от тези квартали да бъдат справедливо разпределени, защото преди по-малко от месец, малко преди 15 септември бях в „Алеко Константинов“, с целия екип бях се събрал, с новия директор и мога да ви кажа, че хората са изключително мотивирани да работят и искат стаите им да бъдат пълни с ученици, тоест ученически стаи в Русе има, и ученици има. Това е отговорът ми на въпроса и мисля, че ще го реши новия общински съвет в самото начало на неговата работа. Аз ще изпълня неговото решение. Ако се приеме да се дадат 2 милиона и половина допълнително за това - ще бъдат дадени. Ако се вземе друго решение, госпожо Георгиева, което е от компетентността на русенци, а не на едноличните органи на изпълнителната власт, каквито са директорът на РУО или на кмета, ние ще изпълним това решение. Благодаря ви.

**Г-н Иво Пазарджиев:** Благодаря на господин Кмета. Започваме по дневния ред.

**Точка 1**

**К.л. № 1375 Отчет за изпълнението на Програмата за управление на Община Русе за мандат 2019-2023 г.**

**Г-н Иво Пазарджиев:** Кой ще докладва? Заповядайте, господин Кмете.

**Г-н Пенчо Милков:** Уважаеми господин Председател, уважаеми общински съветници, скъпи съграждани. Приключва този мандат и аз съм длъжен по закон да направя отчет за свършеното през мандата. Преди да направя това, ще ми позволите две изречения да се обърна към общинския съвет в нашия град, към вас, към моите колеги общински съветници, аз съм бил общински съветник, на които искам да кажа, че за мен няма друг общински съвет. Направил съм си труда да проверя, в който сред 51 души да има представители на 10 политически сили. Въпреки острите дебати, въпреки поставянето винаги на множество становища. Според мен това е богатството на нашия общински съвет. Аз смятам, че работихме изключително ползотворно. По най-важните теми винаги сме се обединявали. Опитвал съм се всяко изразено становище ваше да го чуя, да го отразя или в оттегляне на точка и нейната промяна, или на момента тя да бъде променена. Затова аз ще започна отчета си към програмата с едно „благодаря“ към вас. Действително 51 души оценявам работата на всеки един, защото съм бил общински съветник и ви благодаря, с това ще започна. Отчета ми, както и моята работа е разпределена в 4 ресора, в които имахме заместник-кметове, както и ще поставя няколко 3-4 основни общи въпроса, които са стояли пред мен. Първо по отношение на хуманитарните дейности. Една от основните задачи на всяка община това е грижата за хората в социалната сфера, в образованието. Изключително отбелязвам като успех началото на възможността всяко дете в град Русе да изучава роботика в детските градини, възможността всяко дете в начално училище да изучава роботика и софтуерно кодиране и такъв град в България според мен няма. Също така отбелязвам като успех количеството на социалните ни услуги и качеството на предоставяните от нас социални услуги, които развихме в този период. Изключително нови услуги направихме, увеличихме размерът на социалните услуги, бяха представени пред нас бежанска вълна, военни конфликти. На това ние отговорихме с нови социални услуги, със споразумение с „Уницеф“ като град с Върховния комисариат на бежанците. Подкрепяхме младите семейства. Едни от първите градове сме с подкрепа за всяко второ дете и близнаци. Това започна в този мандат, подкрепяме приемните родители, както и увеличихме сумите за асистираната репродукция за семействата, които се нуждаят от помощ, за да имат дете. Открихме нови яслени групи. Основен ремонт извършихме в няколко ясли, в Детска млечна кухня, но най се гордея с това, че започнахме общи програми за всички деца. Какво означава това? За всички деца има програма за здрави зъби в яслите и за очите в детските градини. Това започнахме тази последна година от мандата. Според мен няма друга такава община. По отношение на здравните грижи, направихме ремонт в няколко здравни служби в квартали и в села и повишихме възнаграждението на здравните ни специалисти. Отделно са осигурени средства за строителство в Тубдиспансера и в Онкодиспансера. По отношение на спорта и културата, над 50 клуба спортни се подпомагат и много културни организации. Увеличихме средствата по Програма „Спорт“, по Програма „Култура“. Направихме разпределението прозрачно и хората мисля, че виждат това всяка седмица, всеки месец. По отношение на ремонти, това, което се постави преди малко. В 16 детски градини и в 12 училища ремонти са извършвани със средства на общината и на общинския съвет, които са предоставени. Разполагахме фотоволтаици върху учебни заведения, върху социални домове и сме първия град, който има водородна клетка в отоплението на един от социалните си домове. По отношение на комуналните дейности. За мен можем да отделим мандата като такъв, който възвръща силата на общинските предприятия, на „Комунални дейности“, на „Паркстрой“. Десетки нови служители, нови машини се закупуват и с усилията на нашите общински предприятия възстановяваме емблематични за русенци места като Парка на възрожденците, Американското пазарче, Парка на младежта, парка пред Читалище „Захари Стоянов“ в „Здравец“, площад „Дунав“ и продължаваме с много други. По отношение на ремонтите, ние започнахме мащабна програма за ремонт на микроградската среда. Над 93-94 блока имат цялостно реновиране на междублоковите пространства. Повече от 22 улици до момента са изцяло асфалтирани, а за 29 улици за изцяло асфалтиране с тротоарите са осигурени средства и работата започва много скоро. По отношение на отпадъците. Строим в момента анаеробна инсталация, един от трите града, които го правят и най-общо мога да кажа, че с всички мерки, които предприехме, намалихме количеството на отпадъци с 30%, което спестява милиони на русенци всяка година с 30/100, над 8% се сепарират и по други способи се отделят голяма част от отпадъците. Сложихме съдове за текстил, със строителни отпадъци, направихме мобилни центрове за разделно събиране на отпадъци, компостери раздавахме в селата, в детски градини, в училища. По отношение на околната среда – доста, доста, доста неща. Вече станциите за въздуха са пет, в ТЕЦ - Русе има сероочистваща инсталация, както и три когенератора. С наши кладенци и с наши машини се мият улиците и преди да започне ВиК цикъла през 2021 година, Русе е единственият голям град, който намали дните с фини прахови частици на надвишаване на нормите под разрешения лимит в България, единствения град от големите градове. След края на водния цикъл тази настойчивост миене на улиците ежедневна ще продължи. По отношение на залесяването стотици дървета от общината се залесяват всяка година, участваме в кампаниите на много наши съграждани. По отношение на транспорта. Взе се в този мандат решение общинското предприятие да стане единствен превозвач и сме в непрекъснат порядък на увеличаване на транспортните средства, 20 нови електробуса вече са доставени, 24 автобуса с климатик са доставени, 15 нови тролеи до края на ноември месец тази година ще бъдат доставени и целта ми е всички стари и недостойни превозни средства да бъдат сменени. Генерален план за организацията на движението се прави и сме проектирали и започваме изграждане на множество повдигнати пешеходни пътеки и кръстовища, за да няма пострадали на тях. По отношение на ресора „Строителство и устройство на територията“. Първо, ето това е нещо, което бях обещал да завършим успешно започнатите проекти и да има приемственост, което според мен трябва всяка администрация да прави. Аз съм завършил, без да диалогизирам, без да политизирам, без да прекратявам договори всички започнати преди мен идеи и те са свързани с булевард „Липник“. Въпреки изключителните трудности там съвпадна с ВиК цикъла, с булевард „Трети март“ и Сарайския мост, ремонта на Пантеона, довърших кейовата стена. Изпълнихме проекта за кея в режим на точно изпълнение това, което беше предвидено преди мен. По отношение обаче на строителните ни дейности, те не се ограничават само с европейските проекти. Четири години ние нямахме европейски средства в България, включително и в Русе и изцяло с местни средства сме си ремонтирали Парка на младежта, алеи, фонтана в Парка на младежта се реновира, скейт площадка започнахме да строим, многофункционален плувен комплекс започна да се строи, десетки ремонти на занемарени с години общински сгради, зали, пенсионерски клубове, читалища. Увеличена е на 150 000 годишно сумата за ремонт на читалища, за много детски градини. В момента строим както се каза преди малко нова детска градина, доста усилено върви и строителството за нея. Увеличил съм сумите драстично към малките населени места и мисля, че кметовете го усещат. Имаме много активна политика по отношение на старите сгради. Отделили сме много средства за ремонта на Симеоновата къща, който тече в момента, имаме проект и осигурени средства за Дома на учителя, Клуба на дейците на културата и за Доходното здание. Но тук мога да отбележа активната позиция на общината по отношение сградата на старата полиция. Тук сме завладяли и сме установили общинска собственост върху дяловете на много незаинтересовани стопани с проценти, които ни пречеха да се извърши каквато и да е дейност, както и по отношение на сградата на хотел „Балкан“, където успешно установяване правото на собственост на общината спрямо другия съсобственик и смятам, че в най-скоро време ще имаме възможност да ремонтираме и двете сгради. Мандата се характеризира изключително с трудностите, които срещнахме от ВиК цикъла, разпиляване на инфраструктурата ни, но много преди нарязването на улиците от ВиК те бяха в критично състояние. Затова сме осигурили ресурс от близо 22 милиона лева за асфалтиране на улици и междублокови пространства, което се вижда и се прави в кварталите и в центъра, много скоро ще продължим и в центъра. По отношение на незаконното строителство и по отношение на контрола върху качеството сме непримирими, макар да не го показвам често, десетки са случаите, в които изпълнители са се върнали за тяхна сметка да доработват и да правят промени на обекти, които са си позволили да изпълнят некачествено и скритите недостатъци са излезли впоследствие. По отношение на последния ресор „Икономика и международно сътрудничество“, възстановили сме абсолютно прекъснатите връзки с побратимените градове, но и сме установили изключителни нови международни връзки с много градове и държави. Над 30 посланика и други дипломати бяха в нашия град, което подпомага междудругото и процеса на установяване на нови чужди компании в град Русе. Подкрепяме разширяването и на компаниите, които вече са установени в нашия град. Подписахме меморандум с „Тракия икономическа зона“, най-успешния проект за икономически зони в България работещ в Южна България. В момента се окрупнява територия близо до нашия индустриален парк и се закупи от тях сграда за изграждане на обучителен център, така че и тук активно вървим. Както казах, нямахме европейски фондове през периода, но осигурихме финансиране пряко от Европейската комисия, както и от много национални програми като Норвежката програма и други, както и от правителството. Толкова средства от различните правителства за нашия град наистина не са предоставени отдавна, затова и на миналата сесия вие гласувахте бюджет, който е в почти удвоен размер от този, който заварихме и това се базира на изключителната ни работа с правителствата. Към момента работим по 28 проекта на обща стойност 116 милиона лева и сме пред подписване на 10 проекта за нови 96 милиона лева с такова финансиране. Изключително силно работим с Румъния и с Гюргево. Изключително силно, както и общинският съвет на съвместните си сесии, така и администрациите и тук не е само програмата „Интеррег“, която развиваме, тук са и работата ни по съвместни проблеми, като последно възникналия с инсинератора в Гюргево. Вчера пак имахме съвместна среща. По отношение на работата с икономическите оператори, с фирмите в Русе, обществен съвет по икономика направихме, както и наистина извършваме регионален маркетинг. Това означава, на представянията на изложения, когато участва Община Русе, тя представя Русе като регион, а не сама себе си. Плана за интегрирано развитие на община в този ресор мога да кажа, че Русе сигурно е единственият голям град, в който наистина беше написан от гражданите плана, а не от някакви консултанти по договори, като в други горе-долу с размера на нашия град даваха по половин милион да им напишат техния стратегически документ. Нашия стратегически документ беше написан след хиляди, хиляди анкети, които получихме от гражданите, от нашите специалисти и от няколко външно привлечени колеги, които ни помогнаха. Така че плана ни за интегрирано развитие следващия програмен период наистина при нас е създаден със съдействието на много, много хора. И тук в този ресор бих отделил също голямата програма, която започна за ремонт на жилищата на „Жилфонд“, на нашите общински жилища, където живеят хора без много доходи. Не е имало такъв случай, в който около 3 милиона лева вече са отделени за ремонт на тези жилища и вече над 30 апартамента са ремонтирани и продължаваме напред. Хора, които живееха наистина в много лоши условия. Извън тези 4 ресора 2-3 думи няколко ще ви кажа по отношение на моя отчет. Периодът беше изключително кризисен. Много анализатори казват, че такъв период не е имало в новата българска история извън периодите на войни. И с ковид кризата 1100 русенци загубиха живота си с диагноза Ковид. Такова чудо не е било, за 2 години знаете в какво състояние живеехме. В момента тече война много близо до нас. Русе е на границата, от транспортния трафик, през посрещането на хора бежанци, с чай, с всичко необходимо, ние сме тук със служби, които не са пригодени за това, но сме призвани. Транспортния трансграничния натиск е колосален в момента. Всичкия трафик, който трябваше да мине по Черно море с кораби или с камиони през Украйна, Русия и Кавказ в момента натиска нашата граница. Това е наистина колосален натиск. Порастването на енергийните ресурси трябва да го имате предвид в нашия мандат. Взривно в пъти 2021 януари месец ние платихме за осветление 60 000 лева общината, една година по-късно януари 2022 платихме 260 000 лева за осветление. Можете да си представите какво се случи с бюджета. Нито една лампа обаче не угасна, нито една дейност не сме спрели да вършим. Наложи се наистина да приоритизираме, както в момента обясних. Средствата за Русе от държавата казах, че са увеличени. Действително ние получихме финансиране конкретно за няколко проекта, за салона на училище „Иван Вазов“, за гребната база долу по кану каяк, която виждате, за възстановяването на летището, сега за басейна и за спортна зала в двора на нашето училище „Васил Левски“ и такива средства от държавата с постановления ние наистина не сме получавали в предните години. Казах Летище „Русе“, там работата тече. Абсолютно съм уверен, че сме на път да възстановим търговските полети. От 15 задачи, които вие въведохте като решение на общинския съвет към изпълнителя 12 вече са изпълнени. В събота на 23.04 в 10:00 ч. всеки от вас и семействата ви може да дойде на летището, има ден на отворените врати и Летище „Русе“ за първи път е част от обиколката на България, която се извършва със самолети, ще кацнат ще има и военни самолети и ще бъде наистина възможност да влезете и да видите всичко. В заключение мога да кажа и това е нещо, с което се гордея, че ние създадохме с вас да се говори за модела на Русе по отношение на прозрачността и работата с хората, с информацията, с гражданите. Два-три примера, „Прозрачност без граници“. Това е една организация световна небългарска, не награди, които някой си плаща да получи, а „Прозрачност без граници“ по повод на тяхно изследване на територията на цялата страна награди администрацията на Община Русе по отношение на нашите дейности по отчетност и прозрачност. Всички граждани са получили достъп до деловодната система, каквато има кмета на общината за следене на техните сигнали. Аз не знам в друга община това да е направено. Те могат да ги виждат като пратки в момента по номера, който получават. Относно ежеседмичните учители, обществените обсъждания, анкетите за допълване. Вчера имахме обществен съвет по околна среда също във връзка с инсинератора в Румъния, не спираме да работим. Много високо се оценява и от гражданите Географско-информационната система и в годините тя ще се развива. Гражданите ще получават много лесна информация за доста слоеве необходими, от телефоните си, от компютрите си. Електронните разплащания. Ние заварихме 0% електронни разплащания на услуги почти. В момента 80/100 от плащанията в общината са електрифицирани. Това е развитие, което е направено. Десетки електронни нови услуги и нови офиси за обслужване на гражданите. Обществените поръчки в Община Русе е един от първите градове на 02.01.2020 година, още месец след като станах кмет, ние сме направили всички обществени поръчки да бъдат електронни. Няма хартия в Община Русе при провеждане на тези търгове. В заключение искам още веднъж да се обърна към вас и да кажа, има много неща, които не съм доволен как са изпълнени. Считам, че кризите ни накараха да работим много на терен, да се вторачваме в много подробности, успоредно работейки по стратегическите си цели и може би в този мандат това, което бих променил, е работата в средно ниво на задачите, които се поставят. Квартал по квартал, защото има разлики в нашия град. Надявам се в следващите години кризите да намалеят и да оставят администрацията да работи действително с планиране и на задачи в средното ниво на планиране оперативно. Още един път благодаря на всеки един от колегите, който е дошъл при мен, дал е идея, кураж и някой път и критика. Те винаги са ме усъвършенствали и сте ми помогнали да работя по-добре. Благодаря на всички. Това беше моя отчет за нашата работа през последните 4 години.

**Г-н Иво Пазарджиев:** Благодаря на кмета. Заявки за изказвания по точката? Само изчакайте секунда. Момент. Да, системата е активна. Заявки за изказвания? Госпожа Росица Георгиева.

**Г-жа Росица Георгиева:** Уважаеми господин Милков, с удоволствие изслушах Вашия отчет. За съжаление в него не видях една основна грижа. Грижа за децата и учениците на град Русе. Защото господин Милков, инвестициите, които сте направили в четиригодишния си мандат, за това да подобрите живота на гражданите на Русе са похвални. Нещо, което сте свършили, но това, което не вършим за нашите деца, инвестицията, която не правим за децата на Русе е нещо, за което трябва да се замислим, защото инвестицията в децата господин Милков, е инвестиция вечна. За съжаление установих, че не сте разбрали, че квартал „Дружба“ и квартал „Чародейка“ са различни квартали и ми посочихте училище „Никола Обретенов“ като част от инфраструктурата образователната в района на квартал „Дружба“. Господин Милков, много ще се радвам ако обиколим с Вас квартал „Дружба“ и видите къде са споменатите училища в отговора на моето питане. Господин Милков, защо имате двоен стандарт? Децата в детските Ви градини за учебната 2023-2024 са намалели с 200, но строежа на Детска градина „Радост“ върви усилено. Учениците във „Васил Левски“ са намалели с 60 и въпреки всичко Вие отказвате да строите. Не отговорихте на въпроса ми има ли писмо за пренасочване на средствата и вярно ли е сега да Ви попитам, че искате да ги пренасочите към училище по европейски езици, за да се подобри сградата на „Братя Миладинови“. Господин Милков, няколко пъти ми посочихте празните стаи в „Алеко Константинов“ и „Никола Обретенов“. Да Ви кажа ли за празните стаи във „Възраждане“ и в „Братя Миладинови“. Защо имате двоен стандарт господин Милков, и защо за Вас 1400 деца нямат значение. Та те ще намалеят и ще минат на едносменен режим след 15 години. Ние 15 години ли ще ги мъчим? Така че господин Милков, отговорете на този въпрос. Вашите деца къде учат, господин Милков? Двамата Ви малки синове. Искам да разбера вярно ли е, че искате да пренасочите средствата към подобряване на образователната инфраструктура в „Братя Миладинови“, за да премине „Европейски езици“ на двусменен режим? Знаете ли, господин Милков, че „Братя Миладинови“ също е с празни стаи? Същото се отнася и за „Възраждане“. Как мислите, че ще пресичат учениците от „Васил Левски“ натовареното движение по пътя Русе-Варна, за да стигнат до „Никола Обретенов“ ? Защо ми давате такива примери и защо ми посочвате, че тези училища са в района на „Дружба“ ?

**Г-н Иво Пазарджиев:** Благодаря на госпожа Георгиева. Госпожа Наталия Кръстева.

**Г-жа Наталия Кръстева:** Уважаеми колеги, уважаеми господин Милков. Нямах намерение изобщо на тази сесия да правя изказвания. За мен просто е изключително интересно, че аз поне не се сещам за мандат, в който в неговия край при отчитане на мандата от съответния градоначалник е имало такава апатия в зала. Много ми е интересно или всички сме много доволни от този 4-годишен мандат или пък сме толкова апатични, че просто искаме да изкараме днешната сесия и да си тръгваме. Затова станах, господин Дяков и не за първи път колеги, господин Милков, и на Вас съм Ви го показвала неведнъж Вашия вестник от предизборната Ви кампания от 27 октомври 2019 година. Редовно го чета. Където господин Милков, в този отчет, който току-що сведохте до нашето внимание от 13 изведени приоритета и ясна визия за тях, няма да стигне времето, но аз искам да акцентирам върху 3 от тези точки. Първата е чистотата на въздуха, ще чета точно от Вашата програма, тоест не правя популистко изказване, не правя политическо изказване. Зачитам всичко обещано от вас за 4 години. По точка 1 чистота на въздух и на среда, която казвате, че е от първостепенна важност. Първо сте казали, че ще се противопоставите на промишлените замърсители, активен кмет и администрация. По-надолу казвате редовно миене на улици срещу замърсяване с фини прахови частици, както и сепарираща и компостираща инсталация да работят в Русе. Всички знаем, че кой знае какво противопоставяне на промишлените замърсители нямаше. Има една камера, която в реално време в момента на сайта на Община Русе показва какво излиза от филтрите. Редовно миене на улици - такова няма. Господин Милков, нееднократно от тая трибуна съм заявявала, че техниката, която преминава по русенските улици по-скоро върти едни перки без вода, което допълнително от всичките дейности, които вървят по улиците, допълнително замърсява с фини прахови частици. Сепарираща и компостираща инсталация… Моля, от време на група, ако господин Дяков разреши.

**Г-н Иво Пазарджиев:** Да, добавяме 5 минути.

**Г-жа Наталия Кръстева:** Компостиращата инсталация тръгна от нашия мандат. Тя все още не е факт. Дотук с фактите по точка 1. Факти по точка 2. Средата, в която живеем, ще се подобрява енергично. И продължавате завършване на започнатите мащабни ремонти на улици, тротоари и изграждане на нови обекти, като се търси настойчиво срочност и качество от изпълнителите. Второ, строг контрол при строителни дейности, финансирани от общината за влагане на качествени материали, качествено и срочно изпълнение. Ясен ред, продължавам надолу за последователността на ремонтите на улиците, за да знаят гражданите кога ще се ремонтира улицата им. Редовно, по-надолу слизам, редовно извозване на отпадъците от контейнерите в кварталите и почистване около тях. По-надолу, ще се подобрява достъпността на средата за хора с увреждания. Следващо, редовно ще се почистват околоблоковите пространства и ще се санкционират замърсяващите ги. И последно, ще продължим изграждането на спортната зала и басейн в квартал „Дружба“. Нито едно от тези Ваши приоритети не е изпълнено като мисля, че даже няма нужда и да се аргументирам. Моля да не ме репликирате от място. Мисля, че всички присъстващи в залата съветници и нашите съграждани категорично могат да потвърдят как мащабните ремонти не са завършени, как няма никакъв контрол, не само строг при строителни дейности и срочно изпълнение. Няма никакъв ясен ред за последователността на ремонтите на улиците. Не искам изобщо да коментирам спортната зала и басейна в квартал „Дружба“ или пък достъпната среда. Последно ще завърша с Ваша точка 6 „Ще развиваме активно общинския автотранспорт“. На предната сесия направих изказване в тази сфера. Няма да се повтарям, защото смятам, че човек когато има аргументи, не следва да повтаря свои изказвания. Нито имаме нови транспортни средства, средства, които са закупени всички тоест или ако не всички знаят то никой тук да е ясно, че стоят на частен паркинг и са с вид горивна система, която не е годна за нашите градски условия. Транспортната схема казах и предния път не работи. Така че, господин Милков, подготвено и с аргументи от Вашите 13 заявени приоритета, смятам, че по тези 3 няма никакъв отчет, с който можете да се похвалите на русенци. Заявихте преди малко от Вашето изказване. Смятам, че половината зала разбра, че се каните да управлявате втори мандат. Успех на изборите на всеки, който ще се яви за местната власт и нека най-достойния победи и следващия мандат да имаме градоначалник, който ще милее за Русе.

**Г-н Иво Пазарджиев:** Благодаря. Деница Иванова за реплика.

**Г-жа Деница Иванова /реплика/:** Уважаеми господин Председател, уважаеми господин Кмет, колеги общински съветници. Колегата Наталия Кръстева нямаше желание да се изказва, но излезе с готов подготвен вестник, който пази от 2019 година. И аз така нямах желание да се изказвам, но ще взема отношение по няколко неща, които тя каза. На първо място ще поговорим за апатията. Аз апатия в залата не виждам, виждам умора. Със сигурност ние за 4 години се уморихме, много неща минаха през главите ни, но когато завършва един мандат за мен е логично, нормално един кмет да направи своя отчет. Госпожа Кръстева много често говори за сметосъбирането и за контейнерите и аз всеки път ставам и вземам отношение по темата. Как да накараме хората да ползват контейнери. Защо не отварят вратичката, а изсипват отстрани боклука. Това мисля, че е абсолютна работа на кмета и аз вярвам, че той трябва да ходи до всеки един блок и да носи листовки как да ползваме контейнерите. Тука госпожо Кръстева, извинявайте много, ама ние не сме възпитатели и ако на някой му липсват първите 7 години е друга тема. След това относно какво сме направили за чистотата на въздуха и за замърсяването и за миенето на улици, вярвам, че господин Милков ще вземе отношение. Ако Вие не сте виждали да мият улици, аз ги виждам и със сигурност по време на ковид бяхме една от малкото общини, които купихме техника, дезинфекцирахме улиците и миехме. Да, не знам за какви ремонти говорите, дали са качествени или некачествени, но аз в момента се сещам за едно кръгово, което в момента се опитваме да го поправим по норвежкия проект за дрениране на водата. И ако говорим, какво е трябвало да бъде свършено, повярвайте ми, ако преди 4 години всеки един, който се беше кандидатирал за кмет към днешна дата го попитате, в тоя тежък мандат бихте ли станали кмет, нямаше да имат такъв, който да отговори. Четири години - ковид криза, 7 правителства, война, икономическа криза и абсолютна политическа нестабилност в страната. Повярвайте ми, нямаше кой да го изкара тоя мандат. Благодаря.

**Г-н Иво Пазарджиев:** Благодаря. Дуплика за госпожа Кръстева.

**Г-жа Наталия Кръстева /дуплика/:** Госпожо Иванова, когато казвам, че съм нямала намерение да се изказвам, това е било така. Това, че настолния ми вестник е предизборната програма на господин Милков е друга тема. Както виждате зачетох от там, не съм излязла с материал, който съм си писала. Оттам насетне госпожо Иванова, в предходния мандат при предходната администрация една любима моя тема е екология и отпадъци. Лично аз имах така смелостта да премахна контейнерите, които са на гърба на хотел „Дунав плаза“ пред пенсионното с целия негатив, който се струпа тогава върху администрацията. Стояла съм на улицата, за да се помъча да превъзпитавам точно хора къде и как се изхвърля. Господин Милков, възстанови тия контейнери, в момента там е сметище. В момента там е сметище. Това, че на всяка сесия на която съм правила изказвания не показвам снимков материал е друга тема. Ако Вие сте виждали миене на улици, аз нееднократно съм апелирала господин Милков да осъществява чрез ресорните заместник-кметове контрол върху техниката, която се движи по улиците. Спирам дотук.

**Г-н Иво Пазарджиев:** Благодаря. Академик Христо Белоев.

**Акад. Христо Белоев:** Уважаеми колеги, още от самото начало зададохме много хубав тон в кавички. То е ясно, че е последна сесия. Ясно е, че идват избори, обаче чак по такъв начин да бъдат нещата направо ме учудва. И така ли ще изкараме днес сесията? Не знам. Относно отчета на кмета. Имаше различни отчети, ежеседмични, месечни, годишни. Сега се прави отчет за мандата. Сигурно всеки един ще си каже едва ли има кмет, който нищо няма да прави и само ще отиват нещата надолу. А то ако остане да има изказвания точно по този начин, сигурно за съгражданите ще изглежда така, че за 4 години нищо не е направено и всичко е отивало надолу, надолу и едва ли не се е разрушило. Едва ли някое управление, което и да е то, ще си мисли, че няма нищо да направи и няма да гради. А нормално е всеки един мандат да надгражда това, което е правено досега, да се е получавало от опита, който има и да се стреми да го развива. Ако някой мисли по друг начин, със сигурност ще е нещо ненормално и нещо нередно. И този мандат каза се вече няколко пъти, може би трябва всички да го осъзнаем, че е точно така. Той е особен. С ковидните години, с многото правителства сменяни, с една работа, която създава не така добри условия, както е било в предходни мандати, да може нещо да се планира, да се случва. Непрекъсната смяна на правителства, смени на министри. Отиваш до различни хора, нещо свършиш, тъкмо започва, то идват други правителства. За ковида да не говорим, за войната също да не говорим. Така че определено си мисля зависи с какво око гледаме на действителността. Значи ако гледаме по един начин, тя ще е красива и добра. Ако гледаме по друг начин, значи всичко ще е обратно и ще е лошо. Така че, струва ми се трябва да бъдем реалисти, да видим това, което е направено и всеки би си градил предизборна програма такава, каквато я вижда на фона на всичко, което е свършено досега. Така че, струва ми се трябва да оценим това, което е направено, а пък оценката я дават нашите съграждани. Да оставим на тях това и те ще решат. Благодаря.

**Г-н Иво Пазарджиев:** Благодаря на академик Белоев. Следващо заявено изказване господин Орлин Дяков.

**Г-н Орлин Дяков:** Господин Председател, уважаеми колеги. Първо искам да кажа, че за мен беше изключителна привилегия и огромна чест да работим 4 години заедно, казвам го като председател на група. И като председател на група искам да кажа, че господин Кмета с нашата група въобще не комуникира. Ние се оказахме в пълна изолация още от самото начало и в такава изолация си останахме до края. Така че, да сте приемали, да сте изслушвани не знам кого, как и по какъв повод, но така или иначе групата на Политическа партия ГЕРБ беше в пълна изолация. Сега, искам колеги да си сложите ръка на сърцето и да ми кажете за тоя мандат кое е това решение, което промени коренно живота на русенци. Знаете, вече това ми е трети мандат. Аз мога да кажа за такива решения за предните два, но за този не мога да се сетя за нито едно. Съжалявам. Някъде сега ми се завъртя летището, но като си спомня какъв хаос беше, как търчахме нагоре-надолу по стаите, защото е внесено в последния момент и то некадърно, с какъв зор го приехме това решение за летището и по-добре да не си спомням, че това решение е важно. Господин Милков, кои улици миете? Разкопаните, с дупките? Кои улици миете? То има ли една здрава улица в тоя град, че да я миете. Добре, съгласен съм. Аз не съм виждал наистина никога някъде по центъра да се мият, може би това наистина е моя грешка. Казвам, може би, де да знам, сигурно някъде някой мие нещо, но след него има локви. Ами сигурно, не знам, не съм виждал. Наистина виждам тези бръмчалки тук отпред, които нищо не вършат. Това е факт, че нищо не вършат, защото всяка сутрин като си води детето на училище виждам какво остава след тях. Господин Милков, не е апатия. Ние искаме тази агония да свърши по възможно най-бързия начин. Това 4-годишно безвремие да спре, да се появи някакъв човек дай боже и да започнем да не си губим времето. Времето на града ни, времето на русенци и нашето време. Забавно е, че говорите, че ще приемете нещо на следващия общински съвет. Забавно е, на мен лично ми е така, в рамките на шегата и разбирам, ама не се смея, тъжно ми е. Искам да Ви питам, кога ще излезе първия кораб от корабостроителницата, която обещахте да отворите в балотажа? Защото аз това го видях с очите си и го чух с ушите си. Вие казахте по телевизора „ще възстановя работата на корабостроителницата“. Първия кораб от тази корабостроителница ще го кръстим Пенчо Милков.

**Г-н Иво Пазарджиев:** Благодаря. Следващо заявено изказване господин Дауд Ибрям.

**Г-н Дауд Ибрям:** Уважаеми господин Председател, уважаеми господин Кмет, уважаеми колеги. Измина един четиригодишен период, в който имахме и по-добри, може би и по-трудни моменти и като финал отчет на кмета на общината за този период, който все пак ние бяхме хората, които гласувахме всичките програми, гласувахме решенията, с които общината трябва да върви напред. Оценката от моя страна или от ваша или персонално от който и да е би била може би колкото правилна, толкова и неправилна. Според мен и според нас, разбира се, оценката ще бъде дадена на 29 октомври. Без да изпадаме в укора на предизборния период, в който навлизаме, защото и такива нотки звучат, аз все пак искам да изкажа моята благодарност и от името на нашата група за съвместната ни работа в полза на Община Русе за този четиригодишен период. И е строго специфично и може би малко по-експертно за частта, която имах удоволствието да работя в този общински съвет и това, което се споменава в отчета на кмета на общината. Уважаеми колеги, ние като сме имали много трудни дискусии, може би на моменти и не сме се разбирали правилно по много въпроси касаещи програмите, които бяха гласувани в залата на общинския съвет по отношение на чистота на атмосферен въздух, на отпадъци, стратегическата карта за шум. Един много обемист материал, който Община Русе може би нямаше и съответния експертен потенциал да реализира, но и от друга страна, и обективните пречки, които се коренят в нашето законодателство. Подхода по отношение и на отпадъци и по отношение на чистотата на атмосферния въздух уважаеми колеги, трябва да бъде коренно променен в идния мандат на общинския съвет и в бъдещото управление на Община Русе. Това разбира се трябва да бъде направено заедно с държавните институции, които са пряко отговорни за разрешаването на тези проблеми. По отношение на най-болезнения въпрос може би чистотата на атмосферния въздух, защото ще стане тема може би на идните месец-два отново. Русе има проблем, подчертавам по отношение на промишленото замърсяване на въздуха и в известна степен фините прахови частици, които евентуално може би, от името на група господин Председател, които ще намират своето решение в съответната програма. Имам предвид следното. Посоката, по която трябва да се реализира разрешаването на този проблем в Община Русе е грешен. Тоест, не на базата на данъчните оценки, които използваме в момента, а това, което е заложено и в стратегията на европейската комисия по отношение на замърсителя плаща. И докато това не стане и докато не бъде реализиран нов подход по отношение на събирането, съхраняването и депонирането на отпадъци, Русе ще продължава да плаща и да има такъв проблем. Тоест грешна стратегия. По отношение на замърсяването на въздуха, ние направихме определени стъпки, разбира се в по-добра посока, но невъзможно е общинският съвет, кметът на общината еднолично да решават каквото и желание да имат по тези въпроси. Имаше национални документи, които са унифицирани с европейското законодателство. Институциите, включително и в Министерство на околната среда и водите, регионалните дирекции съвместно с дирекцията в Община Русе трябва да разрешат този проблем. Уважаеми колеги, от 10 години работим над една и съща тема, която е най-болезнената в Русе и за която ще стане въпрос в следващите дни и някой ще се опитва да я яхне и да я използва с изборни цели. Това е недопустимо и не бива да го допускаме. Бъдещия общински съвет има трудната задача да ги реши тези проблеми. Има разбира се една и нова тематика и това по отношение на използването на средствата от европейските фондове по отношение на чистотата на атмосферния въздух, стратегическата карта шум. Така че, бъдещия общински съвет има изключително тежката задача да реши един такъв сериозен проблем, особено за град като Русе или по-големите градове в страната. Аз ви благодаря още веднъж и да пожелая успех на всички.

**Г-н Иво Пазарджиев:** Благодаря на господин Ибрям. Други заявки за изказвания? Няма. Моля? Да, сега обаче излязоха. Господин Станимир Станчев. После господин Иван Костадинов Иванов, доктор Теодора… Не, не, аз ги изброявам както са заявени.

**Г-н Станимир Станчев:** Уважаеми господин Председател, уважаеми господин Кмет, уважаеми колеги. Както се казва, дойде време да се разделим, дойде време за равносметка, дойде време за финалния отчет. Да, за разлика от колегата, който преди мен говори, ние няма как да кажем, че сме доволни, комуникирахме добре и работихме добре, поради простата причина, че липсваше всякаква комуникация. Не една, за 4 години 0 срещи. Освен че нямаш срещи, то нямаше и покани с изключение може би преди двайсетина дена, когато имаше обаждане относно предстоящото приемане на бюджета, това е само една вметка. През тези 4 години кметската администрация и общинска такава имаше пълен комфорт. Многократно сме го казвали и започнахме още от самото начало, когато го определихме това мнозинство като трапезно. И то до края си остана такова. Да, леко променящо се може би на моменти, с любезното съдействие и на колеги, които може би не са от постоянното управляващо мнозинство. Но като цяло имаше едни 26 комфортни гласа, естествено осигурено от ВМРО плътно и това са фактите. Няма кой да ги оспори, то така се управлява, с мнозинства. И сега да излизаме и да казваме как сме алтернатива и как ще променим и как не сме доволни от това състояние. Уважаеми госпожи и господа, една голяма част бяхте от управлението. Защо не го променихте през тези 4 години? И тука е права и колежката Кръстева където ги посочи тези неща. Това са фактите. Някой беше казал навремето, че писаното остава. Ето, то остана и се показа. Нямаше нещо значимо, което да се покаже за тези 4 години през този мандат. Да, съгласен съм, че работихме в необичайна среда. Така е, никой не е работил досега в такава среда. Дотук съм съгласен. Само че айде да си спомним и нещо друго, от група, не беше ли около 2 години управление на служебни правителства? Не бяха ли тези правителства под патронажа на президента? Не беше ли казано много пъти, че кмета е в прекрасни отношения с президента? Това са фактите, които си излязоха в медийното пространство и всеки един може да ги види и да ги провери. Никакъв популизъм. Не беше ли пренебрегнат през тези 4 години русенският бизнес? Няма да казвам кои са фирмите. Много пъти сме ги посочвали. Дали са леко на изток, дали са леко или силно на запад, без да казвам имена да не правя реклама на тези фирми, но като цяло ние получавахме през тези години… Госпожо Заместник-кмет, Вие не ги знаете тези фирми ли? Явно не сте подписвали договорите. Получавахме ги тези сигнали през цялото време от русенския бизнес и се надяваме през новия мандат русенският бизнес да не бъде пренебрегнат, защото русенският бизнес сме всички ние, които работим с него. Всички ние, които имаме нужда от силна икономика. Всички ние, които искаме нашите роднини, деца да останат и да се развиват в нашия град. Какво обаче чуваме през последните година-две, когато дойдат наши гости, приятели и познати от други от други градове? И тука, айде всеки с ръка на сърцето да каже, дали е така или не е така. Чуваме едно и също. Абе хубав ви е града, обаче много занемарен. Вие знаете ли как се чувства човек при тази приказка? Кърви ти сърцето. Иначе ние всички обичаме Русе. Нека да се постараем колегите, които да бъдат през следващия мандат, дали ще бъде с голяма промяна града, смисъл общинският съвет и администрацията аз това не мога да кажа, но нека всички да знаят, че идва един период на отчитане. И идва един период, в който свършва мандата и в този период ние оставаме да бъдем русенци, оставаме да живеем в нашия град и оставаме да ходим по тези улици, да дишаме този въздух. И всеки трябва да си каже дали през тези години е дал всичко от себе си и е направил всичко от себе си. Защото личното подобрение на живот и личния просперитет е нищо, ако заобикалящата среда не се е подобрила и тя не е добра. Много наши съграждани почти не виждат нещо да се е променило и това са фактите. Пак казвам такъв може би е периода. Пожелавам на всички кандидати в предстоящата кампания преди всичко да бъдат верни на себе си, второ да бъдат здрави и трето, да помнят, че има кой да ни съди горе. Благодаря ви. Да сте живи и здрави всички.

**Г-н Иво Пазарджиев:** Благодаря. Първа реплика за господин Траян Тотев, втора за Биляна Иванова.

**Г-н Траян Тотев /реплика/:** Благодаря за пожеланията на Станимир, да бъде жив и здрав и той. Искам само да кажа, че групата на „Патриотите – ВМРО“ и в предния мандат и в този мандат не е гласувала нищо наред, с капак на главата. Винаги сме се опитвали да бъдем коректив, да се обсъждат, да налагаме, да се опитваме да влияем на дневния ред, да се опитваме да променяме неща, които за нас са в правилна посока и винаги сме полагали усилия в тази посока. Кога сме успявали, кога не сме успявали, правили сме опити в това направление. Дадохме подкрепа за много неща в този мандат, но никога не сме го правили без да искаме наши приоритети да бъдат на дневен ред. Така че, това сме разчели, че гражданите на Русе искаха тогава може би нещо различно като управление, дадохме шанс на едно друго управление на Русе. Преди няколко дена на пресконференция дадохме и нашата оценка към настоящото управление, която е със съответните забележки към него. Има плюсове, но има и много минуси в управлението и ние си ги изказахме на нарочна пресконференция гледайки да не превръщаме днешното заседание в предизборна трибуна.

**Г-н Иво Пазарджиев:** Благодаря. Биляна Иванова.

**Г-жа Биляна Иванова /реплика/:** Уважаеми господин Председател, уважаеми господин Кмет, колеги, господин Станчев. Бях си обещала да не Ви правя реплики, обаче в случая бях провокирана. И аз имам приятели от други градове, които също идват в Русе, само че пък моите приятели ми казват, че града изглежда супер (смях от зала). Града е неузнаваем…

**Г-н Иво Пазарджиев:** Моля за тишина в залата.

**Г-жа Биляна Иванова /реплика/:** …града е неузнаваем, че много хубави неща се случват за нашия град и черпят опит от нашите администрации.

**Г-н Иво Пазарджиев:** Моля за тишина, колеги. Изчакайте, госпожо Иванова да се успокои. Заповядайте.

**Г-жа Биляна Иванова /реплика/:** Всички, които са идвали в града са съгласни, че улиците не са в добро състояние, даже са в отвратително състояние. Същото обаче е и в Бургас и в други градове в страната, където има същия проблем, точно по същия проект, който страдаме в момента и ние всички русенци. Не са един и два градовете, които имат този проблем. Даже вече в Бургас доколкото знам и прокуратура е сезирана в тази насока, така че хубаво е като казваме проблемите, защото и аз мога да назова някои проблеми, които на мен са ми направили впечатление. Не може да се решат всички такива в рамките на 4 години, но хубаво е когато говорим за проблемите да отчитаме и добрите страни в управлението. И да, криза има, но кризата я има и тя е в цяла Европа. Кризата я има и проблемите навсякъде са такива. Онзи ден се върнах от Брюксел. Проблема с боклука и там е голям. Проблем с кърпенето и с плочки и паважи също го има там. Така че, дайте да си даваме сметка не само за лошите неща, но да виждаме и хубавите, защото света не е толкова черен, колкото се опитвате да го представите.

**Г-н Иво Пазарджиев:** Благодаря. Дуплика за господин Станчев.

**Г-н Станимир Станчев /дуплика/:** Първо към колегата доктор Тотев. Ще кажа, че аз не знам дали с калпак сте гласували, но щом казвате, че сте гласували без калпаци окей, няма проблем. Явно заради някои други неща сте гласували. И казвате, че вие сте подкрепяли правилните решения и веднага ме изпъква едно супер Ваше правилно решение с докарване на шивашката фирма от Малайзия. За летището. Това също беше супер правилно. Нали, сещате ли се всички? Така. Каза също, че били за друго управление. Друго управление кога? Преди тези 4 години или след сегашните 4 години? То винаги е друго управление. Към колежката Кирова. Иванова. Извинявам се. Знаете ли, след малко тръгвам за Бургас и ако Иван позволи, те каня да дойдеш с нас, семейно съм, няма да бъда сам, така че, за да ти покажа Бургас, където ходим често и ако в Бургас е толкова лошо, аз наистина искам и тук да е толкова лошо колкото в Бургас. Защото в Бургас въобще не е така. Сигурно има проблеми, сигурно и там има прокуратура, само да кажа, че и тук има прокуратура. Нали така? Но да сравняваме Русе толкова ми е гадно, че не можем да го сравняваме. Защото Русе трябва да бъде перла преди Бургас и ако си спомняте ние щяхме да бъдем северната столица. Ние сме „замръзналата столица“ да ви кажа. Така мислим ние, господин Кмете. Моля Ви да не се провокираме и да не се обаждаме от място. Няма проблем, това е нашата оценка. А относно това, че в Брюксел, знаете, че в Брюксел имат друго сметосъбиране и затова сте видели едни чували отпред струпани, заради това. Така че, всеки да си живее със своите виждания и се радвам на Вашите приятели. Явно не са от големи градове, които идват тук, за да харесват Русе. Благодаря ви.

**Г-н Иво Пазарджиев:** Благодаря. Следващо заявено изказване Иван Костадинов Иванов.

**Г-н Иван Костадинов Иванов:** Уважаеми господин Председателю, уважаеми господин Кмете, уважаеми колеги общински съветници, дами и господа. Последна сесия, последен отчет на кметът на общината. Това ми дава повод от името на нашата група общински съветници да му кажем „благодаря ти, кмете, благодаря на твоя екип“. Благодаря на общинска администрация за добрата ни съвместна работа в името на града. Благодарни сме и на колегите, които забравиха, че този кмет трябва да бъде бит и свален непосредствено сега или на изборите и работиха заедно с нас в интерес на гражданите на Община Русе. Има две групи – на СДС и ГЕРБ, които от самото начало си започнаха така, така си и завършват мандата – бой по кметът. Госпожа Кръстева, дето днеска нямаше намерение да се изказва, пък вестника си го носи постоянно в себе си. Ако си спомняте, на първата сесия почна да бие кметът. Не 3 месеца, 5 часа беше му дала. И след това се развихри. Господин Станчев все в главата му някакви гости на Русе казват колко ви е занемарен града. Все такива работи се случват от тези две групи. Е днеска имаше и представител на друга група, ама той доколкото разбрах вече ще бъде в листите на ГЕРБ. Това което се питам, абе къде ви стяга чепика? Защо не започнете да мислите за решаване проблемите на града, а непременно трябва да има бой по кмета. Аз имам основателно предположение, че това е носталгията. Изпитвате носталгия по ония времена, когато общината беше окичена с външни фирми, които точеха парите на русенци. Хубави времена бяха. За тях ви е явно мъчно. Но искрено се надявам, уважаеми колеги, на русенци да не им е мъчно, да не изпитват носталгия по времената, когато нашия град се наричаше „първия частен град в България“. Благодаря ви за вниманието. На тези, които не работят за русенци, не им пожелавам успех на изборите, на всички останали пожелавам успех на изборите, а вие уважаеми колеги да сте живи и здрави.

**Г-н Иво Пазарджиев:** Благодаря. Първа реплика за госпожа Кръстева, втората е за госпожа Георгиева. Има две реплика. Колеги, моля за тишина. Първата реплика е за госпожа Кръстева, втората е за госпожа Георгиева.

**Г-жа Наталия Кръстева /реплика/:** Може ли господин Председател, като за последна сесия да използвам правото на лично обяснение, тъй като беше използвано името ми? На кое в края?

**Г-н Иво Пазарджиев:** То няма гласуване по точката, така че…

**Г-жа Наталия Кръстева /реплика/:** А пък репликата да е за господин Дяков?

**Г-н Иво Пазарджиев:** Ами имате заявена реплика, възползвайте се от нея. Няма как да… Ако се отказвате от репликата, да заповяда господин Дяков.

**Г-жа Наталия Кръстева /реплика/:** Да, ще използвам способа на лично обяснение. След господин Дяков и след другата реплика.

**Г-н Иво Пазарджиев:** Накрая след всички, да.

**Г-н Орлин Дяков /реплика/:** Първо искам да кажа, че от началото уважаеми колеги, се бяха събрали всички, които ще бъдат в това мнозинство тук в общината и нас никой не ни повика, така че от началото не сме почнали ние, господин Иванов. Започна кметската администрация, която си подбра кой ще гласува за техните решения. И те си извикаха тези хора, които ще гласуват за техните решения. Ние бяхме тотално изолирани и 4 години си стоим тотално изолирани. Нито наши идеи, нито разговори. Абсолютно нищо не се е случвало. Напротив, при мене стигна изречението „каквото и да предложиш и хубаво да е, ще го гласуват „против“, защото ти си го предложил“, така че това е практиката ви. А що се отнася до първия частен град, тук имах изказване по повод факта, че по отчет на Министерство на финансите по времето на управлението на ПП БСП и не си спомням кои бяха останалите, Русе е първа община в България с кандидати за обществени поръчки една фирма. Една фирма. 97 ли колко бяха процентите, не си спомням, не е пред мене с една кандидатстващата фирма и в началото, когато се говореше за това, имаме новина, ще кандидатстват и други фирми, се оказа, че такава новина няма. Напротив, стана още по-лошо. По-лошо от преди стана. По тази точка, която оттеглихте, човекът, който знае, че ще му бъде даден търга, е изпратил хора да вземат мерките, за да сменя дограмата на барчето. За какъв частен град ми говорите? Има някакво развитие. Аз не искам да използвам думата „наглост“, но извинявайте много. След всичко, което е документирано, пак говорите за преди 4 години какво било.

**Г-н Иво Пазарджиев:** Благодаря. Госпожа Росица Георгиева за реплика.

**Г-жа Росица Георгиева /реплика/:** Уважаеми господин Иванов, аз обаче за разлика от Вас, е така нещо се било чуло, е така нещо било написано. Аз ще прочета Вашия отчет като председател на групата на общинските съветници на БСП и не говоря така някой ми каза „една жена в петък на пазара“. Вашия отчет има една точка, която се казва кои са слабостите в нашата работа, които трябва да отстраним. Няма да говоря и да чета за слабост 1-2-3… Ще се спра на слабост, която Вие сте характеризирали по следния начин. Имаме проблеми в коалиционните отношения на групите, подкрепящи кмета. Коректни към нас са съветниците от ДПС и „Атака“. В голяма степен получаваме подкрепа по важните въпроси от групата на ДБ. Проблеми създават съветниците от „Обединени патриоти – ВМРО“, въпреки провежданите консултации преди всяка сесия. За решаване на тези проблеми през месец ноември 2021 беше организирана среща. Сега, това е реплика на господин Иванов. И господин Станчев, гласували са съветниците на ВМРО тогава, когато са считали, че нещо е правилно, но проблеми имаше, защото съветниците на ВМРО говорят истината. Не казвам, че другите групи не го правят, но Вие с нас сте имали проблеми, защото не сме се съгласявали да гласуваме ангро. Господин Станчев, това което го казвате за парите, го кажете конкретно. А това, което искам да кажа на господин Иванов - говорете с факти, а не със слухове.

**Г-н Иво Пазарджиев:** Дуплика господин Иванов. Отклонихме се от темата, която е отчета на кмета. Нямам конкретна забележка, просто го казах цялостно, че се отклонихте от темата.

**Г-н Иван Костадинов Иванов /дуплика/:** Уважаеми дами и господа, благодаря за репликите. За мен е чест, че вътрешнопартийните ни отчети се коментират на сесия на общинския съвет. Аз мислех, че днеска обсъждаме отчета за работата на кмета. Явно нещо съм се объркал. Аз да припомня на другата реплика за кои времена Ви е мъчно. Вие бяхте общински съветник и тогава. И не може да не си спомняте. Не може аз да съм го знаел, пък Вие да не го знаете, че имаше 1 външна фирма, която снабдяваше общинските предприятия с материали. Разбирате ли? Те не могат да си купят от магазина или от производител. Трябва да има външна фирма и Вие много добре знаете чия беше тя. Тази фирма, от която доставяше примерно маркировъчна боя за 20 лева, докато на магазина беше 6 лева. За това става въпрос, уважаеми колеги.

**Г-н Иво Пазарджиев:** Доктор Теодора Константинова.

**Д-р Теодора Константинова:** Благодаря и аз, господин Председател. Уважаеми колеги, преди малко видях някак много усмихната и доволна физиономия на един колега. От тук ще започна, след това ще мина на темата отчет, когато Росица Георгиева спомена това, което е казал господин Иванов, за гласувалите с тях подкрепящите и така нататък. И тъй като беше намесено името на малката, но смятам една от най-почтените и най-справедливите при гласуването групи, на „Демократична България“, искам да заявя следното. Че винаги, когато сме гласували „за“ предложения, сме гласували единствено и само, когато са били в интерес на русенци и общността. Когато сме гласували „против“ и „въздържали се“, сме гласували тогава, когато е имало защо, а не с цел да се противопоставяме, тъй като мислим за града и за русенци. Дебело подчертавам това. Малко се срамувам от начина, по който протича тази точка от дневния ред. Мога да бъда доста остра, мога да бъда с много патос, няма да го направя. Тук стоя и гледам лицата на хора, които познавам от десетки години. Общински съветници, които са заедно с мен и 3, някои и 4 мандата и искам с ръка на сърце, някой преди малко каза за подобно нещо по някакъв повод, всеки, който е свидетел на предходните администрации, кметове и общински съвети, да излезе и да ми докаже с аргументи, че може за някой от кметовете или за някоя от администрациите да се каже или само лошо или само добро. Няма такъв. Господин Иванов завърши изказването си с репликата за първи частен град. Това е било най-срамното време за мен като гражданин на Русе и вече начеващ политик, за първи частен град, когато баницата ли, пицата или какво да е се разпределяше от един-единствен човек за негови роднини и кръг от приятели. С това приключвам за първи частен град. Няма кмет и няма администрация, за която аз следейки това, от името на група, да мога да кажа или някой да каже, че са само с добри дела, не е смешно господин Станчев, или само лоши. По отношение на… Не се чуди, просто реакцията трябва да бъде с уважение. Искам да кажа, че по отношение на дейността за здравеопазване и за социална политика, които са мои ресори, искам да благодаря на администрацията. Вършеше си перфектно работата. Но градът е мръсен, няма добра организация. Това лято имам гости от чужбина и от България. Много ми е неудобно. Няма контрол при ремонти. Ремонтирани са тротоари и улици, където бордюрите на старите са оставени. Не знам по какви причини, срам ме е от това. По отношение на сметосъбирането многократно съм повдигала въпроса и съм говорила и изпращала снимки на господин Недев и с господин Пенчо Милков също. Драма, огромна драма, но не оставам на последно място и манталитета на русенци. Много, много тъжно. Гнусно. Почти около всяка група контейнери контрола е занижен. И накрая искам да кажа, че трябва да се отнасяме един към друг с по-голямо уважение, да зачитаме достойнството на всеки. Пожелавам на следващия общински съвет, хората участващи в него, който ще бъде кмет и на администрацията много повече мъдрост. Много, много, много повече контрол за всичко в града и успех на изборите за всички, които се кандидатират. Благодаря за вниманието. Аз няма да бъда сред тях. И благодаря на тези колеги, с които сме се разбирали, повечето от тук присъстващите и с които сме работили в една посока за почтеност и справедливост. Благодаря.

**Г-н Иво Пазарджиев:** Благодаря. Реплика за господин Дяков.

**Г-н Орлин Дяков /реплика/:** С огромно уважение към доктор Константинова, искам да кажа следното. Естествено, че никой не е казал, че има само лоши неща, ама хубавите са задължение. Хубавите са това, за което е избран и си гласува 5000 лева заплата. Сега извинявайте, ама ако почнем да отчитаме всичко хубаво което е направил, то ще излезе, че ни е направил услуга. А то не е така. Той това работи. Това са му задълженията. Въпросът е, че това хубавото е много по-малко от останалото. Благодаря ви.

**Г-н Иво Пазарджиев:** Благодаря. Дуплика за доктор Константинова.

**Д-р Теодора Константинова /дуплика/:** Господин Дяков, изкривявате изказването ми. Това ще кажа само, няма да губя времето на хората.

**Г-н Иво Пазарджиев:** Благодаря. Други заявки за изказвания? Госпожа Кръстева да си направи личното обяснение и кмета искаше думата, нали?

**Г-жа Наталия Кръстева:** Господин Иванов, не е първо в края на заседанието. С цялото ми уважение към Вас, имам претенциите добре да познавам правилника. Казахте къде ме стягал чепика. Чепика ме стяга господин Иванов, защото Русе замира. Друго нещо споменахте, че за генерал Бойко Борисов на всяка цена Русе трябва да има кмет. На първо място нормално е най-голямата политическа сила да иска в четвъртия или може би пети, шести или кой станахме подред град да има кмет, но както всички знаят при генерал Борисов не всичко е на всяка цена. Доказал го е с действия. Радвам се, господин Иванов, че сте ме запомнил като четящ човек и като общински съветник с позиция. Поздравления доктор Константинова, аз също няма да съм част от следващия общински съвет, защото за мен е пагубно общинският съвет да девалвира от година на година. Така че нека следващите да са достойни, четящи хора с позиция за града, а не такива, които ходят по комисии, неподготвени. Оттам насетне ще кажа следното нещо. Не е вярно и твърдението за външни фирми и какво още казахте. И в настоящия мандат кмета Милков завършва с обявена поръчка за 4 милиона и даване на две култови публична общинска собственост заведения на търгове, което е, няма значение, че е оттеглено. Това трябва да бъде споменато, господин Дяков. И на последно място, оценката ми е следната, че това е мандатът на празните и популистки обещания.

**Г-н Иво Пазарджиев:** Благодаря. Господин кмета има думата. Само моля да натиснете.

**Г-н Пенчо Милков:** Уважаеми господин Председател, уважаеми колеги. Някои от поставилите допълнително въпроси след моето изказване не са в залата, но аз ще взема отношение и по направените, по взетите бележки от тях. Ще започна с четеният вестник и с обещанията. Аз не знам за госпожа Кръстева дали го носи до сърцето си, но тези неща, които са написани там като думи като една страница са в не в компютъра ми, не в джоба ми, те са в съзнанието ми. Мога по всяко едно от тях да говоря и знам точно кои не са се случили, както примерно разширяване на веломрежата и мога да обясня защо, но това което прочете тя казвайки, че не се е случило се е случило, защото аз заварих град с камиони за отпадъци без евро сертификат дори, с накачулени по тях хора като във влак от далечния изток и мръсно, мръсно, мръсно с едни контейнери, които не бяха сменяни години, не бяха мити, бяха непрекъснато отворени, отпадъка вътре се мокреше и русенци плащаха милиони отчисления, които ние сме им спасили. Нищо, нула, нищо, от 2009 е Закона за управление на отпадъците. През целия мандат нищо не беше направено за отпадъците, нула, нищо. Сепарираща инсталация в момента работи, 30/100 са паднали количеството на депонирани отпадъци и сме ви спестили на всички хора милиони. Противопоставяне на промишлените замърсители, макар да не е в моята компетентност от оградата на предприятията и от караници почти до бой с управителя на една от най-големите фирми, което го има и документирано всичко, през обществените съвети, през обществените обсъждания, които нито един от тука го нямаше почти, с изключение на няколко съветника, на които това е по работа задължение. Не се миели улиците. Ето го графика за септември. Току що ми го изпратиха колегите, а министър се хвалеше с Русе как има 28 дни само с превишаване на фините прахови частици за 2021 година, при положение, че госпожата го остави с 61 дни със замърсени дни през 2019 година. Как има очи изобщо да говори това нещо? Как има очи изобщо да го говори? Двойно намаляване на фините прахови частици в 2021 година. Разбира се, че при разкопаването на града от ВиК цикъла в момента има строителство в целия град 160 улици. Се спекулира непрекъснато. Нима преди ВиК цикъла бяхте оставили града с гладки булеварди като Берлин? Не, не бяхте. Беше целият като след бомбардировка и това беше факт и хората не са го забравили, изобщо не са го забравили. По отношение на комина на ТЕЦ-а. Нима няма сероочистваща инсталация. Какво димеше ТЕЦ-а 2020 година? Десет милиона лева инвестиция направена, три когенератора. Това какво е, нищо, сигурно е нищо, но не се е случило при работата на тези хора. По отношение на ясния ред квартал, от улица до улица се правят блоковете. Вървим в момента в „Дружба“ 7, 8, 9 блок, 11, 12, 13, между 15, 16 и 22 вървим, „Никола Йонков Вапцаров“ цялата, „Здравец“, между 4 улици. Кое не е ясно? Графично показано, но някой трябва да седне да чете. Има го качено в интернет ясно. Редовното извозване, съдовете за отпадъци пазят боклука сух, това го обясних 1000 пъти и не плащаме пари. Фирмите вземат пари на тонаж. Дължим боклука сух. Когато отнехме от частната фирма цяла централна градска част и двата парка и тревата в кварталите гръмна. Да, ясно, когато отнемаш от частната фирма сметка на предприятието разбира се, че резултатът ще бъде този. Подобряване на хората с увреждания. За всяка улица в момента, която се прави ремонт е задължително да се смъкват тротоарите, да има тактилни плочи, както е по закон. Асансьори в училищата, рампи, роботи, които водят хора с увреждания. Аз такова нещо за предните години като количество и настойчивост в работата изобщо не съм видял. По отношение на градския транспорт. Просто е смешно 61 нови и втора употреба, но с климатик превозни средства сме придобили, отнемаме линии от тия кошери, които ги заварих тук да допуснат и да возят хората и ще излезе да каже какво сме направили. Спасяваме града, какво сме направили, но едно нещо можеш да го отсечеш и да го счупиш тъкмо за минута, за секунда, а после да го възстановиш, да го съединиш, да го измислиш колко време отнема. Това не се отчита. По отношение на комуникацията с групите. Не знам господин Дяков, Вас защо не Ви викат, но аз комуникация с Вашата група съм имал. Да, там Вас не са имали. Последно Ви звънях по телефона, нито вдигнахте, нито върнахте обаждането. Бил съм на Ваше заседание на групата по важни въпроси и съм търсил Вашето съдействие, каквото съм получавал от групата в разговор с Вас, но наистина на разговорите не сте бил Вие. Не идвате на нито едно обществено обсъждане, на нито едно, на нито едно, не Ви виждам на обсъжданията за бюджет, на обсъжданията за отчет, на обсъжданията за въздух, на обсъжданията за програма за въздух, на обсъжданията за програма за отпадъците. Мога да Ви ги изредя всичките. Аз не Ви виждам в делниците, не Ви виждам в празниците, разбирате ли? Виждам Ви тук, избрали този миг на светлина пред камерите да дадете своя дан в развеселяването на хората, но всеки избира какъв общественик да бъде, това също е. Не казвам конкретно Вие, всеки решава каква обществена… Бръмчалки били машините от немски компании изработени, които работят в Русе, купени със средства на държавата, които в други градове с парите по ковид купуваха спирт и го разделяха в бутилки, Община Русе купи чисто нови машини, които мият града в момента и го смучат. И дали Ви харесва или не Ви харесва преди се миеше с маркуч, сега се мие с дюзи с голямо натоварване. За корабостроителницата, абсолютно частна компания. Тема номер едно за мен. До момента, включително пред всички министри на икономиката поставям и не виждам нищо смешно в това да се борим да възстановим корабостроителницата. Дали ще се казва нещо с моето име, не, не държа да се казва нещо с моето име. Държа обаче всички да сме единни, защото в тези няколко години, в които Вие броите колко служебни правителства е имало и другите броите, колко правителства имаше, в които ръководите вие държавата и като говорим за други големи градове като нас, колко стотици милиони от държавата бяха замъкнати в тези градове? Какво се случи тук, когато кмета беше от една партия и министър-председателя беше от една партия. Имаше ли ги тия стотици милиони, които отидоха към морето? Не, нямаше ги. В момента кой управлява държавата, кой управлява държавата, кой управлява държавата? Защо за въздуха вие питате своя кмет като отговорен е държавата и по толкова от въпросите, които поставяте и за корабостроителницата, която е най-голямата по дунава, Вие питате своя кмет. Едно копче във всичките години, в които Вие бяхте съветници, а Вашата партия е в управление и първата ми година, цяла една година и последната ми година, в момента кой е в управление. Кажете Вие какво направихте? Нищо, нищо. Как да комуникирам с хора, които не дойдоха с идея, не дойдоха с предложение и не ми казаха ела с мен до министъра, който в момента е от нашата партия - нито веднъж, нула. Но аз ходя, защото нямам право да спра. По отношение на екологията и на въздуха, искам да Ви кажа тук, ние сме отправяли многократни, сега пак до настоящите ни седем вече народни представители. Нямаме законодателство за миризмите, в европейските държави има законодателство за миризмите. Отправил съм отново настойчива молба на Национално сдружение на общините, 7 депутата, министър, министър-председател да приемат просто както има в другите закони закон, който има мерна единица за миризмите и тези хора, когато се установят, могат да бъдат санкционирани. Със станциите за въздуха, които вече са пет и има за органични, летливи. Това си писахме с господин Ибрям. Аз съм народен представител и задавах въпроси, ние нямахме станция за органичните замърсители, промишлени, а в момента имаме две. И още три и нито една, видни са в интернет. Отворете си на телефоните и четете показанията им. Нито една, каза ви го и директорът на регионалната инспекция, не замерва ден с превишени показатели, но има миризми и за да се борим с миризмите, трябва да приемем такова законодателство и да се спекулира с това и с неприязънта на хората, не е правилно. Приемаме законодателство и ми кажете кой управлява в момента държавата и защо депутатите, които управляват, снимат само техния град, а не ми направят предложения за закон за миризмите. Не, не го виждам. Така, по отношение на замърсителя плаща, не е възприета практиката. Абсолютно е прав господин Ибрям за такса битови отпадъци, защото това трябва да стане на държавно ниво. Не съм съгласен и аз да е на данъчна оценка, но реално това е света, в който живеем. Работи работна група в общината за нашите предложения как да се остойностява това. По отношение на пренебрегването на русенския бизнес, не съм съгласен с това заключение. На бюрата ви е профила инвестиционния, направен от търговски камари в Русе, не от мен, не от администрацията, не откакто първия профил, който ми се прати преди от общината като бях депутат, правен от консултанти за 30 000 лева. Не, това е правено от две търговски камари в Русе. Е прочетете си профила да видите дали е така, прочетете анализа на всички в момента и националната статистика има сайт. Всичко, което говорите не е вярно. Цеховете, които се създават на шивашки фирми нови най-големи и български и чужди, удвояването на производството на най-големите фирми в Русе съществуващи ви опровергават нелепите думи. Немски, австрийски, италиански фирми нови опровергават Вашите думи. Не знам къде виждате това, което говорите. Занемарен бил градът, не съм съгласен, не съм съгласен. Градът в момента е изправен пред трудност с проекта за ВиК. Това ще бъде преодоляно и града ще си продължи в съвсем нормален начин на живот. По отношение на контрола. Затова направихме общинска полиция, затова увеличаваме камерите. Затова почваме с ваши решения да ги слагаме и на детските площадки. Започваме да спираме хора, които карат електрически превозни средства в центъра с превишена скорост, с всичко контрол трябва да бъде наложен, но за да се наложи контрол трябва да имаш ръцете, затова почваме с общинска полиция, с камери за наблюдение и те работят и контрола се усеща според мен все повече в града. По отношение на критикуването, на ехидството, на озлоблението, това ще ви кажа. Понеже успешно съм провеждал кампания, на всеки един, хората не възприемат едно лице, когато е ехидно и когато е озлобено. Хората имат нужда от сила, от спокойствие, от идеи. Аз приемам, че не съм свършил всичко. Не съм свършил всичко, но ви казвам така. Групата на ВМРО, за която стана дума току що и за които Иван е писал, имаха десетки предложения. Това, което е било като трудност е, че много от тях идваха в деня на заседанието, в деня на заседанието и това съм го казвал и на Иво Пазарджиев и на Асен, в деня на заседанието. Това е трудността и въпреки това сме се опитвали да реагираме. Доктор Константинова, което каза, може да се проследят гласуванията, включително и последното на бюджета. Никога тяхното гласуване не е било без да отделя време, в което да обяснявам, да искам да се боря и не съм постигал винаги резултат, но това е и в моята група. Четири партии има, всеки път на заседание ние ги убеждаваме какво да направят. И към господин Станчев, няма нищо обидно сега да кажа, като Ви казвам името. Предложенията Ви са от типа „кметът да говори 3 минути“. Разбирате ли? Вие разбирате от бизнес, имате собствен живот. Бяхте заместник-областен управител, мой колега общински съветник. Абсолютно съм сигурен, че имате възможността и енергията да бъдат и конструктивни предложенията, но това кметът да не говори. И накрая ще завърша само с една такава дума. Ние си поставихме за цел и това ще продължи да отглеждаме ново поколение деца. Деца, които са на медицински прегледи, деца, които изучават роботика, деца, които живеят в по-сигурна среда заради общинска полиция, камери и всички други процеси. В годините, в които аз съм кмет всички деца са мои, всички деца са мои. Всяко дете е мое. Моите биологични деца, госпожо, страдат непрекъснато включително и от такива говорения както днешното в залата, защото да стигнем до там да говорим за пореден път за моите деца. Аз пак казвам, че всички са мои, но това да ме питате къде учат децата моите биологичните, показва най-ниското ниво, до което може да се стигне в един политически дебат, защото аз след като направих своя отчет се обърнах с изключително уважение към всеки от вас, каквото демонстрирам всеки път, когато ви стисна ръката и всеки път съм се опитвал на всеки един, който е идвал при мен да направя всяко нещо, което е поискал и никога не съм ви делял в това. Както и вас, но да намесваме едни на други деца и семейства, Ви уверявам, че това сгромолясва в очите на хората, а този когото непрекъснато му го причиняват, му се случват други неща. Благодаря ви.

**Г-н Иво Пазарджиев:** Първа заявена реплика Валери Иванов, втора Орлин Дяков.

**Г-н Валери Иванов /реплика/:** Благодаря Ви, господин Председател. Уважаеми колеги, вземам думата по повод отчетът, който нашия кмет излага.

**Г-н Иво Пазарджиев:** Моля да репликирате кмета обаче.

**Г-н Валери Иванов /реплика/:** … да ви обърна внимание, нека да бъдем реалисти. Нека да бъдем реалисти. Няма друг кмет след кмета Старцев по време на Втората световна война, който да управлява в такава ненормална обстановка. Той не беше ковид…

**Г-н Иво Пазарджиев:** Господин Иванов, направете реплика на кмета.

**Г-н Валери Иванов /реплика/:** …, то не беше какво ли не. Вменяваме му задължения за разкопани улици, какво зависи от него? Освен да дава разрешения. Споменава се корабостроителницата. Това са неща, които зависят от държавата. И не можем да обвиняваме кмета за какви ли не небивалици при тая свръхцентрализация. Благодаря.

**Г-н Иво Пазарджиев:** Господин Дяков.

**Г-н Орлин Дяков /реплика/:** Уважаеми колеги, след като се разридахме по повод дълбокото страдание на господин Кмета, сега да си кажем истината. Господин Кмета обеща не го знам къде е, обеща да изчисти въздуха на Русе. Това така ли е? С пълното съзнание, че не може да го направи. Той обеща да възстанови корабостроителницата, той да я възстанови, с пълното съзнание, че не може да го направи. Какво означава това, че излъга хората. За това става въпрос. Как може да обещаваш неща, абсолютно сте прав, абсолютно е прав преждеговорещия, че наистина това са неща, които трябва да се свършат от държавата. Защо ти лъжеш хората, че можеш да ги направиш? За това става въпрос. Това първо и второ. Още едно нещо. Кой дава разрешение уважаеми колеги, да се копае в града? Общината. Господин Кмета, който пак казвам не знам къде отиде, защото пише тука, досега е написал Ана Каренина, даде разрешение целият град да се разкопае едновременно и това го знаят всички. Да не ми говорят за Бургас, да не ми говорят за Стара Загора, защото аз бях в Стара Загора и видях как се копае там. Там се копае район, а всичко останало е свободно за придвижване. Когато се завърши този район, започва да се копае друг. И това всички русенци се сетиха с изключение на кмета. Не искам да коментирам защо целият град беше разкопан едновременно. Ясна е картинката, ясна е причината.

**Г-н Иво Пазарджиев:** Моля за тишина, моля за тишина.

**Г-н Орлин Дяков /реплика/:** Така. Кой е правил проекта 2018-та? Удобно ми е, спокойно. Удобно ми е, ама какво да кажа?

**Г-н Иво Пазарджиев:** Колеги, моля да успокоим обстановката. Завършете изказването.

**Г-н Орлин Дяков /реплика/:** Ами колеги, не знам, аз исках да го питам кмета как обещава неща, които държавата може да свърши, ама него го няма.

**Г-н Иво Пазарджиев:** Добре. Благодаря, господин Дяков. Няма други заявени изказване по точката. Няма, не може трета реплика. Моля колеги, колеги. Госпожо Георгиева, заповядайте за лично обяснение. Ще помоля колегите по някакъв начин да не прекаляват и ще помоля да приключим дебатите по тази точка.

**Г-жа Росица Георгиева /лично обяснение/:** Лично обяснение по отношение думите на господин Пенчо Милков, който се обърна към мен с „госпожата“. Господин Милков, знам, че ме гледате от Вашия кабинет, но това е да ме гледате в гърба, а не в очите, защото аз очаквах тук да ми отговорите на въпросите, които Ви зададох. Пуснете моля ви се снимките, за да видим само първокласниците на Средно училище „Васил Левски“. На тях трябва да отговорите, господин Кмете, които казвате, че са Ваши деца. Само че, ако към тях се отнасяте като към мащеха, а не като роден баща, те нямаше да стоят само първокласниците и да не могат да влязат в двора на училището. Господин Милков, аз не съм обиждала децата, нито съм ги намесвала. Аз просто попитах къде учат те и каква грижа имате Вие за тези 1400 деца? Така че, да, това е лично обяснение. Госпожата, която Ви попита за децата. Господин Милков не отговори на поставените от мен въпроси за строежа на корпуса на „Васил Левски“. Господин Милков не даде отговор, има ли писмо до Министерство на образованието за пренасочване на средствата. Господин Милков не даде отговор на въпроса защо след като са отпуснати средства за строене на корпуса, той не се строи. Искам отговор, господин Милков.

**Г-н Иво Пазарджиев:** Добре. Колеги, моля за тишина в залата. Господин Станчев, направете си и Вие личното обяснение и приключваме по точката.

**Г-н Станимир Станчев /лично обяснение/:** Да. Уважаеми колеги, предлагам 30 секунди мълчание да успокоим страстите. Господин Иванов, благодаря Ви, че винаги казвате нещо, което не е вярно. Та да започнем по същество. Господин Милков каза, че не е вярно това, което твърдим, започвам с икономиката, че не работи с… Не е реплика, лично обяснение.

**Г-н Иво Пазарджиев:** Господин Иванов, моля. Господин Станчев, направете лично обяснение и да приключим. Господин Станчев, давайте. Заповядайте.

**Г-н Станимир Станчев /лично обяснение/:** Благодаря, господин Председател. Уважаеми господин Председател, уважаеми колеги, казвам ви само няколко неща. Започвам с това, че кметът каза, че не е вярно, че не работи русенския бизнес и сега питам. Две или два проекта, две знакови площадки строителни или две знакови инвестиции, както искате така ги приемете. Питам кои фирми са инвеститорите и кои ги реализират? Говоря за буферния паркинг и говоря за басейна. Всички знаят кои са фирмите и всички знаят кой стои зад тези фирми, това са фактите. Относно това как за въздуха видите ли, че нямало наредба и как депутатите от парламентарните групи русенските трябвало да направят промяна, ами господин Милков също беше депутат. Защо не внесе необходимата наредба? Така че, това е негов може би пропуск. И пита ни ние къде сме ходили, ама аз само ще му задам един въпрос, а той къде живее? Благодаря ви. Знаете, че и тази сутрин града беше обгазен, нали така, но ние пак си мълчим. Защото видите ли, нямало такава наредба. Докога ще мълчим и докога няма да казваме, че просто не се справихте с тези проблеми. Това е истината. Хубав ден!

**Г-н Иво Пазарджиев:** Уважаеми колеги, няма повече заявени изказвания. Часът е 11:10. Каня всички колеги за обща снимка долу пред сградата на общината. Продължаваме в 11:25, 15 минути почивка.

***15 минути почивка***

**Г-н Иво Пазарджиев:** Моля общинските съветници да заемат местата си. Колеги, моля заемете местата си. Стартираме проверка на кворума. Може да се регистрирате. По електронна система двадесет и седем съветници са се регистрирали. Продължават да влизат колеги в залата, така че имаме необходимия кворум да подновим нашата работа.

**Точка 2**

**К.л. № 1431 Възлагане на дейности по добив на дървесина от горски територии – общинска собственост**

 **Г-н Иво Пазарджиев:** Господин Димитър Недев.

 **Г-н Димитър Недев:** Уважаеми господин Председател, уважаеми общински съветници, предлагам да гласувате предложението във вида, в който го предлагаме. На комисиите нямаше дебати, точката беше приета единодушно от всички.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля.

**КВОРУМ – 35. С 35 „за“, 0 „против“ и 0 „въздържали се“ се прие**

**РЕШЕНИЕ № 1450**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 111, ал. 1 от Закона за горите, във връзка с чл. 5, ал. 3, във връзка с ал. 1, т. 2 на същия член, чл. 12, ал.1, т. 1 на *НУРВИДГТДОСПДНГП*, общинският съвет реши:

1. Дава съгласие за провеждане на открит конкурс за възлагане на дейността „добив на дървесина“ в горски територии, собственост на Община Русе, с прогнозни количества и стойности, и в подотдели, както следва:

|  |  |  |  |  |
| --- | --- | --- | --- | --- |
| Място на извършване на дейността - отдел, подотдел | Категория дървесина | Размер и качество на асортиментите | Дървесен вид | Количество /м3/ |
|  | Дърва | Дърва за горене | др.шир | 60 |
|   |  **ДЪРВА** | **Общо др.шир** |   | **60** |
| **179-г1****с. Червена вода** | Едра | Трупи за бичене 18 - 29 см | ак | 17 |
| **ЕДРА** | **ОБЩО** |  | **17** |
| Средна | Трупи за бичене 15 - 17 см | ак | 21 |
| Средна | Технологична  | ак | 46 |
| **СРЕДНА** | **ОБЩО** |  | **67** |
| Дърва | Дърва за горене | ак | 505 |
|   | **ДЪРВА** | **ОБЩО** |  | **505** |
|  |   | **Общо ак** |   | **589** |
|   | **Общо за подотдел 179-г1** |   | **649** |
|  |  |  |   |  |
| **179-я****с. Червена вода** | Дърва | Дърва за горене | др.шир | 11 |
|  **ДЪРВА** | **Общо дрлп** |   | **11** |
| Дърва | Дърва за горене | ак | 284 |
|  **ДЪРВА** | **Общо ак** |   | **284** |
|   | **Общо за подотдел 179-я** |   | **295** |
|  |  |  |  |  |
|  |  **13 х1****гр. Русе** |  Дърва | Дърва за горене |  ак | **40** |
|  | **Общо за подотдел 13-х1** |  | **40** |
|  |  |  |  |  | **ОБЩО 984** |

1. Определя максимална прогнозна цена в размер на 35 лева, без ДДС, за добив на 1 /един/ куб. пл. метър дървесина.
2. Възлага на кмета да организира процедурата по т. 1 по реда на по реда на чл. 15 - чл.24 на НУРВИДГТДОСПДНГП, в съответствие с годишния план за ползване на дървесина за 2023 год. и при изискванията на технологичен план за добив на дървесина на Община Русе.
3. С цел защитата на особено важни обществени интереси - осигуряване на дърва за огрев за нуждите на домакинствата на територията на община Русе, с оглед наближаващия отоплителен сезон и срочната нужда дейностите по добив на дървесина да продължат във възможно най-кратки срокове, на основание чл. 60, ал. 1 на АПК се разпорежда предварително изпълнение на решението по т. 1.
	1. На основание чл. 60, ал. 3 на АПК разпореждането по т. 4 може да се обжалва чрез административния орган пред Административен съд-Русе в тридневен срок от съобщаването му.

 **Г-н Иво Пазарджиев:** Следващата точка ще води госпожа Деница Иванова.

**Точка 3**

**Отчет за дейността на Общински съвет - Русе и неговите комисии за периода януари 2023 г. - юли 2023 г.**

 **Г-жа Деница Иванова:** Господин Иво Пазарджиев, заповядайте.

 **Г-н Иво Пазарджиев:** Уважаеми колеги общински съветници, в изпълнение на член 27, алинея 6 от Закона за местно самоуправление и местна администрация, както и член 15 от Правилника за организация и дейността на Общински съвет – Русе, неговите комисии и взаимодействието му с общинската администрация, представям на вашето внимание отчет за дейността на Общински съвет - Русе и неговите комисии за периода месец януари 2023 година - месец юли 2023 година.

**Г-жа Деница Иванова:** Ще помоля за тишина в залата, колеги.

**Г-н Иво Пазарджиев:** Материала е подробно разписан, запознати сте с него. Освен статистическата информация е представен отчет за дейността на комисиите към общинския съвет, броя заседания, които са се провели, както и броя решения по вид и характер на взетите решения. Изброени са новостите в настоящия период, които бяха направени. 21 астрономически часа е заседавал общинския съвет за въпросния период. Даден е пълен отчет и за участието на ръководството на общинския съвет на Русе в различни форуми. Тук бих искал да обърна внимание на цялостната дейност на съвета, тъй като това е нашето последно заседание. Действително мандата беше сложен. Благодаря на всички колеги общински съветници за добрата работа. Започнахме мандата в ковид обстановка. Това промени изцяло работата на общинския съвет. Заседавахме за първи път в историята на този орган неприсъствено, онлайн. Заседавали сме на три различни места и това също не се е случвало в никой друг мандат, освен в тази зала, в Пленарна, както и в залата на „Канев център“. Също нещо, което беше направено за първи път, включително и тези дни имаше продължение, започнаха много сериозни съвместни дейности с местната власт на Гюргево. В ежедневни контакти сме, както ръководство на общинския съвет, така и общинската администрация, което вярвам, че е от полза за добрите връзки на двата града и за съвместните решения, които са много значими действително и засягат и двата града, като екологията е основното от това. Преди два дни се проведе първото заседание на съвместната група, която беше гласувана на заседанието, което проведохме в град Гюргево и смятам, че то също беше много полезно с оглед проблемът, който беше поставен и на нашето внимание на предходната сесия за инсинератора за отпадъци, който се предвижда да се изгражда в Гюргево и против който се обяви както русенската общественост, местната власт, така също и обществеността на Гюргево и тяхната местна власт. Продължаваме традициите, които някои от тях бяха прекъснати, а именно книжката, която някои от вас държат в момента в ръцете си „Лицата на местното самоуправление“. Също така и плакетите, които днес имаме всички ние. Благодаря на управляващото мнозинство, което осигуряваше решенията в този мандат, също така и на опозицията също искам да се изкажа с уважение за градивните критики, за добрата работа, която е правила така, че винаги администрацията и управляващите да бъдат нащрек, да бъдат по-внимателни и по-продуктивни. На екипа на общинския съвет също искам да благодаря в това последно заседание, на Петя Христова, Йоанна Гочева, Йоана Неделчева, Кристина Борисова, които не жалеха сили и средства да направят нашата работа по-лесна и да обезпечат добрата работа на Общински съвет - Русе. На заместник-председателите госпожа Деница Иванова, госпожа Наталия Кръстева, винаги съм казвал, че съм можел да разчитам, независимо от групите и от политическите пристрастия, когато е ставало въпрос за работата на общинския съвет и двете са били на ниво. На господин Пламен Рашев, който му беше прекратен мандатът също благодаря, тъй като винаги съм срещал подкрепата на заместниците и работата ми без тях щеше да бъде доста затруднена. На общинска администрация също искам да благодарим за съдействието, което сме получавали като общински съветници. Дай боже да сме направили повече и по-добри неща за нашите съграждани, за нашия град, който всички ние съм убеден, че обичаме много. Пожелавам успех на всички, които ще бъдат кандидати отново за общински съветници и тези, които ще бъдат на тези банки и ще гласуват решенията в следващия мандат да бъдат още по-добри от настоящия мандат в името на доброто на нашия град. Благодаря за вниманието (аплодисменти от зала).

**Г-жа Деница Иванова:** Благодаря на господин Пазарджиев. Материала е само за сведение, не се гласува. Натиснете за изказване, господин Дяков. Заявка за изказване господин Орлин Дяков. Заповядайте.

**Г-н Орлин Дяков:** Колеги, изключително кратко. Махнахме хартията. Махнахме хартията, което е изключително важно.

**Г-жа Деница Иванова:** Благодаря на господин Дяков. Други заявки за изказвания има ли по материала? Не виждам. Благодаря, колеги. Предоставям за водене на господин Пазарджиев. Заповядайте.

**Г-н Иво Пазарджиев:** Благодаря на госпожа Иванова. Продължаваме с деловата ни работа.

**Точка 4**

**К.л. № 1376 Решение за приватизация чрез търг на общински имот с административен адрес: гр. Русе, ул. „Александровска“ №91, предмет на АЧОС №6858/21.12.2012 г.**

 **Г-н Иво Пазарджиев:** Заповядайте. Анелия Георгиева.

 **Г-жа Анелия Георгиева:** Уважаеми общински съветници, по комисиите нямаше въпроси и предложения по така представената ви точка. Поддържаме предложението във вида, в който е внесено.

 **Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля.

**КВОРУМ – 41. С 31 „за“, 4 „против“ и 6 „въздържали се“ се прие**

**РЕШЕНИЕ № 1451**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4; чл. 31, ал. 1 и чл. 32, ал. 3, т. 1 от ЗПСК и чл. 5, чл. 6, ал. 1 и чл. 9 от Наредба за търговете и конкурсите, Общинският съветреши:

1. Да се извърши продажба чрез публичен търг с явно наддаване на самостоятелен обект в сграда с идентификатор 63427.2.1375.1.2 по Кадастралната карта и кадастралните регистри на град Русе, представляващ фурна с помещение за продажба на закуски и склад към нея с обща застроена площ 86 кв. м., с предназначение: за търговска дейност, брой нива на обекта: 1, разположен в сграда с идентификатор 63427.2.1375.1 по Кадастралната карта и кадастралните регистри на град Русе, с предназначение: сграда със смесено предназначение, с административен адрес: гр. Русе, ул. „Александровска“ №91, ет. 0, с прилежащи части: изба под фурната с площ 18 кв. м. и съответните ид. части от общите части на сградата, и функционално свързаната с него сграда с идентификатор 63427.2.1375.4 по Кадастралната карта и кадастралните регистри на град Русе, с предназначение: сграда за търговия, разположена на полуетаж и представляваща фактически баня и съблекалня на етажа над фурната с обща застроена площ 47 кв. м., предмет на Акт №6858/21.12.2012 г. за частна общинска собственост.

2. Утвърждава тръжната документация /Приложение 4/ при следните условия:

2.1. Начална тръжна цена – 352 500 лева;

2.2. Стъпка на наддаване – 10 000 лева;

2.3. Депозит за участие в търга – 30 000 лева, който се внася в срок до 17 работни дни от датата на обнародване на решението в „Държавен вестник” чрез превод по банкова сметка, посочена в тръжната документация.

2.4. Начин на плащане – предложената цена от купувача се заплаща изцяло до деня на подписване на договора за продажба.

Тръжната документация се закупува в центъра за административни услуги и информация на Община Русе, сектор „Търговия, транспорт и обществени поръчки”, пл. „Свобода“ №6. Цената на тръжната документация е 250 лв. и се заплаща в офиса на „ТБ Инвестбанк” АД клон Русе, по сметка: BG96IORT73798400080000, банков код/BIC: IORTBGSF, вид плащане: 447000 „ИНВЕСТБАНК”АД, клон РУСЕ в центъра за административни услуги и информация.

3. Срок за закупуване на тръжна документация – до 15 работни дни, считано от датата на обнародване на решението в „Държавен вестник”.

4. Срок за подаване на предложения за участие в търга – до 20 работни дни, считано от датата на обнародване на решението в „Държавен вестник”.

5. Оглед на обекта може да се извършва всеки работен ден след закупуване на тръжни книжа и предварителна заявка, в срок до 16,00 часа на 19-ия работен ден включително от датата на обнародване на решението в „Държавен вестник“.

6. Търгът да се проведе на 23-ия работен ден от датата на обнародване на решението в „Държавен вестник” в 17,30 часа в заседателната зала на третия етаж на община Русе, пл. Свобода 6.

7. Определя комисия в състав от 7 членове – четирима общински съветници и трима от общинска администрация, съгласно чл. 7, т. 20 от Наредбата за устройство и работа на органите за приватизация и следприватизационен контрол, която да организира и проведе търга.

8. Всеки член на тръжната комисия да получи възнаграждение за дейността си в размер на 50 лв. плюс по 10 лв. на час, съобразно продължителността на търга.

9. Възлага на Комисията по приватизация и следприватизационен контрол да определи спечелилия търга участник.

10. Възлага на Кмета на Община Русе да освободи депозитите на неспечелилите участници в търга, да издаде решение за спечелилия търга участник и да сключи приватизационен договор за покупко-продажба с него.

 11. При непровеждане на търга да се проведе повторен търг 17 работни дни след първата дата от 17,30 часа на същото място и при същите условия.

**Точка 5**

**К.л. № 1377 Решение за приватизация чрез търг на общински имот с адрес: гр. Русе, ул. „Димчо Дебелянов“, предмет на АЧОС №10795/10.04.2023 г.**

 **Г-н Иво Пазарджиев:** Госпожа Анелия Георгиева отново. Заповядайте.

 **Г-жа Анелия Георгиева:** Поддържаме предложението във вида, в който е внесено. По комисиите нямаше въпроси и предложения.

 **Г-н Иво Пазарджиев:** Благодаря. Заявки за изказвания по точката? Няма. Режим на гласуване.

**КВОРУМ – 41. С 30 „за“, 1 „против“ и 10 „въздържали се“ се прие**

**РЕШЕНИЕ № 1452**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4; чл. 31, ал. 1 и чл. 32, ал. 3, т. 1 от ЗПСК и чл. 5, чл. 6, ал. 1 и чл. 9 от Наредба за търговете и конкурсите, Общинският съвет реши:

1. Да се извърши продажба чрез публичен търг с явно наддаване на сграда с идентификатор 63427.5.487.27 по Кадастралната карта и кадастралните регистри на град Русе, със застроена площ от 55 кв. м., с предназначение: сграда за търговия, брой етажи: 1, с адрес: гр. Русе, кв. „Родина 2“, ул. „Димчо Дебелянов“, предмет на Акт №10795/10.04.2023 г. за частна общинска собственост

2. Утвърждава тръжната документация /Приложение 4/ при следните условия:

2.1. Начална тръжна цена – 39 760 лева;

2.2. Стъпка на наддаване – 2 000 лева;

2.3. Депозит за участие в търга – 5 000 лева, който се внася в срок до 17 работни дни от датата на обнародване на решението в „Държавен вестник” чрез превод по банкова сметка, посочена в тръжната документация.

2.4. Начин на плащане – предложената цена от купувача се заплаща изцяло до деня на подписване на договора за продажба.

Тръжната документация се закупува в центъра за административни услуги и информация на Община Русе, сектор „Търговия, транспорт и обществени поръчки”, пл. „Свобода“ №6. Цената на тръжната документация е 250 лв. и се заплаща в офиса на „ТБ Инвестбанк” АД клон Русе, по сметка: BG96IORT73798400080000, банков код/BIC: IORTBGSF, вид плащане: 447000 „ИНВЕСТБАНК”АД, клон РУСЕ в центъра за административни услуги и информация.

3. Срок за закупуване на тръжна документация – до 15 работни дни, считано от датата на обнародване на решението в „Държавен вестник”.

4. Срок за подаване на предложения за участие в търга – до 20 работни дни, считано от датата на обнародване на решението в „Държавен вестник”.

5. Оглед на обекта може да се извършва всеки работен ден след закупуване на тръжни книжа и предварителна заявка, в срок до 16,00 часа на 19-ия работен ден включително от датата на обнародване на решението в „Държавен вестник“.

6. Търгът да се проведе на 24-ия работен ден от датата на обнародване на решението в „Държавен вестник” в 17,30 часа в заседателната зала на третия етаж на община Русе, пл. Свобода 6.

7. Определя комисия в състав от 7 членове – четирима общински съветници и трима от общинска администрация, съгласно чл. 7, т. 20 от Наредбата за устройство и работа на органите за приватизация и следприватизационен контрол, която да организира и проведе търга.

8. Всеки член на тръжната комисия да получи възнаграждение за дейността си в размер на 50 лв. плюс по 10 лв. на час, съобразно продължителността на търга.

9. Възлага на Комисията по приватизация и следприватизационен контрол да определи спечелилия търга участник.

10. Възлага на Кмета на Община Русе да освободи депозитите на неспечелилите участници в търга, да издаде решение за спечелилия търга участник и да сключи приватизационен договор за покупко-продажба с него.

 11. При непровеждане на търга да се проведе повторен търг 17 работни дни след първата дата от 17,30 часа на същото място и при същите условия.

**Точка 6**

**К.л. № 1389 Приемане на Наредба за изменение и допълнение на Наредба № 4 за поддържане и осигуряване на обществения ред, условията и реда за провеждане на масови обществени прояви, опазване общественото и личното имущество и чистотата на територията на Община Русе**

 **Г-н Иво Пазарджиев:** Заповядайте, госпожо Кръстева.

 **Г-жа Наталия Кръстева:** Благодаря, господин Пазарджиев. Уважаеми колеги, няма да изчитам предложението в цялост. Така или иначе може би всички разбраха, че е провокирано от многото сигнали на наши съграждани, които са потърпевши от шума от техни съседи в жилищните блокове, в които живеят. Тук не става дума за шума от моторни превозни средства, както не еднократно сме коментирали и с господин Милков. Това не е в прерогатива, нито на общинска администрация, нито на общински съвет, за да можем по някакъв начин да влияем. По същество вчера съм изпратила доклад-справка за отразяване на получените становища от проведеното обществено обсъждане. В крайна сметка проекта за наредба престоя на сайта на общинския съвет повече от едномесечния изискуем срок. Преди малко и с колегите от Местна коалиция за БСП доизчиствахме още един текст. Благодаря и за тяхното становище, както и на администрацията. По същество ще зачета само това, което съм възприела и всъщност от предложенията на нашите съграждани за доизчистване на текстовете. Промените така или иначе са в два текста, в член 2, алинея 1, тъй като има едно много голямо предложение от наш съгражданин на име Димитър Димитров. Предлагам, имате го и на вашите таблети текста. В проекта за изменение и допълнение на наредбата липсва термина „дом“, тъй като той искаше да има един специален текст, че дома е място за почивка и спокойствие, но пък съществува термина жилищна сграда. И затова аз предлагам в глава 3 допълнителни разпоредби в параграф 1 да се добави нова точка 9 със следното съдържание. Жилищни сгради са тези сгради, които са предназначени за постоянно обитаване от домакинствата. Това е така или иначе по ЗУТ. Изискването продължавам с текста, те са място за почивка и спокойствие. Приемам текстът по член 2, алинея 1 да придобие следната редакция. Забранява се системното и редовното: 1. Създаване на шум, с който се нарушава спокойствието на обитателите на самостоятелни обекти в сгради в режим на етажна собственост, предизвикани от домашни дейности от съседи в жилищната сграда; 2. Вдигането на шум от механични и електронни озвучителни средства; 3. Извършването на действия, нарушаващи обичайните норми за морал и поведение; 4. Въведените забрани в точка 1, 2 и 3 не се отнасят до обичайни или изолирани дейности на излъчването на шум от извършването на строителни, монтажни, ремонтни или други битови дейности, чиито интензитет е за кратък период от време. И точка 5. Забраната по точка 1, 2 и 3 обхваща всички часове от деня и вечерта от 06:00 сутринта до 23:00 часа вечерта над 35 децибела, а за нощта от 23:00 до 06:00 през зимния период и от 22:00 до 7:00 над 30 децибела. Това е така основната промяна. Има предложение от наш съгражданин Руслан Минев. По същество той не прави предложение за корекция или допълнение, по-скоро гражданина се оплаква отново от негови съседи, които имат 3 домашни любимци, с които мажат с екскременти входа на жилищния блок, както и пускат отново силна музика. Човекът в крайна сметка се надява да бъде приета промяната в Наредба 4 и по-скоро да бъдат предприети мерки да започне да се прилага. Има два имейла от госпожа Севдалина Вричева, която по същия начин подкрепя предложенията. Не прави по същество предложение за корекция. С нея съм се свързала, съм и казала какъв е способа за реакция по-нататък. Последното предложение дойде от нашия колега господин Тодор Койнов, което беше извън срока за обществено обсъждане, но пък по време на постоянните комисии аз счетох, че е нужно да отделя въпросното внимание. Приемам и двете му отметки. Едното му предложение беше да се запише за какъв точно шум става дума. Уточнение за какъв шум става дума господин Койнов, изчетох току що по предложението на другия наш съгражданин. Както и настоявахте да се запише какво се има в предвид под системност. Затова предлагам следното. Поради отсъствие на легална дефиниция за понятието „системност“, приемам отново в Глава 3 допълнителни разпоредби по Параграф 1 да се добави нова Точка 10 със следното съдържание. Системно вдигане на шум е шум, който се е превърнал в навик, шум, който е планомерен, последователен, постоянен и непрестанен. С колегите от Местна коалиция от БСП току що и с администрацията коментирахме параграф 2, текстът на член 3, алинея 1, който и в настоящата наредба не беше съвсем ясен, но по същество касае, когато в жилищни блокове примерно бъде отдадено помещение или пък не само отдадено, а то е собственост и в което се развива дейност от Българско национално радио, Българска национална телевизия, Общински радиоцентър, оркестрово или друго възпроизводство на музика, с оглед препятстването на шума, който да попречи извършването на тяхната дейност, да регулираме текста и затова, ако сме успели във времето да го изчистим, предлагам текстът да е „забранява се произвеждането на шум в жилищните сгради и при разрешена дейност в тях или в съседство, както и близост до студията на Българско национално радио, Българска национална телевизия, Общински радиоцентър, особено оркестровото или механично произвеждане на музика с оглед нормалното протичане на работния процес през всички часове на деня отново са нормите за децибелите. Имаше въпрос и аз смятам, че вече на всеки е ясен от къде са тези децибели 30 и 35. Уважаеми колеги, нееднократно разясних Наредба №6, която е наредба одобрена, издадена от министъра на здравеопазването и министъра на околната среда и води регулират точно тези нива на децибели, те не са измислени от нас, може би са мерени и по някакъв начин съобразени с звукоизвличането. Нали на много малко от нас ни е ясно какво са точно 30 и 35 децибела, но го има в държавна наредба. Аз няма как да стъпя на друг нормативен акт, за да го предложа и последното нещо всъщност, което мога да внеса като разяснение, че с оглед измерването на шума, ако бъде подаден сигнал от наш комшия, че примерно съседа му тропа, пречи, завишено е нивото на шум. В крайна сметка, ако при проверка контролиращия орган не бъде допуснат до помещението нарушител да кажем, съвсем спокойно проверяващия орган има и съдебна практика в тази насока. Може да влезе в помещението на жалбоподателя, откъдето да се измери в собствения му дом дали превишава тези норми, така че това ще е годен акт по-нататък по ЗАНН да тръгне производството. Мисля да не ви утежнявам повече. Ако има въпроси, ще отговоря.

**Г-жа Деница Иванова:** Благодаря на госпожа Кръстева. Първо заявено изказване господин Пазарджиев. Заповядайте.

**Г-н Иво Пазарджиев:** Уважаеми колеги, действително проблемите с шума са нашето внимание в този мандат не за първи път. Ние като орган на местно самоуправление, считам, че сме длъжни да положим максимални усилия, за да осигурим спокойствието на нашите съграждани, които са добросъвестни, които не нарушават нормативната база. Искам да поздравя госпожа Наталия Кръстева за многото труд, който е положила. Действително тук става въпрос за много четене, за много работа с нормативна база, със законодателството, което е специфично. Така че, аз считам, че трябва да подкрепим този материал, който дай боже да подобри ситуацията с контрола за шума, тъй като има хора, които не се съобразяват с техни съседи, с техни съграждани, тормозят с различен вид шум. Ние сме длъжни да бъдем на тяхна страна и да ги защитим. Благодаря.

**Г-жа Деница Иванова:** Благодаря на господин Пазарджиев. Следващо заявено изказване господин Тодор Койнов. Заповядайте.

**Г-н Тодор Койнов:** Уважаеми господин Председател, уважаеми колеги. Първо искам да правя питане към администрацията, която да отговори за какъв шум става въпрос, колко, какви децибели и как трябва да кажем, за да се спазват тези децибели. Как трябва да се държат гражданите в Русе в собствения си дом.Аз ще гласувам „против“ това. Има наредба, в която е отразено, че в часовете от 14:00 до 16:00 се пази абсолютна тишина, както и през лятото от 23:00 до 06:00 и през зимата от 22:00 до 06:00. Наредба, където също е отразено, че трябва да се пази абсолютна тишина. През останалото време трябва да се даде възможност на гражданите на град Русе да се чувстват комфортно в собствения си дом. Неслучайно питах администрацията, нека да каже на какъв шум отговарят тия изискани от госпожа Кръстева децибели, които ограничават хората в собствения си дом да живеят и да шепнат.Има домашни уреди като хладилници, перални и така нататък, които имат по-голям шум.Нивото на децибелите са по-големи, отколкото са посочени тук 30 и 35. Искаме нещо друго. Да оставим тази наредба, която има държавно значение. Тя не задължава общинските съвети да се съобразяват с това и да приемат в наредбите си това пазене на шум. Затова считам, че трябва госпожа Кръстева просто да си оттегли предложението, за да има мир в нашия град, тъй като нека да си сложим така ръката на сърцето и да кажем кой от нас не е вдигнал по-голям шум и няма да вдигне за в бъдеще, когато има рождени дни, има именни дни, имат домашни тържества и така нататък. Дали да кажем ще се спасят тия децибели и когато даваме възможност на съседа да ни прати полицая пред вратата, никой от нас няма да бъде доволен, че вижда полицая да дойде да го контролира в собствения му дом. За това, че ще гласувам „против“, нека да отговори администрацията по зададения въпрос за децибелите. Благодаря.

**Г-н Иво Пазарджиев:** Първо реплика.

**Г-жа Наталия Кръстева /реплика/:** Господин Недев, извинявайте, но първо ще си използвам способа за реплика. Господин Койнов, това, което разбрах от Вашето експозе е, че Вие искате да си живеем шумно. Дружно и шумно. Държа да подчертая, че в момента пряко ни гледат на живо именно хората, по чиито индиция е това предложение. Вие като юрист. благодаря на господин Пазарджиев, най-добре трябва да сте запознат какво стои зад един такъв труд и как държавните наредби дали ще ги спазваме или не, ние живеем в правова държава, така че всеки закон лош или хубав и подзаконов нормативен акт следва да се спазва. Гласувайте „против“, надявам се Вашата група да има разум и да е вникнала дълбоко и изконно в моето предложение, което в крайна сметка съхранява нормалния живот на нашите съграждани, защото ограничението от 14:00 до 16:00, което Вие може примерно да си поспите, обаче от 15:00 до 22:00, ако постоянно някой Ви побърква, едва ли ще сте на същото мнение. Пак казвам, благодаря на госпожа Иванова, която така прояви разговор Биляна Иванова, вникна в предложението. Надявам се Местна коалиция за БСП да сте по-мъдри и да подкрепите това, което е предложение на нашите съграждани. Благодаря.

**Г-н Иво Пазарджиев:** Благодаря на госпожа Кръстева, втора реплика за Йовчо Смилов и си натиснете копчето за дуплика, ако искате.

**Г-н Йовчо Смилов /реплика/:** Уважаеми господин Председател, уважаеми колеги. Използвам правото си на реплика, защото мислех да се изказвам, но мога да се включва с реплика по това, което каза господин Койнов и да разберете всъщност и това, което и аз исках да кажа. Първо, преди около час и нещо кметът каза, че понякога е много трудно да убеди и собствената си група в нещата, които се предлагат. Значи това наистина мога да потвърдя, че е така. В случая мненията на преобладаващата част от групата и на заседание на групата и сега, се различава меко казано от това, което каза господин Койнов, при цялото ми уважение към него. Така че, аз мисля, че нашата група преобладаващо ще подкрепи внесения материал от госпожа Кръстева. Само искам да внеса една техническа корекция всъщност, заради която мислех да стана. Там, където внасяхте корекции споменахте механични и електронни уреди, добавете ако обичате и „електрически“, защото не всички електрически уреди са и електронни тези, които вдигат шум. Благодаря.

**Г-н Иво Пазарджиев:** Благодаря. Дуплика за господин Тодор Койнов.

**Г-н Тодор Койнов /дуплика/:** Уважаеми колеги, чухме, сега просто искам да чуем и администрацията по отношение на вдигане на шум. Искам да отбележа още, че тук се поставя въпросът за системност, което определение, което ще се впише в наредбата, не отговаря на системност. Системност имаме тогава, когато едно нарушение е констатирано 1, 2 или 3 пъти с влезли в сила наказателни постановления. Тогава може да говорим за системност, а не да говорим за системност, че днес този се оплакал и другият се оплакал.

**Г-н Иво Пазарджиев:** Благодаря. Господин Недев искаше думата. След него госпожа Николова, Биляна Иванова.

**Г-н Димитър Недев:** Уважаеми господин Председател, уважаеми общински съветници, аз ще помоля за тишина всички в залата. В момента шума е между 55 и 60 децибела, затова помолих за тишина. Това, което се предлага като промяна, е в съответствие с Наредба №6, която е от месец юни 2006 година и нека да е ясно, не става въпрос за шум в сгради, причинен от външна среда, а за шум в сграда, причинен вътре в самата сграда, тоест от съседа, който живее отляво, отдясно, отгоре, отдолу. За такива системни шумове ние направихме нали съответните корекции, за което благодаря за разбирането и на госпожа Кръстева. Така че, ние по-нататък имаме още една точка от дневния ред, пак ще говорим за шум, но най-вероятно в началото на следващия мандат тази наредба също ще претърпи корекции и ще бъде преразгледана отново. Това е становището на общинска администрация. Нека още един път да кажем, това е за шум, причинен в сгради от живущи в самата сграда, не за шум, който идва от външната среда, от автобуси, от клаксони на автомобили, от мотори, от хлопане, от викове на деца, когато играят. Благодаря ви.

**Г-н Иво Пазарджиев:** Благодаря. Госпожа Елеонора Николова.

**Г-жа Елеонора Николова:** Уважаеми колеги, аз също искам да се присъединя към добрите думи, които господин Пазарджиев отправи към колегата ни госпожа Кръстева. Действително това е едно много качествено и добра промяна на наредбата и създава условия за взаимно уважение и спазване на правила, които дълбоко в нашето общество се погазват във всички посоки. Така че, моите адмирации. По отношение на забележката на господин Койнов, като юрист не мога да не се намеся. За системност законодателството говори за 3 и повече пъти. Когато има установено нарушение с акт и се констатира отново такова нарушение говорим за повторност. Благодаря.

**Г-жа Деница Иванова:** Благодаря на госпожа Николова. Следващо заявено изказване Биляна Иванова. Заповядайте.

**Г-жа Биляна Иванова:** Благодаря. Аз вземам думата, понеже всъщност госпожа Кръстева ме провокира наистина доста да почета по тази тема. Това е действително много голям проблем в жилищните сгради, особено в режим на етажна собственост, защото действително много хора страдат от такива недоброжелателни съседи. Аз наистина се надявам, да в момента има национално законодателство, има национални наредби, които се прилагат в тази насока. Въпросът е, че реален ефект за гражданите в момента няма. Много се надявам с това изменение, което ще приемем днес, дано да го приемем, наистина да се постигне ефект положителен и още повече се надявам гражданите да не се възползват с това с цел отмъщение на други съседи, с които не се харесват, защото това също ми е опасение. Благодаря.

**Г-н Иво Пазарджиев:** Благодаря на госпожа Иванова. Госпожа Кръстева като вносител във връзка с направеното предложение от господин Смилов, да заяви на микрофона приема ли или не и ще ми даде писмените корекции.

**Г-жа Наталия Кръстева:** От микрофон господин Смилов, трябва да заявя, че приемам Вашето предложение в точка 2, на член 2, алинея 1. Редакцията и текста да стане следният. Вдигането на шум от механични, електронни и електрически озвучителни средства. По повод текста, който постфактум отново коментирахме с госпожа Биляна Иванова, ще го изчета пак, въпреки че ще го дам и в писмен вид. Забранява се произвеждането на шум в жилищни сгради и при разрешена дейност тях или в съседство, както и в близост до студиата на Българското национално радио, Българската национална телевизия и Общинският радиоцентър с оглед нормалното протичане на работния процес, особено оркестровото или механичното произвеждане на музика през всички часове на деня и така, както върви текста до долу. Да, коментирахме с господин Недев, че съществуващата Наредба 4 и с юриста Елена, че наредбата действително е морално остаряла и адмирирам това, че също ще се подобрят текстовете за в бъдеще. На господин Койнов, благодаря на госпожа Елеонора Николова. Тя каза чисто като юрист, това, което щях да кажа и аз. В контекста извън правото господин Койнов, системен, тъй като юристите сме и хуманитаристи, не сме точните науки. За думата „системен“, което е прилагателно име, никъде няма ясна трактовка, но както изчетох в текста, системен е, който се е превърнал в навик планомерен, последователен, постоянен, непрестанен, непрекъснат и неспирен. Всичко друго, за което говорихте, отговор Ви даде госпожа Николова. Благодаря на всички, които ще подкрепят наредбата с оглед подобряване на живота и бита на нашите съседи.

**Г-н Иво Пазарджиев:** Благодаря. Няма други заявки за изказвания, гласуваме точката.

**КВОРУМ – 40. С 39 „за“, 1 „против“ и 0 „въздържали се“ се прие**

**РЕШЕНИЕ № 1453**

 На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, във връзка с чл. 8 и чл. 15, ал. 1 от ЗНА и чл.79 от Административно процесуалния кодекс (АПК), Общински съвет-Русе реши:

 Приема Наредба за изменение и допълнение на Наредба № 4 за поддържане и осигуряване на обществения ред, условията и реда за провеждане на масови обществени прояви, опазване общественото и личното имущество и чистотата на територията на Община Русе, както следва:

§ 1. Текстът на чл. 2, ал. 1 придобива следната редакция:

Забранява се системното и редовно:

1.Създаване на шум, с който се нарушава спокойствието на обитателите на самостоятелни обекти в сгради в режим на етажна собственост, предизвикани от домашни дейности от съседи в жилищната сграда;

2.Вдигането на шум от механични, електронни и електрически озвучителни средства;

3.Извършването на действия, нарушаващи обичайните норми за морал и поведение;

4.Въведените забрани в т.т. 1, 2 и 3 не  се отнасят до обичайни или   изолирани дейности на излъчването   на шум от извършваното на  строителни, монтажни, ремонтни   или други битови дейности, чийто интензитет е за кратьк период от  време;

5.Забраната по т.т. 1, 2 и 3 обхваша  всички часове на деня и вечерта - от  6:00 ч. сутринта до 23:00 ч. вечерта над 35 децибела, а за нощта - от 23.00 ч. до 06.00 ч., през зимния  период от 22.00 ч.до 07.00 ч. над 30  децибела.

§ 2. Текстът на чл. 3, ал. 1 придобива следната редакция:

 „Забранява се произвеждането на шум в жилищните сгради и при разрешена дейност в тях или в съседство, както и в близост до студиата на Българското национално радио, Българската национална телевизия и Общинския радиоцентър, с оглед нормалното протичане на работния им процес, особено оркестровото или механично произвеждане на музика. Забраната се въвежда през всички часове на деня и вечерта- от 6:00 ч. сутринта до 23:00 ч. вечерта над 35 децибела, а за нощта- от 23.00 ч. до 06.00 ч., през зимния период от 22.00 ч. до 07.00 ч. над 30 децибела.“

§ 3. в Глава III ДОПЪЛНИТЕЛНИ РАЗПОРЕДБИ, в §.1 По смисъла на тази наредба: се добавят нови т.9 със следното съдържание: „Жилищни сгради" са тези сгради, които са предназначени за постоянно обитаване от домакинства. Те са място за почивка и спокойствие.

и т.10 сьс следното съдържание: ,,Системно вдигане на шум" е шум, който се е превърнал в навик, шум, който е планомерен, последователен, постоянен и непрестанен.

§ 4. Настоящата наредба влиза в сила, считано от момента на приемането й от Общински съвет - Русе.

**Точка 7**

**Допълване на Решение №901, прието с протокол №34/19.05.2022 г. на Общински съвет – Русе, относно дадено съгласие Община Русе да внесе непарична, апортна вноска в капитала на „Общински пазари“ ЕООД**

**Г-н Иво Пазарджиев:** Кой ще докладва? Госпожа Златомира Стефанова сега ще се подготви и ще докладва точката.

**Г-жа Златомира Стефанова:** Уважаеми общински съветници, уважаеми господин Председател, господин Кмет. Поддържаме решението, което беше обяснено и по всички комисии. Всъщност да се допълни заедно с техническата инфраструктура, необходима за функциониране на комплекса. Благодаря ви.

**Г-н Иво Пазарджиев:** Благодаря. Асен Даскалов за изказване.

**Г-н Асен Даскалов:** Благодаря, господин Председател. Уважаеми колеги, уважаеми господин Кмет, заместник-кметове, аз ще подкрепя тази точка. Още от самото начало гласувах „за“, тъй като имахме такова решение на група, взето с мнозинство. Предишния път решението не мина. Да оправим една грешка поради некомпетентност вероятно на Община Русе. Правя това изказване, за да разберат всички русенци, че реално Общински съвет - Русе поправя грешки на Община Русе.Тъй като миналата седмица в един русенски ежедневник имаше гръмкото заглавие „Съветниците забъркаха инфраструктурна каша в бъдещия плувен комплекс“. Не, това не е вярно. Община Русе я забърка, администрацията. Благодаря.

**Г-н Иво Пазарджиев:** Други заявки за изказвания? Няма други заявка за изказвания. Гласуваме точката. По електронната система са 31 „за“, 2 „против“, 4 „въздържали се“. Господин Иван Иванов за процедура.

**Г-н Иван Костадинов Иванов:** Уважаеми господин Председателю, господин Кмете, уважаеми колеги общински съветници, правя процедурно предложение за прегласуване със следните аргументи. Предполагам си даваме сметка и всеки си дава сметка, че това би могло да блокира изграждането на закрития плувен комплекс. Последователно общинският съвет с много решения дотук подкрепяше, изгражда нещо, защото то е за децата, особено на младите семейства. И моля тези, които не подкрепиха сега и тези, които смятаха, че някой е допуснал грешка в предишни предложения, по-скоро да ни води това необходимо ли е да продължим с плувният комплекс. Благодаря.

**Г-н Иво Пазарджиев:** Благодаря. Има направено искане за прегласуване. Прегласуваме точката. Системата е стартирана. Моля да гласувате.

**КВОРУМ – 42. С 36 „за“, 2 „против“ и 4 „въздържали се“ се прие**

**РЕШЕНИЕ № 1454**

 На основание чл. 21, ал. 2, във връзка чл. 21, ал. 1, т. 8 от ЗМСМА, чл. 51б, ал. 1 от ЗОС, чл. 137, ал. 1, т. 1 и т. 4, чл. 147, ал. 2 и чл. 148, ал. 1, т. 2 от Търговския закон, чл. 3, ал. 2, чл. 8, ал. 1, т. 1, чл. 10, ал. 1, т. 1, т. 4 и т. 9 от Наредба №9 за реда и условията за упражняване правата на Община Русе върху общинската част от капитала на търговските дружества на Общински съвет – Русе, във връзка с §10, ал. 2, изр. Първо от ДР към ЗПСК и чл. 62, ал. 2 от АПК, Общинският съвет реши:

1. В диспозитива на Решение №901, прието с протокол №34/19.05.2022 г. на Общински съвет – Русе в тире първо на точка 1 след думите „…и паркинг с площ от 1 400 кв.м…“, се добавят думите „…заедно с техническата инфраструктура, необходима за функциониране на комплекса…“, след което продължава съществуващия текст и се запазва.

2. В диспозитива на Решение №901, прието с протокол №34/19.05.2022 г. на Общински съвет – Русе в точка 2 след думите „…и паркинг с площ от 1 400 кв.м…“, се добавят думите „…заедно с техническата инфраструктура, необходима за функциониране на комплекса…“, след което продължава съществуващия текст и се запазва.

3. В диспозитива на Решение №901, прието с протокол №34/19.05.2022 г. на Общински съвет – Русе, в точка 4, с която се изменя чл. 8, точка 1 от Учредителния акт на „Общински пазари“ ЕООД, ЕИК 117111045, след думите „…и паркинг с площ от 1 400 кв.м. (хиляда и четиристотин квадратни метра),…“, се добавят думите „…заедно с техническата инфраструктура, необходима за функциониране на комплекса…“, след което продължава съществуващия текст.

**Точка 8**

**Прекратяване на съсобственост чрез замяна, спрямо поземлен имот с идентификатор 63427.2.773 по КККР на гр. Русе, с адрес гр. Русе, ул. „Батак“ № 4, и спрямо поземлен имот с идентификатор 63427.2.774 по КККР на гр. Русе, с адрес гр. Русе, ул. „Никола Палаузов“ №9**

**Г-н Иво Пазарджиев:** Госпожа Стефанова.

**Г-жа Златомира Стефанова:** Благодаря, господин Председател. Уважаеми общински съветници. Това е една много позитивна точка, която с предишно ваше решение всъщност, вие подкрепихте инвестиционният проект, който „Инвестстрой Русе“ изготви за улица „Батак“ №4 спрямо адресът ни, който е също и на улица „Никола Палаузов“ №9. Дружеството изготви този инвестиционен проект за застрояване на двата поземлени имота, където е предвидено Община Русе вместо жилищни апартаменти да получи приземния етаж или тъй наречен партерен етаж към детската градина с детска площадка на открито. И тоест на този партерен етаж да бъде разкрита, да бъде направен всъщност клон на една от детските градини. Знаете, че това е Детска градина „Радост“. Благодаря, господин Кмете. Настоящото ни предложение е мотивирано от недостига на места в централния район в града и с реализацията на това разпореждане би се решила и възникналата понастоящем обществена потребност на живущите в централна градска част, чиито деца към момента посещават и по-отдалечени детски заведения, съответно и с неудобствата, които изпитват с организиране на транспорта и придвижването. Надяваме се, че ще подкрепите точката. Благодаря ви.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване. 42 гласа „за“, 1 „против“ и 0 „въздържали се“ предложението се приема. Следваща точка. Моля само да ми покажат. Покажете ми надолу на господин Станчев на името какво излиза. Уважаеми колеги, с оглед на това, че виждаме неправилно отчетено гласуване от господин Станчев, който не беше в залата в него момент, аз правя искане за прегласуване на точката. Прегласуваме точката.

**КВОРУМ – 43. С 43 „за“, 0 „против“ и 0 „въздържали се“ се прие**

**РЕШЕНИЕ № 1455**

 На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация (ЗМСМА), във връзка с чл. 8, ал. 1 и 9, чл. 36, ал. 1, т. 4, и ал. 3 на същия член, чл. 40, ал. 2 и ал. 3, и чл. 41, ал. 2 от Закона за общинската собственост (ЗОС), чл. 222 и чл. 223 от Закона за задълженията и договорите (ЗЗД), чл. 45 от Наредба № 1 за общинската собственост на Общински съвет – Русе и Заявление р.и. 30-6846-7/12.09.2023 г., Общинският съветреши:

1. Допълва годишната програма за управление и разпореждане с имоти общинска собственост за 2023 г., с прекратяване на съществуващата съсобственост в ПИ с идентификатори по КККР на гр. Русе 63427.2.773 и 63427.2.774, чрез замяна на дяловете на Община Русе, представляващи:

- 339,68 / 488 кв.м. ид.ч. от ПИ с идентификатор 63427.2.773 по КККР на гр. Русе, целият с площ от 488 кв.м., трайно предназначение – урбанизирана територия, с начин на трайно ползване - средно застрояване (от 10 до 15 м), представляващ УПИ VII-773 в кв. 78 по регулационния план на град Русе, с административен адрес гр. Русе, ул. Батак“ № 4, обект на АЧОС № 8541 / 02.02.2018 г., вписан под № 172, том 3, н.д. 573, ДВР 1347, вх. рег. № 1372 / 07.02.2018 г. по описа на Службата по вписвания – Русе, с прогнозна стойност от 385 210 лв. без данъци и такси, и

- 80,18 / 384 кв.м. ид.ч. от ПИ с идентификатор 63427.2.774 по КККР на гр. Русе, целият с площ от 384 кв.м., трайно предназначение – урбанизирана територия, с начин на трайно ползване - ниско застрояване (до 10 м), представляващ УПИ VI-773, 774 в кв. 78 по действащия регулационен план на град Русе, с административен адрес гр. Русе, ул. „Никола Палаузов“ № 9, обект на АЧОС № 8544 / 13.02.2018 г., вписан под № 156, том 4, н.д. 768, ДВР 1788, вх. рег. № 1822 / 16.02.2018 г. по описа на Службата по вписвания – Русе, с прогнозна стойност от 90 927 лв. без данъци и такси,

с обща прогнозна стойност на дяловете на Община Русе в двата имота – 476 137 лв. без данъци и такси,

срещу получаване в замяна на изградени и оборудвани обекти, съобразно изготвени от „ИНВЕСТСТРОЙ-РУСЕ“ ООД, ЕИК 203422674 инвестиционни проекти за застрояване на имотите, както следва:

- детска градина, разположена на партерния етаж от новопостроената сграда в ПИ с идентификатор 63427.2.773 по КККР на гр. Русе, с административен адрес гр. Русе, ул. „Батак“ № 4, със застроена площ от 199,84 кв.м. и детска площадка за игра на открито към нея, в ПИ 63427.2.773, на площ от 140,70 кв.м, и

- офис – административно помещение към детската градина, разположен на партерния етаж от новопостроената сграда в ПИ с идентификатор 63427.2.774 по КККР на гр. Русе, с административен адрес гр. Русе, ул. „Никола Палаузов“ №9, със застроена площ от 25,66 кв.м, и детска площадка за игра на открито към нея, в ПИ 63427.2.774, на площ от 104,88 кв.м.,

с обща прогнозна стойност в размер на 507 980 лева без ДДС.

2.1. **Дава съгласие** за прекратяване на съществуващата съсобственост между Община Русе и „ИНВЕСТСТРОЙ – РУСЕ“ ООД, ЕИК 203422674, чрез замяна на дяловете на Община Русе в полза на „ИНВЕСТСТРОЙ – РУСЕ“ ООД, ЕИК 203422674, представляващи:

- 339,68 / 488 кв.м. ид.ч. от ПИ с идентификатор 63427.2.773 по КККР на гр. Русе, целият с площ от 488 кв.м., трайно предназначение – урбанизирана територия, с начин на трайно ползване - средно застрояване (от 10 до 15 м), представляващ УПИ VII-773 в кв. 78 по регулационния план на град Русе, с административен адрес гр. Русе, ул. Батак“ № 4, обект на АЧОС № 8541 / 02.02.2018 г., вписан под № 172, том 3, н.д. 573, ДВР 1347, вх. рег. № 1372 / 07.02.2018 г. по описа на Службата по вписвания – Русе, с цена от 385 210 лв. без данъци и такси, и

- 80,18 / 384 кв.м. ид.ч. от ПИ с идентификатор 63427.2.774 по КККР на гр. Русе, целият с площ от 384 кв.м., трайно предназначение – урбанизирана територия, с начин на трайно ползване - ниско застрояване (до 10 м), представляващ УПИ VI-773, 774 в кв. 78 по действащия регулационен план на град Русе, с административен адрес гр. Русе, ул. „Никола Палаузов“ № 9, обект на АЧОС № 8544 / 13.02.2018 г., вписан под № 156, том 4, н.д. 768, ДВР 1788, вх. рег. № 1822 / 16.02.2018 г. по описа на Службата по вписвания – Русе, с цена от 90 927 лв. без данъци и такси,

срещу получаване от Община Русе в замяна от страна на дружеството-заменител на изградени и оборудвани обекти, съобразно изготвени инвестиционни проекти, както следва:

- детска градина, разположена на партерния етаж от новопостроена сграда в ПИ с идентификатор 63427.2.773 по КККР на гр. Русе, с административен адрес гр. Русе, ул. „Батак“ № 4, със застроена площ от 199,84 кв.м (със съответните идеални части от общите части на сградата), и детска площадка за игра на открито към нея, в ПИ 63427.2.773, на площ от 140,70 кв.м.;

- офис – административно помещение към детската градина, разположен на партерния етаж от новопостроената сграда в ПИ с идентификатор 63427.2.774 по КККР на гр. Русе, с административен адрес гр. Русе, ул. „Никола Палаузов“ №9, със застроена площ от 25,66 кв.м (със съответните идеални части от общите части на сградата), и детска площадка за игра на открито към нея, в ПИ 63427.2.774, на площ от 104,88 кв.м.,

с обща цена, към 01.09.2023 г., в размер на 507 980 лева, без включен ДДС.

2.2. Дяловете на Община Русе от правото на собственост спрямо имотите се прехвърлят при сключване на договора за замяна.

2.3. Община Русе няма да дължи разликата между цените на заменяните дялове и описаните обекти, като всяко поскъпване на строителството на обектите, предвидени за получаване от Община Русе по замяната, в следствие на поскъпване на строителни материали, увеличаване на разходи за работна ръка, или дължащи се на други обстоятелства, са за сметка и в тежест на „ИНВЕСТСТРОЙ - РУСЕ“ ООД, ЕИК 203422674.

2.4. „ИНВЕСТСТРОЙ - РУСЕ“ ООД, ЕИК 203422674, се задължава да изпълни, да построи и да прехвърли в собственост в полза на Община Русе посочените в т. 2.1 обекти – помещения за детска градина, офис – административно помещение, и детски площадки, при съобразяване на действащите нормативни изисквания, завършени довършителни работи, и след въвеждане в експлоатация на сградите, в срок до две години от издаване на разрешенията за строеж на проектираните сгради.

Детските площадки следва да бъдат изпълнени при съобразяване на действащите нормативни изисквания, и същите следва да бъдат оборудвани с монтирани съоръжения за игра на открито, предварително уточнени с представители на Община Русе, при прехвърлянето им в собственост на Община Русе, в установения срок.

Помещенията за детска градина и административното помещение към същата следва да бъдат изпълнени при съобразяване на действащите нормативни изисквания съобразно предназначението им – за детска градина, без обзавеждане – мебели и легла, при вид и степен на завършеност при прехвърлянето им в собственост на Община Русе, в установения срок, както следва:

- санитарни помещения – фаянс и теракот, първо качество; моноблокове – минимум 4 бр. за деца от 3- до 6- годишна възраст, и минимум 2 бр. моноблокове за персонала; монтирани умивалници, с монтирани смесители към тях – минимум 4 бр., подходящи за ползване от деца на възраст от 3 до 6 години, и минимум 3 бр. за персонала; поддушово корито с монтирани смесител с подвижна душ-слушалка за измиване на децата;

- помещения за занималня и почивка – ламинат;

- стени – боя по избор;

- в разливовъчното помещение – с монтирана двойна мивка и смесител(и);

- с монтирани входни и интериорни врати на помещенията;

- с монтирани осветителни тела, контакти и ключове.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 9**

**К.л. № 1378 Годишен отчет за изпълнение на концесионните договори през 2022 г.**

 **Г-н Иво Пазарджиев:** Госпожа Златомира Стефанова ще докладва.

 **Г-жа Златомира Стефанова:** Благодаря. Уважаеми общински съветници, точката беше разгледана по всички комисии. Изпълнява се във връзка със Закон за концесиите, затова я поддържаме. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване. Господин Кутинчев, моля да погледнете устройството на господин Станчев. Пак ще направя искане за прегласуване на точката. Прегласуваме точката.

**КВОРУМ – 42. С 42 „за“, 0 „против“ и 0 „въздържали се“ се прие**

**РЕШЕНИЕ № 1456**

На основание чл. 21, ал. 2, във връзка с чл. 21, ал. 1, т. 23 от ЗМСМА, чл. 40, ал. 2, т. 2 и ал. 3, т. 4, във връзка с чл. 132 от Закона за концесиите, Общинският съвет реши:

Одобрява Годишен отчет за изпълнение на концесионните договори през 2022 г., съгласно приложение.

**Точка 10**

**К.л. № 1407 Приемане на предложение от концесионера „Порт Пристис“ ООД за изменение на Договор за предоставяне на концесия за пристанище за обществен транспорт с регионално значение „Пристис“ – публична общинска собственост**

 **Г-н Иво Пазарджиев:** Заповядайте, госпожо Стефанова.

 **Г-жа Златомира Стефанова:** Благодаря, господин Председател. Тази точка също подробно я разглеждахме. Всъщност става дума за разпределението на инвестицията в 2023 и 2024 година. Поддържаме точката.

 **Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля.

**КВОРУМ – 40. С 40 „за“, 0 „против“ и 0 „въздържали се“ се прие**

**РЕШЕНИЕ № 1457**

На основание чл. 21, ал. 2, във връзка с чл. 21, ал. 1, т. 8 от ЗМСМА, §4, ал. 1 и §5, ал. 2 от ПЗР на Закона за концесиите, във връзка с чл. 138 и чл. 141, ал. 1 и ал. 2 от ЗК, т. 11.3. от Договор за предоставяне на концесия за пристанище за обществен транспорт с регионално значение „Пристис“ – публична общинска собственост, сключен на 04.01.2018 г. и мотивирано предложение с вх. №90-42-24/31.08.2023 г. от „Порт Пристис“ ООД, Общинският съветреши:

1. Приема предложение, отправено от концесионера „Порт Пристис“ ООД за изменение наДоговор за предоставяне на концесия за пристанище за обществен транспорт с регионално значение „Пристис“ – публична общинска собственост и изменя одобрената с Решение №1135/13.12.2022 г. на Общински съвет – Русе годишна инвестиционна програма за четвъртата договорна инвестиционна година, обхващаща периода от 01.01.2023 г. до 31.12.2023 г., съгласно Таблица №1, както следва:

Таблица №1

|  |  |  |  |
| --- | --- | --- | --- |
| **НАИМЕНОВАНИЕ НАИНВЕСТИЦИИ ЗА РЕХАБИЛИТАЦИЯ, ПОДДЪРЖАНЕ И ЗАКУПУВАНЕ НА АКТИВИ** | **Категории на активите** | **Мярка** | **Размер на инвестицията** |
| 1. | „Основен ремонт, монтаж и оборудване на пет броя понтони с преходни мостове, включително понтон на к. м. №8 – за културно-масови, обществени и атракционни дейности“ – преходен обект 2023 г. – 2024 г. | *сгради и съоръжения* | **х. лв**. | 125 |
| **ОБЩО ИНВЕСТИЦИИ** |  | **х. лв**. | **125** |

1. Приема предложение, отправено от концесионера „Порт Пристис“ ООД за изменение наДоговор за предоставяне на концесия за пристанище за обществен транспорт с регионално значение „Пристис“ – публична общинска собственост и одобрява годишната инвестиционна програма за петата договорна инвестиционна година, обхващаща периода от 01.01.2024 г. до 31.12.2024 г., съгласно Таблица №2, както следва:

Таблица №2

|  |  |  |  |
| --- | --- | --- | --- |
| **НАИМЕНОВАНИЕ НАИНВЕСТИЦИИ ЗА РЕХАБИЛИТАЦИЯ, ПОДДЪРЖАНЕ И ЗАКУПУВАНЕ НА АКТИВИ** | **Категории на активите** | **Мярка** | **Размер на инвестицията** |
| 1. | „Основен ремонт, монтаж и оборудване на пет броя понтони с преходни мостове, включително понтон на к. м. №8 – за културно-масови, обществени и атракционни дейности“ – преходен обект 2023 г. – 2024 г. | *сгради и съоръжения* | **х. лв**. | 25 |
| **ОБЩО ИНВЕСТИЦИИ** |  | **х. лв**. | **25** |

1. Упълномощава Кмета на Община Русе да сключи допълнително споразумение към Договор за предоставяне на концесия за пристанище за обществен транспорт с регионално значение „Пристис“ – публична общинска собственост

**Точка 11**

**К.л. № 1409 Договор за концесия на подлеза на „Печатни платки“**

 **Г-н Иво Пазарджиев:** Йоана Неделчева ще докладва тази точка. Тук ли е Йоана Неделчева? Има и снимков материал мисля.

 **Г-жа Йоана Неделчева:** Уважаеми общински съветници, представям на вашето внимание състоянието на подлеза на „Печатни платки“. В Общински съвет - Русе постъпи повторно предложение от концесионера, съдържащо искане за изменение на концесионния договор с 1/3, както допуска закона. Срокът на договора е 25 години, като предмет на концесията е подлеза на „Печатни платки“. Подробно в предложението е описано състоянието на подлеза. Можете да се запознаете на стената пред вас. Първоначалното предложение беше разгледано в икономическа комисия още през ноември 2022 година, когато беше взето решение да се огледат характеристиките на договора и да се прецени по какъв начин ще се процедира. Този договор не предвижда прекратяването му, тъй като на концесионера единствено са предоставени права. Единственото задължение, което има по този договор е да заплаща наемната цена. В тази връзка моля да подкрепите точката, като общински съвет приеме решение да не продължи договора на концесионния договор. Ако има някакви въпроси.

 **Г-н Иво Пазарджиев:** Благодаря. Господин Кмета иска думата.

 **Г-н Пенчо Милков:** Уважаеми господин Председател, уважаеми колеги съветници и скъпи съграждани. Този договор е олицетворение на едно наследство. Нямаме правна възможност да го прекратим и живеем в това, което видяхте. Хората се гневят абсолютно основателно. Такъв беше и договорът за концесията на спирките, но там поне можехме да го прекратим. А тук няма правна възможност, той няма задължения. Има права само. И съответно нашето предложение е наистина справедливостта да възтържествува, да не се удължава срока и общината е потърсила съдействие от други институции по повод в най-кратко време да се разчисти подлеза с наши сили и средства на предприятията и това безумие да спре. И действително ви моля единодушно да подкрепим точката. Благодаря ви.

**Г-н Иво Пазарджиев:** Благодаря. Други заявки за изказвания? Няма. Режим на гласуване.

**КВОРУМ – 42. С 42 „за“, 0 „против“ и 0 „въздържали се“ се прие**

**РЕШЕНИЕ № 1458**

На основание чл. 21, ал. 2, във връзка с чл. 21, ал. 1, т. 8 от Закона за местно самоуправление и местна администрация и §5, ал. 2 от ПЗР от Закона за концесиите Общинският съвет реши:

1. Отказва изменение по отношение удължаване на срока на концесионен Договор № 1/16.10.2000 г. по предложение на Иво Христов Иванов, представляващ ЕТ „Иво Иванов-Ивона“, в качеството му на концесионер.

**Точка 12**

**К.л. № 1379 Провеждане на публичен търг с явно надаване за отдаване под наем на недвижими имоти - публична общинска собственост, предоставени за управление на ОП „Спортни имоти”**

**Г-н Иво Пазарджиев:** Кой ще докладва? Господин Борислав Рачев, директорът на общинското предприятие.

**Г-н Борислав Рачев:** Господин Председател, уважаеми господин Кмет, скъпи общински съветници. Настоящата точка касае 5 броя треньорски стаи в Спортен комплекс „Локомотив“. Изтекли са договорите за наем. Стандартна процедура, моля да подкрепите. Благодаря ви.

**Г-н Иво Пазарджиев:** Благодаря, господин Рачев. Заявки за изказвания? Няма. Режим на гласуване.

**КВОРУМ – 40. С 40 „за“, 0 „против“ и 0 „въздържали се“ се прие**

**РЕШЕНИЕ № 1459**

На основание, чл.21, ал. 1, т. 8 от ЗМСМА, чл.14, ал. 7, във връзка с ал. 2 от ЗОС, чл. 8, ал. 1 от Наредба № 28 за условията и реда за използване на спортните обекти, собственост на Община Русе, Общински съвет – Русе реши:

1. Дава съгласие да бъде проведен публичен търг с явно наддаване за следните обекти:
2. Самостоятелен обект в сграда с предназначение „За делова и административна дейност“, с идентификатор 63427.1.289.14.2, с площ 10 кв. м., намиращ се в сграда с идентификатор 63427.1.289.14, със застроена площ 538 кв. м. по кадастралната карта на гр. Русе, едноетажна, масивна, публична общинска собственост, описана в АПОС № 5521/31.07.2008 г., с адрес: гр. Русе, ул. „Цветница“ № 6, като треньорска стая, при начална тръжна месечна наемна цена в размер на 25.00 лв., без ДДС, определена от независим лицензиран оценител.
3. Самостоятелен обект в сграда, с предназначение „За делова и административна дейност“, с идентификатор 63427.1.289.14.3, с площ 10 кв. м., намиращ се в сграда с идентификатор 63427.1.289.14, със застроена площ 538 кв. м. по кадастралната карта на гр. Русе, едноетажна, масивна, публична общинска собственост, описана в АПОС № 5521/31.07.2008 г., с адрес: гр. Русе, ул. „Цветница“ № 6, като треньорска стая, при начална тръжна месечна наемна цена в размер на 25.00 лв., без ДДС, определена от независим лицензиран оценител.
4. Самостоятелен обект в сграда, с предназначение „За делова и административна дейност“, с идентификатор 63427.1.289.14.4, с площ 15 кв. м., намиращ се в сграда с идентификатор 63427.1.289.14, със застроена площ 538 кв. м. по кадастралната карта на гр. Русе, едноетажна, масивна, публична общинска собственост, описана в АПОС № 5521/31.07.2008 г., с адрес: гр. Русе, ул. „Цветница“ № 6, като треньорска стая, при начална тръжна месечна наемна цена в размер на 37.00 лв., без ДДС, определена от независим лицензиран оценител.
5. Самостоятелен обект в сграда, с предназначение „За делова и административна дейност“, с идентификатор 63427.1.289.14.7, с площ 29 кв. м., намиращ се в сграда с идентификатор 63427.1.289.14, с предназначение „Спортна сграда, база“, със застроена площ 538 кв. м. по кадастралната карта на гр. Русе, едноетажна, масивна, публична общинска собственост, описана в АПОС № 5521/31.07.2008 г., с адрес: гр. Русе, ул. „Цветница“ № 6, като треньорска стая, при начална тръжна месечна наемна цена в размер на 71.00 лв., без ДДС, определена от независим лицензиран оценител.
6. Част от сграда с площ от 16 кв. м., с предназначение „Спортна сграда, база“, с идентификатор 63427.1.289.8, със застроена площ 112.00 кв. м по кадастралната карта на гр. Русе, едноетажна, масивна, публична общинска собственост, описана в АПОС № 5521/31.07.2008г., с адрес: гр. Русе, ул. „Цветница“ № 6, която чат се отдава като треньорска стая, при начална тръжна месечна наемна цена в размер на 34.00 лв., без ДДС, определена от независим лицензиран оценител.
7. Упълномощава кмета на Община Русе, след влизане в сила решението на Общинския съвет, да създаде организация за провеждане на публичен търг с явно наддаване, да издаде заповед и сключи договор за наем с лицата, спечелили публичния търг.

**Точка 13**

**К.л. № 1380 Провеждане на публичен търг с явно надаване за отдаване под наем на недвижим имот – частна общинска собственост, предоставен за управление на ОП „Спортни имоти”**

 **Г-н Борислав Рачев:** Благодаря господин Председателю. Скъпи общински съветници, става въпрос за стая в бившата гимназия по зърносъхранение. Стандартна процедура отново. Моля за вашата подкрепа. Благодаря ви.

**Г-н Иво Пазарджиев:** Благодаря. Заявки за изказвания? Господин Тодор Койнов. Няма други заявки за изказвания. Гласуваме точката.

**КВОРУМ – 40. С 40 „за“, 0 „против“ и 0 „въздържали се“ се прие**

**РЕШЕНИЕ № 1460**

На основание, чл. 21, ал. 1, т. 8 от ЗМСМА, чл.14, ал. 1 и ал. 2 от Закона за общинската собственост, чл. 49, ал. 1, т. 2 и от Наредба № 1 за общинската собственост, Общински съвет-Русе, във връзка с чл.1, т.2, чл.2, ал.1, т.19, чл.3, чл.4 и чл.5 от Наредба № 2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да бъде проведен публичен търг с явно наддаване за отдаване под наем за срок от десет години, на самостоятелни обекти в сграда – частна общинска собственост, с идентификатори с № 63427.7.771.3.22, с площ 59 кв. м., с предназначение „Друг вид самостоятелен обект в сграда“ и № 63427.7.771.3.23, с площ 59 кв. м., с предназначение „Друг вид самостоятелен обект в сграда“, находящи се на трети етаж на масивна триетажна сграда с идентификатор 63427.7.771.3 по КККР на гр. Русе, със застроена площ на цялата сграда 1271 кв. м, с предназначение „Сграда за образование“, с административен адрес - гр. Русе, ул. „Проф. Димитър Баларев“ № 2, разположена в поземлен имот с идентификатор 63427.7.771, за който е издаден АЧОС № 8096 от 12.08.2016 г.
2. Определя начална тръжна месечна наемна цена за всеки от гореописаните обекти в размер на 43,20 лв., без включен ДДС.
3. Упълномощава кмета на Община Русе след влизане в сила решението на Общинския съвет, да създаде организация за провеждане на публичен търг с явно наддаване, да издаде заповед и сключи договор за наем с лицето, спечелило публичния търг.

**Точка 14**

**К.л. № 1410 Определяне на продажна цена на жилищен имот подробно описан в т. 5.38 от Решение № 877 по протокол № 32/19.04.2023 г. на Общински съвет – Русе**

 **Г-н Иво Пазарджиев:** Йоана Неделчева ще докладва.

 **Г-жа Йоана Неделчева:** Уважаеми общински съветници, настоящата точка е всъщност вследствие на изпълнение на съдебно решение. Както знаете с Решение 877 общински съвет откри процедура за продажба на общински жилища, като в точка 5.3.8 от диспозитива на решението е дал съгласие да се извърши продажба на апартамент, находящ се в ж.к. Дружба на Светла Йорданова Иванова. Бяха допуснати някакви неточности при изготвянето на оценката. Поради това постъпи жалба. Беше образувано административно дело, което всъщност в мотивите на съда, преписката трябва да бъде върната на кмета на Община Русе за изготвяне на нова оценка по смисъла на закона, като тя беше възложена на лицензиран оценител. Цената, която виждате е 62 015 лева. В тази връзка моля да подкрепите точката.

 **Г-н Иво Пазарджиев:** Благодаря. Заявки за изказвания? Господин Деян Недков.

 **Г-н Деян Недков:** Благодаря, господин Председател. Аз много добре си спомням точката. Става въпрос за един апартамент в блок „Маргаритка“, ако не се лъжа в „Дружба 1“ срещу училище „Васил Левски“. Там беше изготвена оценка в размер на 75 000 лева, ако не ме лъже паметта или 74, 75. Жената беше обжалвала тази оценка с доводи. Първо пред нас, пред общинския съвет обжалва, втора оценка, която приближава сегашната 62 000 лева, но тогава аз обърнах внимание на администрацията, че в абсолютно същия блок на абсолютно същия етаж в съседния вход продаваме апартамент на човек заявител, който беше 82 000 лева. Де факто между два еднакви апартамента с еднаква квадратура се получи разлика от 20 000 лева. Тогава администрацията се съгласи с мен и се прие тази оценка 75 000 лева. Затова сега аз предлагам точката да я отхвърлим, да се изготви от съвсем друг човек оценката, нали да не е от същия и да видим дали ще изкара пак тази оценка, която е от 510 € на квадрат. Кажете ми къде има такава цена в град Русе? Благодаря.

 **Г-жа Деница Иванова:** Първа заявена реплика, господин Пазарджиев, заповядайте.

 **Г-н Иво Пазарджиев /реплика/:** Уважаеми господин Недков, ние в случая имаме съдебно решение и трябва да се съобразим с него. С оглед на това, тази продажна цена, която е определена, аз считам, че е адекватна и следва да подкрепим решението.

 **Г-жа Деница Иванова:** Благодаря на господин Пазарджиев. Господин Милков, заповядайте.

 **Г-н Иво Пазарджиев:** Моля за тишина в залата. Заповядайте.

 **Г-н Пенчо Милков:** Уважаеми господин Председател, уважаеми колеги, уважаеми господин Недков. Една бележка само, абсолютно съм съгласен с Вас и винаги целта ми е била оценките да са високи, дори в началото на моята работа извиках оценителите, които работиха тогава, защото даваха по 106 лева цена на 1 декар земя. Така бяха свикнали и това се промени, но в случая виждате, че общината е дала по-високата оценка, влиза в съда и там е правено процедура съдебна, която сега каза председателят трябва да се спази. Тоест общината не дава по-ниска цена, а по-висока. По-висока сме дали съобразно и Вашата бележка предния път и съобразно това жената го е обжалвала, ходила е в съда и реално съда ни задължава сега да приемем това решение, за което правото е Ваше. Общинският съвет каквато цена определи това ще е, аз съм изпълнител на вашите решения. Така че, вие решавате, но пак искам да кажа, ние сме задали като община, като общинска администрация по-високата оценка. Благодаря ви.

**Г-н Иво Пазарджиев:** Само Йоана Неделчева нещо да допълни също.

**Г-жа Йоана Неделчева:** Госпожо Николова, да, въпросът ви е резонен. Въпросът е следният, че при първоначалната оценка, която беше обжалвана 76 000 лева, се установиха неточности при изготвянето на оценката. Оценителят там твърдеше, че тези неточности няма да се отразят по никакъв начин на стойността на имота, но очевидно това не е било така. Просто съда върна за изготвяне на нова оценка. Не, параметрите…

**Г-н Иво Пазарджиев:** Добре. Моля да не влизате в диалогов режим, в протокола после няма да се разбере нищо от него. Кметът на Община Русе отново иска да…

**Г-н Пенчо Милков:** Аз съм съгласен с това, което каза господин Недков да възложим нова оценка и следващия общински съвет. Първо, че ние имаме средства във фонда за ремонт на жилища ремонтите текат не е непосредствено необходима тази продажба. Щом има такова предложение от общинския съветник и колегите казват, че няма административна пречка това да го направим, нека да го направим с нова оценка. Благодаря ви.

**Г-н Иво Пазарджиев:** Уважаеми колеги, ще обявя 5 минути почивка да направим консултации между групите по точката. Моля в 12:40 обаче всички да бъдат на местата си.

***5 минути почивка***

 **Г-н Иво Пазарджиев:** Колеги, моля да заемете местата си в залата. Уважаеми колеги, моля заемете местата си в залата. Колеги, моля заемете местата си в залата, стартираме проверка на кворума. Моля да се регистрирате.

**Г-жа Деница Иванова:** По електронна система са се регистрирали 31, имаме нужния кворум да продължим нашето заседание. Като вносител господин Пазарджиев за доуточняване по точката.

**Г-н Иво Пазарджиев:** Уважаеми колеги, бяха проведени действително консултации между групите. Хубаво е, че това се случва прозрачно пред очите на нашите съграждани. Действително в бележката, която направи господин Недков има резон. По време на консултациите бяха дадени различни предложения за решение на казуса, но аз считам, че тук на коляно и на крак може и да се сбърка, ако се направи такова решение на въпроса, тъй като юридическите аргументи в едната и в другата посока бяха противоречиви. В тази връзка, аз считам, че е добре да се осмисли въпросната точка отново, да се прегледа, ако е необходимо да се възложи и друга пазарна оценка. Така че, аз като вносител оттеглям точката. Следващия общински съвет ще реши по същество въпроса.

**Г-жа Деница Иванова:** Благодаря на господин Пазарджиев. Продължаваме по дневния ред.

**Точка 15**

**К.л. № 1412 Провеждане на публичен търг с явно наддаване за отдаване под наем на части от терен – публична общинска собственост в организиран Коледен базар**

**Г-жа Деница Иванова:** Госпожа Златомира Стефанова, заповядайте.

**Г-жа Златомира Стефанова:** Уважаеми общински съветници, ежегодно общината организира провеждането на Коледен базар. Докладваме сега, за да може да има възможност администрацията да проведе всички необходими търгове и да не лишаваме града от Коледен базар. Основната част от къщичките е направена с изготвена схема на главния архитект, където са разположени. Ще има 2 точки за коледния базар, тази е първата. Той е идентичен с миналогодишният, като предложението по същество не касае самите павилиони, тъй като самите павилиони се определят със заповед на кмета. Касае двете каравани, които са за храни и за напитки, които да се разположат в този базар. Базарът е ситуиран на същото място както миналата година, не са постъпвали оплаквания от граждани и организации относно шум и миризми в общината. В тази връзка предлагаме да подкрепите това предложение, за да се осъществи този базар. Благодаря.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване.

**КВОРУМ – 38. С 31 „за“, 0 „против“ и 7 „въздържали се“ се прие**

**РЕШЕНИЕ № 1461**

На основание чл. 21, ал. 1, т. 8, във връзка с чл. 21, ал. 2 от ЗМСМА; чл. 14, ал. 7, във връзка с чл. 14, ал. 2 от Закона за общинската собственост; във връзка с чл. 56, ал. 1 и ал. 5 от Закона за устройство на територията; във връзка с раздел І, чл. 1, т. 1, чл. 2, ал. 1, т. 4, т. 30.3 и ал. 2, раздел ІІ, чл. 3 и чл. 5 от Наредба № 2 на Общинския съвет, Общински съвет – Русе реши:

 1. Дава съгласие да бъде проведен публичен търг с явно наддаване за отдаване под наем за срок от 27.11.2023 г. до 02.01.2024 г. включително, на части от терен – публична общинска собственост, в гр. Русе, зона „Б“, пл. „Свобода“, обозначени с номера „К-1 и 2“, всеки с размери 2,00/ 5,00 м, за поставяне на преместваем обект – мобилна каравана за хранене, заедно с прилежаща площ, към всеки един терен поотделно, за разполагане на маси, означени с номера „ЗМ-1 и 2“, съобразно Подробна схема по чл. 56 от ЗУТ за временен Коледен базар в Зона „Б“, пл. „Свобода“, утвърдена от Главния архитект на Община Русе на 15.06.2023 г. и Разрешение за поставяне №200 от 15.06.2023 г. на Главния архитект на Община Русе, с обща площ на всеки терен поотделно за разполагане на каравана с площ за маси 26,00 кв. м, отдавани под наем като заведение за хранене с алкохол, с начална тръжна наемна цена за целия терен заедно с прилежащата площ за маси – 606,00 лв. (Шест стотин и шест лева) без включен ДДС за всеки терен, за целия период.

**Точка 16**

**К.л. № 1413 Провеждане на процедура по чл. 39, ал. 4 от Закона за общинската собственост**

 **Г-н Иво Пазарджиев:** Госпожа Стефанова.

 **Г-жа Златомира Стефанова:** Благодаря. Уважаеми общински съветници, отново се касае за Коледния базар, но този път за шестте заявления, които са за предоставяне на безвъзмездни къщички на базара. Шест сдружения са разпределени в 4 къщички по реда на подаване на документите и сме одобрили график. Благодаря, че ще подкрепите.

 **Г-н Иво Пазарджиев:** Благодаря и аз. Заявки за изказвания? Няма. Режим на гласуване.

**КВОРУМ – 39. С 36 „за“, 1 „против“ и 2 „въздържали се“ се прие**

**РЕШЕНИЕ № 1462**

На основание чл. 21, ал. 1, т. 8, във връзка с чл. 21, ал. 2 от ЗМСМА; чл. 39, ал. 4 от Закона за общинската собственост; във връзка чл. 44, ал. 4 от Наредба №1 на Общинския съвет за общинската собственост, Общински съвет – Русе реши:

1. Дава съгласие да се учреди безвъзмездно право на ползване за периода от 15.12.2023 г. до 23.12.2023 г. включително, за срок от девет календарни дни, в полза на Сдружение “Развитие на социалния капитал“, ЕИК 177003362, спрямо преместваем обект - частна общинска собственост - павилион №28 за търговска дейност, с размери 2,00 м/ 2,00 м и с площ 4,00 кв. м, монтиран в гр. Русе, зона „Б“, пл. „Свобода“, в организиран Коледен базар, съобразно подробна схема по чл. 56 от ЗУТ, утвърдена от Главния архитект на Община Русе на 15.06.2023 г. и Разрешение за поставяне №200 от 15.06.2023 г. на Главния архитект на Община Русе.

2. Дава съгласие да се учреди безвъзмездно право на ползване за периода от 11.12.2023 г. до 17.12.2023 г. включително, за срок от седем календарни дни, в полза на Сдружение „Дунавско сияние“, ЕИК 176854495, спрямо преместваем обект - частна общинска собственост - павилион №26 за търговска дейност, с размери 2,00 м/ 2,00 м и с площ 4,00 кв. м, монтиран в гр. Русе, зона „Б“, пл. „Свобода“, в организиран Коледен базар, съобразно подробна схема по чл. 56 от ЗУТ, утвърдена от Главния архитект на Община Русе на 15.06.2023 г. и Разрешение за поставяне №200 от 15.06.2023 г. на Главния архитект на Община Русе.

3. Дава съгласие да се учреди безвъзмездно право на ползване за периода от 18.12.2023 г. до 23.12.2023 г. включително, за срок от шест календарни дни, в полза на Сдружение „Русенска католическа организация - Каритас“, ЕИК 827127955, спрямо преместваем обект - частна общинска собственост - павилион №26 за търговска дейност, с размери 2,00 м/ 2,00 м и с площ 4,00 кв. м, монтиран в гр. Русе, зона „Б“, пл. „Свобода“, в организиран Коледен базар, съобразно подробна схема по чл. 56 от ЗУТ, утвърдена от Главния архитект на Община Русе на 15.06.2023 г. и Разрешение за поставяне №200 от 15.06.2023 г. на Главния архитект на Община Русе.

 4. Дава съгласие да се учреди безвъзмездно право на ползване, в полза на Народно читалище „Ново начало – 2021“, ЕИК 206648600, спрямо преместваем обект - павилион №28 за търговска дейност частна общинска собственост, с размери 2,00 м/ 2,00 м и с площ 4,00 кв. м, монтиран в гр. Русе, зона „Б“, пл. „Свобода“, в организиран Коледен базар, съобразно подробна схема по чл. 56 от ЗУТ, утвърдена от Главния архитект на Община Русе на 15.06.2023 г. и Разрешение за поставяне №200 от 15.06.2023 г. на Главния архитект на Община Русе, за определен период, както следва:

 - от 27.11.2023 г. до 14.12.2023 г. включително, осемнадесет календарни дни;

 - от 24.12.2023 г. до 02.01.2024 г. включително, десет календарни дни.

 5. Дава съгласие да се учреди безвъзмездно право на ползване за периода от 11.12.2023 г. до 26.12.2023 г. включително, за срок от шестнадесет календарни дни, в полза на Сдружение „Български червен кръст”, ЕИК 000703415, за нуждите на Областен съвет на български червен кръст – Русе, спрямо преместваем обект - частна общинска собственост - павилион №27 за търговска дейност, с размери 2,00 м/ 2,00 м и с площ 4,00 кв. м, монтиран в гр. Русе, зона „Б“, пл. „Свобода“, в организиран Коледен базар, съобразно подробна схема по чл. 56 от ЗУТ, утвърдена от Главния архитект на Община Русе на 15.06.2023 г. и Разрешение за поставяне №200 от 15.06.2023 г. на Главния архитект на Община Русе.

 6. Дава съгласие да се учреди безвъзмездно право на ползване за периода от 12.12.2023 г. до 22.12.2023 г. включително, за срок от единадесет календарни дни, в полза на Сдружение „Дете и пространство“, ЕИК 131333228, спрямо преместваем обект - частна общинска собственост - павилион №25 за търговска дейност, с размери 2,00 м/ 2,00 м и с площ 4,00 кв. м, монтиран в гр. Русе, зона „Б“, пл. „Свобода“, в организиран Коледен базар, съобразно подробна схема по чл. 56 от ЗУТ, утвърдена от Главния архитект на Община Русе на 15.06.2023 г. и Разрешение за поставяне №200 от 15.06.2023 г. на Главния архитект на Община Русе.

 Настоящето решение подлежи на обжалване в 14-дневен срок от съобщаването по реда на Административнопроцесуалния кодекс.

**Точка 17**

**К.л. № 1414 Провеждане на публичен търг с явно наддаване за отдаване под наем на части от терени - публична общинска собственост, за разполагане на преместваеми обекти по чл. 56 от ЗУТ**

**Г-жа Златомира Стефанова:** Благодаря. Уважаеми общински съветници, поддържаме точката.

**Г-н Иво Пазарджиев:** Благодаря. Заявки за изказвания? Няма. Режим на гласуване. Моля да проверите устройство на господин Иван Григоров. Аз правя искане за прегласуване на точката. Господин Кутинчев. Прегласуваме точката.

**КВОРУМ – 41. С 41 „за“, 0 „против“ и 0 „въздържали се“ се прие**

**РЕШЕНИЕ № 1463**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 14, ал. 7, във връзка с чл. 14, ал. 2 от ЗОС, във връзка с чл. 56, ал. 1, т. 1 и 2, ал. 5 от ЗУТ, чл. 11, ал. 1 и 2 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 1, ал. 2, чл. 3 и чл. 5от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем за срок от пет години на части от терени - публична общинска собственост, за разполагане на преместваеми обекти, както следва:

1. Част от терен – публична общинска собственост, за поставяне на преместваем обект – павилион за продажба на вестници и списания, с площ 1,44 кв. м, находящ се в гр. Русе, Зона „Б“, пл. „Свобода“, срещу Централна поща, с начална тръжна месечна наемна цена – 35,00 лв. (Тридесет и пет лева) без включен ДДС.

2. Част от терен – публична общинска собственост, за поставяне на преместваем обект – павилион за продажба на цветя №1, с площ 9,00 кв. м, находящ се в гр. Русе, Зона „В2“, зад градинката срещу магазин CBA, с начална тръжна месечна наемна цена – 143,00 лв. (Сто четиридесет и три лева) без включен ДДС.

3. Част от терен – публична общинска собственост, за поставяне на преместваем обект – павилион за продажба на цветя №2, с площ 9,00 кв. м, находящ се в гр. Русе, Зона „В2“, зад градинката срещу магазин CBA, с начална тръжна месечна наемна цена – 143,00 лв. (Сто четиридесет и три лева) без включен ДДС.

4. Част от терен – публична общинска собственост, за поставяне на преместваем обект – павилион за продажба на цветя №3, с площ 9,00 кв. м, находящ се в гр. Русе, Зона „В2“, зад градинката срещу магазин CBA, с начална тръжна месечна наемна цена – 143,00 лв. (Сто четиридесет и три лева) без включен ДДС.

5. Част от терен – публична общинска собственост, за поставяне на преместваем обект – павилион за продажба на цветя №4, с площ 9,00 кв. м, находящ се в гр. Русе, Зона „В2“, зад градинката срещу магазин CBA, с начална тръжна месечна наемна цена – 143,00 лв. (Сто четиридесет и три лева) без включен ДДС.

6. Част от терен – публична общинска собственост, за поставяне на преместваем обект – павилион за продажба на цветя №7, с площ от 6,00 кв. м, находящ се в гр. Русе, ЦГЧ, при градинката на ул. „Хан Крум“, пред Младежкия център, с начална тръжна месечна наемна цена – 95,00 лв. (Деветдесет и пет лева) без включен ДДС.

7. Част от терен – публична общинска собственост, за поставяне на преместваем обект – павилион за търговска дейност, с площ от 18,60 кв. м, находящ се в гр. Русе, ж. к. "Чародейка-Г-Юг", ул. "Т. Икономов" срещу пазара, т. 515 от Общата схема за поставяне на преместваеми обекти на територията на гр. Русе, с начална тръжна месечна наемна цена – 72,00 лв. (Седемдесет и два лева) без включен ДДС;

8. Част от терен – публична общинска собственост, за поставяне на преместваем обект – павилион за търговска дейност, с площ от 75,57 кв. м, находящ се в гр. Русе, ж. к. "Дружба-3", ул. "Даме Груев", до бл. № 6, т. 103 от Общата схема за поставяне на преместваеми обекти на територията на гр. Русе, с начална тръжна месечна наемна цена – 72,00 лв. (Седемдесет и два лева) без включен ДДС;

9. Част от терен – публична общинска собственост, за поставяне на преместваем обект – павилион за търговска дейност, с площ 2,00 кв. м, находящ се в гр. Русе, Зона „В1“, пресечна точка на ул. „Александровска“ и ул. „Г. С. Раковски“, позиция „А-3“, с начална тръжна месечна наемна цена – 48,00 лв. (Четиридесет и осем лева) без включен ДДС.

**Точка 18**

**К.л. № 1415 Допълване на обща схема за разполагане на преместваеми обекти по чл.56**

**Г-жа Златомира Стефанова:** Благодаря, господин Председател. Настоящият случай касае допълване на общата схема с 10 нови позиции за разполагане на автоматични пощенски станции. Ако приемете това решение, в следващ общински съвет ще бъде организиран публичен търг. Благодаря.

**Г-н Иво Пазарджиев:** И аз благодаря. Заявки за изказвания по точката? Господин Станчев, не. Добре, моля да стартираме системата за гласуване по точката. Няма заявки за изказвания.

**КВОРУМ – 40. С 39 „за“, 0 „против“ и 1 „въздържали се“ се прие**

**РЕШЕНИЕ № 1464**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 14, ал. 1 от Наредба №7 на Общински съвет-Русе, за реда и условията за разполагане на преместваемите обекти, на рекламно-информационните и монументално-декоративните елементи, и за осъществяване на рекламната дейност на територията на Община Русе, Общински съвет – Русе реши:

Одобрява допълнение в действащата „Обща схема на преместваемите обекти по чл. 56, ал. 1 и ал. 2 от ЗУТ и Наредба №7 на Общински съвет - Русе на територията на гр. Русе, обслужващи търговията“, с :

1. Позиция № 2301 - гр. Русе, ж. к. „Дружба-3“, ул. „Н. Й. Вапцаров“, на територията на ПИ с идентификатор по КККР на гр. Русе 63427.4.543, ъгъла на бл. №10, до стъпала пред Здравно заведение;

2. Позиция № 2302 - гр. Русе, ж. к. „Здравец-изток“, ул. „Измаил“ №4, на територията на ПИ с идентификатор по КККР на гр. Русе 63427.7.365, в близост до ограда на детска градина;

3. Позиция № 2303 - гр. Русе, ж. к. „Здравец“, ул. „Петрохан“ №92, на територията на ПИ с идентификатор по КККР на гр. Русе 63427.7.145, в близост до бл. „Марица“;

4. Позиция №2304 - гр. Русе, ж. к. „Възраждане“, ул. „Плиска“ №85, на територията на ПИ с идентификатор по КККР на гр. Русе 63427.1.187, в близост до спирка на градския транспорт №34;

5. Позиция №2305 - гр. Русе, бул. „Цар Освободител“, на територията на ПИ с идентификатор по КККР на гр. Русе 63427.2.2268, пред Училище „Йордан Йовков“, в близост до павилион за търговска дейност до спирка на градския транспорт №3;

6. Позиция №2306 - гр. Русе, ж. к. „Възраждане“, ул. „Плевен“, на територията на ПИ с идентификатор по КККР на гр. Русе 63427.1.251, в чупката на бл. „Перущица“ срещу бл. „Куманово“;

7. Позиция №2307 - гр. Русе, ж. к. „Чародейка-север“, ул. „Опълченска“ №23, на територията на ПИ с идентификатор по КККР на гр. Русе 63427.6.23, в чупката на бл. №313 срещу сграда с идентификатор по КККР на гр. Русе 63427.6.9.2;

8. Позиция №2308 - гр. Русе, ж. к. „Чародейка-север“, ул. „Опълченска“ №121, на територията на ПИ с идентификатор по КККР на гр. Русе 63427.6.33, в чупката на бл. №307;

9. Позиция №2309 - гр. Русе, ж. к. „Възраждане“, ул. „Сан Стефано“, на територията на ПИ с идентификатор по КККР на гр. Русе 63427.1.148, на гърба на бл. „Първа пролет“, ъгъла с ул. „Сан Стефано“;

10. Позиция №2310 - гр. Русе, по ул. „Независимот“, ПИ с идентификатор по КККР на гр. Русе 63427.2.1615.

**Точка 19**

**К.л. № 1416 Отдаване под наем на обособена част от имот - публична общинска собственост, предоставен за управление на СУ „Васил Левски“ – гр. Русе, ул. „Гео Милев“ №1**

 **Г-н Иво Пазарджиев:** Заповядайте.

 **Г-жа Златомира Стефанова:** Благодаря, господин Председател. Тази точка беше обсъждана по комисиите. Аз съм длъжна да я докладвам така, както е по заявлението на директора на Средно училище „Васил Левски“, който е написал на общината, че иска да се организира публичен търг за 5 години отдаване на терен за поставяне на преместваем обект павилион за ремонт на обувки с площ 32 квадрата. В тази връзка има комисия, както знаете по член 11, алинея 3, алинея 4 от Наредба 1 към общинския съвет, която е дала положително становище. Докладвам точката, да. Така, значи обяснявам. Благодаря на господин Кмета. Точката не беше приета по комисиите, имаше различни обструкции във връзка с изграждането на новия корпус и разположението на терена. Тъй като сме направили ново запитване към директорката на СОУ „Васил Левски“ и в тази връзка я докладвам, тъй като тя не е оттеглила това предложение.

 **Г-н Иво Пазарджиев:** Госпожа Росица Георгиева.

 **Г-жа Росица Георгиева:** Не поставям под съмнение експертността на колегите, които са в комисията и които са дали своето съгласие. Само че аз съм сигурна, че те не са запознати с чертежа за строежа на корпуса и поради тази причина не знаят, че тази обущарница влиза в новия корпус. Аз се надявам новия кмет да го построи този корпус и ако ние сега дадем това съгласие за 5 години за тази обущарница, после ще имаме много сериозни проблеми. Ще има общинския съвет много сериозни проблеми, защото ние дали ще сме съветници или не само Бог знае. Така че, аз предлагам да гласуваме „против“ това, а по отношение на оттеглянето, не е в правомощията директорката да оттегли точката. Трябва да го оттегли общинска администрация, която познава плановете за строежа на новия корпус и знае, че това ще влезе там. Директорът не е виждал плановете и не знае къде влиза обущарницата. И още едно нещо. Ние го обсъждахме с доктор Константинова. Говорим за сигурността на децата, това е на оградата на училището. Смятам, че тези 45 лева няма да подпомогнат бюджета, по-скоро ще създават проблеми. Благодаря. Предлагам да се оттегли.

 **Г-н Иво Пазарджиев:** Благодаря. Госпожа Елеонора Николова.

 **Г-жа Елеонора Николова:** Аз по-скоро имам въпроси към госпожа Георгиева. Учебните заведения не са търговски дружества, доколкото знам. И в контекста на това е много странно как един директор на училище ситуира обущарница. Ами вижте, аз смятам, че трябва да има някаква хигиена в разпоредителните действия, включително и на директорите. Те не са безконтролни. Това, че са директори не ги прави свободни да вземат такива екстравагантни решения. Аз няма да скрия, че господин Ганчев беше идвал при мен по повод на това, че същата директорка закри зала за спортуване, фитнес зала, като прие, че това не е необходимо на учениците, но пък прие, че трябва да има обущарница. Затова аз поставям въпроса, кой по какъв начин контролира тези разпоредителни действия на директорите, които в случая аз виждам, че са безконтролни. Благодаря ви.

 **Г-н Иво Пазарджиев:** Реплика за госпожа Георгиева.

 **Г-жа Росица Георгиева /реплика/:** Благодаря, госпожо Николова за зададения въпрос. Имам възможност да отговоря. Регионално управление на образованието е териториална структура към Министерство на образованието и науката и тя контролира прилагането на Закона за предучилищното и училищното образование и нормативните актове, които касаят организирането и провеждането на образователния процес. Община Русе е първостепенен разпоредител с бюджет. Тя всъщност контролира изразходването на средства и тя е тази, която трябва да даде мнение, когато един директор иска да отдаде дадено помещение под наем, за да може приходите да влязат в бюджета на общината. Едно нещо искам да уточня. Тази обущарница е от времето на господин Галин Ганчев, който в момента е общински съветник, така че някой друг нали трябва да отговори, защо тогава се е дало това решение. А по отношение на фитнеса, също искам да уточня. Фитнеса спря да се отдава под наем, защото има 1400 деца в един физкултурен салон, в един час по 3 паралелки и затова тези помещения се използват за осигуряване на образователния процес по физическо възпитание и спорт. Поради тази причина, директорът отказа отново да поиска отдаване под наем, защото във фитнеса посещават 50 човека, а децата, които трябва да се занимават със спорт в часовете за физическо възпитание и спорт и спортни дейности са 1400.

 **Г-н Иво Пазарджиев:** Благодаря, госпожо Георгиева. Господин Галин Ганчев. Преди изказването на господин Ганчев само процедура.

**Г-н Иван Костадинов Иванов:** Господин Председателю, господин Кмете, колеги. Предлагам да се допусне до изказване директора на училището да си изчистим позициите за гласуване. Казаха, че е тука…

**Г-н Иво Пазарджиев:** Бившия.

**Г-н Галин Ганчев:** Може би трябваше да взема отношение още в самото начало, когато се говореше за този пети корпус, тъй като докладната записка за петия корпус и обяснителните бележки съм ги правил аз 2018 година. Една година преди това предния кмет Пламен Стоилов ни събра директорите на шестте големи училища и той ни каза да направим бележки, да направим докладни кое училище може през 2028 година да мине на едносменен режим. Тогава бяхме „Дойче шуле“ и „Европейски езици“, както и да е. Направихме докладната записка 2018 година пак казвам с обяснителните бележки. 2019 година по моя инициатива се направи идейния проект, прави го архитектурното бюро на Бог да го прости, Цвети Русинов. Аз присъствах тогава, когато той Цвети Русинов заедно с още един архитект идваха в училище, вземаха мерки и направиха идейния проект. Идейният проект включва 21 стаи, освен тия 21 стаи, които са за занимални, има 3 игротеки, 1 стая за почивка на децата и 1 модерен стол. Това е всъщност петият корпус. Някои неща обаче, аз съм „за“ този пети корпус и искам правилно да се разбира. Беше моя инициатива, както беше и моя инициативата строителството на спортната зала с плувния басейн. Нещото, което не се знае между спортната зала и петият корпус има идеен проект и за закрита сцена, на която децата, които учат японски и китайски могат да изнасят концерти. Идеята ми беше да се направи нещо като кампус. Мисля, че в България май има само един такъв. Дали пречи тази обущарница? Вярно, беше отдадена по мое време, но не по мое желание, нито съм имал желание, нито съм се занимавала с това. Почина и той собственика. Петър се казваше, той държеше обущарницата на „Борисова“ и писа, че на „Плиска“ има още една такава обущарница. Почина от ковид преди 2 години. Много сериозен мъж между другото и той дойде и ми каза господин Ганчев, там в тази неизползваема площ мога ли да направя една обущарничка. Аз му казах, че не е в моите правомощия да отдавам терен. Да, в моите правомощия са примерно, когато има помещение, да се обърна към общината комисията да прецени, даже мисля, че по това време не бях съветник. Всъщност да, съветник беше по времето на Калчев. И действително той идва в общината, изложил е всичко и с решение дали на общинския съвет нямам представа тогава, но разрешиха му и той направи тази барачка. Аз имах една грехота към това, че след това с една молба той ме помоли да увеличи, за да боядисва якета с едно малко помещение.

**Г-н Иво Пазарджиев:** Моля да се ориентирате към приключване.

**Г-н Галин Ганчев:** Приключвам. Няколко пъти госпожа Георгиева днеска по този въпрос ни информира погрешно. Не знам, пак казвам, аз съм за строителството на тоя корпус, защото действително децата се нуждаят, но учениците не са 1400. В момента към 10 септември са 1374 деца. Миналата година бяха 1420. За една година са паднали децата, дали от липса на раждаемост, дали от заминаване в чужбина, но са намалели, истината е, че са намалели.

**Г-н Иво Пазарджиев:** Времето изтече.

**Г-н Галин Ганчев:** Не е драстично, да, но примерно един клас да речем.

**Г-н Иво Пазарджиев:** Времето изтече отдавна, господин Ганчев.

**Г-н Галин Ганчев:** Завършвам. Затова пак повтарям, не съм разрешавал строителството на тази барачка, но тази барачка между другото действително влизаше според мен в границите на строителството на този пети корпус, но проверих, ходих до бюрото – не, не влиза. Аз останах тогава с убеждението, но не влиза.

**Г-н Иво Пазарджиев:** Благодаря. Деян Недков.

**Г-н Деян Недков:** Благодаря, господин Председател. Колеги, аз ще изразя същото становище, което изразих на комисията по образование. Да призова всички да отхвърлим тази точка със следните мотиви. Винаги когато има едни помещения, които се вземат под наем и юридическите лица или физическите лица инвестират в тях суми пари, когато им се даде условие да напуснат от днес за утре, почват едни съдебни дела, които бавят общината, казвам го съвсем отговорно, в изпълнението на ключови проекти. Давам пример като хронология. Първия обект беше един „Плод-зеленчук“ пак до училище „Васил Левски“, който бавеше вземането на 4 апартамента с отстъпено право на строеж, ако не ме лъже. Втория обект всички го знаем, това е басейна. Сега за 47 лева тук да спорим, трябва ли да има една обущарница, която евентуално ще попречи или не трябва, няма смисъл. Да го отхвърлим и да продължаваме напред. Благодаря.

**Г-н Иво Пазарджиев:** Благодаря. Няма други заявки за изказвания, гласуваме точката. Моля за тишина. Колеги, моля за тишина.

**КВОРУМ – 35. С 1 „за“, 21 „против“ и 13 „въздържали се“ не се прие предложението.**

 **Г-н Иво Пазарджиев:** Обявявам 1 час почивка. Моля всички съветници да бъдат на местата си в 14:05.

***1 час почивка***

 **Г-н Иво Пазарджиев:** Моля да заемете местата си. Отдавна трябваше да е приключила почивката. Имаме ли готовност, да? Стартираме проверка на кворума. Тридесет и двама общински съветници са се регистрирали по електронна система. Имаме необходимия кворум да подновим нашата работа. Благодаря на тези, които са точни и след почивката са на местата си.

**Точка 20**

**К.л. № 1418 Приемане на Решение за установяване позицията на Община Русе по повод въпроси от дневния ред на извънредното присъствено заседание на Общото събрание на Асоциацията по ВиК – Русе, насрочено за 28.09.2023 г.**

 **Г-н Иво Пазарджиев:** Кой ще докладва? Госпожа Стефанова.

 **Г-жа Златомира Стефанова:** Уважаеми господин Председател и уважаеми общински съветници. Контролния лист е във връзка с необходимостта от приемане на решение за установяване позицията на Община Русе по повод въпроси от дневния ред на извънредно присъствено заседание на Общото събрание на Асоциацията по ВиК. То е насрочено за 28.09 при следния дневен ред. Приемане на решение за препоръчителна вноска на държавата в бюджета на Асоциация по ВиК – Русе 2024 да е 30 000 лева, други. При невъзможност за лично участие на кмета на Община Русе в извънредното заседание на Асоциацията по ВиК, да бъде упълномощена госпожа Магдалина Илиева, заместник-кмет на Община Русе в Ресор „Устройство на територията“ да представлява Община Русе и да гласува положително. Всъщност тук се касае за държавния бюджет на асоциацията. Благодаря.

 **Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля.

**КВОРУМ – 32. С 32 „за“, 0 „против“ и 0 „въздържали се“ се прие**

**РЕШЕНИЕ № 1465**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, във връзка с чл.198е, ал.3 и 5 от Закона за водите, във връзка с чл. 5, ал. 6 и 7 от Правилника за организацията и дейността на асоциациите по водоснабдяване и канализация, Общински съвет – Русе реши:

I. При невъзможност за лично участие на Кмета на Община Русе в извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 28.09.2023 г. /четвъртък/ от 11,00 часа в зала „Панорамна“ на Областна администрация – Русе, оправомощава г-жа Магдалина Илиева – Заместник - Кмет на Община Русе с ресор „Устройство на територията” да представлява Община Русе на извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе.

II. Оправомощава представителя на Община Русе да подкрепи и да гласува положително по точките от дневния ред на извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 28.09.2023 г. /четвъртък/ от 11,00 в зала „Панорамна“ на Областна администрация – Русе, както следва:

1. Приемане на решение на основание чл.20, ал.3 от Правилника за организацията и дейността на асоциациите по водоснабдяване и канализация, за препоръчителната вноска на държавата в бюджета на Асоциацията по ВиК – Русе за 2024 година в размер на 30 000,00 лева /тридесет хиляди лева/.

2. Други.

III. При настъпване на промени в процеса на обсъжданията на въпросите от дневния ред на извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 28.09.2023 г. /четвъртък/ от 11,00 часа в зала „Панорамна“ на Областна администрация – Русе, оправомощава представителя на Община Русе да гласува по вътрешно убеждение, ръководейки се и защитавайки интересите на Община Русе.

IV. Оправомощаването и позицията на представителя на Община Русе, определени с настоящото решение са актуални и валидни при провеждане на извънредното заседание на определената резервна дата – 18.10.2023 г. (сряда) от 11,00 часа в зала „Панорамна“ на Областна администрация – Русе.

**Точка 21**

**К.л. № 1419 Продажба на недвижим имот – частна общинска собственост, находящ се в гр. Русе, ул. „Александровска“ №51, по реда на чл. 35, ал. 3 от ЗОС**

 **Г-жа Златомира Стефанова:** Благодаря, господин Председател. Предложението е по повод постъпило заявление от „Сплендид“ Русе представлявано от управителя Христо Тороманов. Той изразява желание да изкупи правото на собственост върху земя частна общинска собственост, която се намира на „Александровска“ 51, върху която е построен законно хотелския комплекс. Изготвена е пазарна оценка на лицензиран оценител, която имате в контролните си листи. В своето заседание Комисията по общинска собственост дава съгласие за продажбата по реда на чл. 35, ал. 3 от ЗОС. Благодаря.

 **Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля.

**КВОРУМ – 33. С 33 „за“, 0 „против“ и 0 „въздържали се“ се прие**

**РЕШЕНИЕ № 1466**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 35, ал. 3, чл. 8, ал. 1 и ал. 9, чл. 41, ал. 2 от Закона за общинската собственост, чл. 31, ал. 1 от Наредба №1 за общинската собственост на Общински съвет – Русе, Заявление вх.№ ОИ-10-101/01.06.2023 г. и извлечение от Протокол №41/23.08.2023 г. на Комисията по общинска собственост, Общинският съвет реши:

 1.Допълва годишната програма за управление и разпореждане с имоти общинска собственост за 2023 г. с продажба на поземлен имот с идентификатор 63427.2.673 по Кадастралната карта и кадастралните регистри на гр. Русе, трайно предназначение на територията: урбанизирана, начин на трайно ползване: средно застрояване, целият с площ 660 кв. м., обект на Акт №6690/21.06.2012 г. за частна общинска собственост, при запазване правото на преминаване през част от поземлен имот с идентификатор 63427.2.673, с площ от 17,00 кв.м., съгласно Координатна система 2005 г., заключена между точка 1 с координати X 4857038.84 и Y 536276.25; точка 2 с координати X 4857041.58 и Y 536274.03; точка 3 с координати X 4857044.64 и Y 536277.26; точка 4 с координати X 4857041.24 и Y 536279.85, онагледена съгласно схема предложение за право на преминаване, за достъп до сграда с идентификатор по КК на гр. Русе 63427.2.674.5, с прогнозен приход от продажбата в размер на 754 970,00 лв. (седемстотин петдесет и четири хиляди деветстотин и седемдесет лева), без дължими данъци и такси.

2. Дава съгласие за извършване на продажба, на общински поземлен имот с идентификатор 63427.2.673 по Кадастралната карта и кадастралните регистри на гр. Русе, трайно предназначение на територията: урбанизирана, начин на трайно ползване: средно застрояване, целият с площ 660 кв. м., обект на Акт за частна общинска собственост № 6690 / 21.06.2012 г. (вписан под № 175, т. 21, н.д. 4241, ДВР 7578, вх. № 7787 от 26.06.2012 г. по описа на Службата по вписвания - Русе) в полза на „СПЛЕНДИД РУСЕ“ ЕООД, ЕИК 207053801, срещу заплащане от купувача на цена в размер на 754 970,00 лв. (седемстотин петдесет и четири хиляди деветстотин и седемдесет лева), без дължими данъци и такси, които са за сметка на купувача,

при запазване на правото на преминаване през част от продавания поземлен имот с идентификатор 63427.2.673, с площ от 17,00 кв.м., съгласно Координатна система 2005 г., заключена между точка 1 с координати X 4857038.84 и Y 536276.25; точка 2 с координати X 4857041.58 и Y 536274.03; точка 3 с координати X 4857044.64 и Y 536277.26; точка 4 с координати X 4857041.24 и Y 536279.85, онагледена съгласно схема предложение за право на преминаване – неразделна част от настоящото решение, с цел достъп на собствениците, ползвателите и обитателите на самостоятелни обект в сграда с идентификатор по КК на гр. Русе 63427.2.674.5.

Решението подлежи на оспорване чрез Общински съвет – Русе пред Административен съд – Русе, по реда на АПК, в 14-дневен срок от съобщаването му.

**Точка 22**

**К.л. № 1420 Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в гр. Русе, Община Русе**

 **Г-жа Златомира Стефанова:** Уважаеми общински съветници, поддържаме точката с положително становище от Комисия общинска собственост.

 **Г-н Иво Пазарджиев:** Благодаря. Заявки за изказвания? Няма. Режим на гласуване, моля.

**КВОРУМ – 31. С 31 „за“, 0 „против“ и 0 „въздържали се“ се прие**

**РЕШЕНИЕ № 1467**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1, чл. 35, ал. 1 и чл. 41, ал. 2 от Закона за общинската собственост, във връзка с чл. 30 от Наредба №1 на Общински съвет - Русе за общинската собственост, Общинският съвет реши:

 1. Дава съгласие за продажба чрез публичен търг с явно наддаване на поземлен имот с идентификатор 63427.8.1337 по КККР на гр. Русе, Община Русе с площ 8 114 кв.м., намиращ се в гр. Русе, кв. „Източна промишлена зона“, с трайно предназначение на територията: Урбанизирана, начин на трайно ползване: За друг вид производствен, складов обект, при граници и съседни имоти: 63427.8.1338, 63427.8.1339, 63427.8.529, 63427.8.532, 63427.8.1143, 63427.8.1142, 63427.8.353, 63427.8.1065, 63427.8.1051, 63427.8.1066, 63427.8.537, 63427.8.1340. За имота е съставен Акт за частна общинска собственост АОС №8094/08.08.2016 г., вписан под №66, том 30, дв. вх. 11263, вх. №11512 от 11.08.2016 г. по описа на Службата по вписвания - Русе, с начална тръжна продажна цена в размер на 509300,00 лева (петстотин и девет хиляди и триста лева), без дължими данъци и такси.

 Дължимите данъци и такси се определят след провеждане на търга и са за сметка на спечелилия участник - купувач.

 Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**Точка 23**

**К.л. № 1421 Продажба на общински недвижим имот, представляващ застроен урегулиран поземлен имот (УПИ) Х-1462 в кв. 107, с адрес гр. Мартен, ЕКАТТЕ: 47336, Община Русе, ул. „Хемус“, № 10, по реда на чл. 35, ал. 3 от ЗОС**

**Г-жа Златомира Стефанова:** Благодаря. Уважаеми общински съветници, поддържаме точката.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля.

**КВОРУМ – 34. С 34 „за“, 0 „против“ и 0 „въздържали се“ се прие**

**РЕШЕНИЕ № 1468**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 35, ал. 3, чл. 8, ал. 1 и ал. 9, чл. 41, ал. 2 от Закона за общинската собственост, чл. 31, ал. 1 от Наредба №1 за общинската собственост на Общински съвет – Русе, Заявление вх.№ ОИ-01-8/14.03.2023 г. и извлечение от Протокол № 38/04.05.2023 г. на Комисията по общинска собственост, Общинският съвет реши:

1. Допълва годишната програма за управление и разпореждане с имоти общинска собственост за 2023 г. с продажба на общински недвижим имот, представляващ застроен урегулиран поземлен имот (УПИ) Х-1462 в кв. 107 по Застроителния и регулационния план на гр. Мартен, ЕКАТТЕ: 47336, Община Русе, с площ от 1 029 кв.м., отреден за жилищно застрояване, с адрес гр. Мартен, ул. „Хемус“, № 10, предмет на АЧОС № 4125/05.02.2004 г., вписан под № 127, том VII, Н.Д. 1534, вх. рег. № 2771 от 02.03.2004 г. по описа на Службата по вписванията – град Русе, с прогнозен приход от продажбата в размер на 58 550,00 лева, без дължими данъци и такси.

2. Дава съгласие за продажба на общински недвижим имот, представляващ застроен урегулиран поземлен имот (УПИ) Х-1462 в кв. 107 по Застроителния и регулационния план на гр. Мартен, ЕКАТТЕ: 47336, Община Русе, с площ от 1 029 кв.м., отреден за жилищно застрояване, с адрес гр. Мартен, ул. „Хемус“, № 10, предмет на АЧОС № 4125/05.02.2004 г., вписан под № 127, том VII, Н.Д. 1534, вх. рег. № 2771 от 02.03.2004 г. по описа на Службата по вписванията – град Русе, на Красимир Драганов Костадинов на цена от 58 550,00 лева, без включени дължими данъци и такси. Последните са за сметка на купувача.

30% от постъпленията от продажбата да се използват за дейности, предвидени в чл. 52, ал. 5 на Закона за местното самоуправление и местната администрация, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 24**

**К.л. № 1422 Провеждане на публичен търг с явно наддаване за отдаване под наем на част от терен – публична общинска собственост за разполагане на преместваеми обекти за търговска дейност**

**Г-н Иво Пазарджиев:** Госпожа Стефанова.

**Г-жа Златомира Стефанова:** Уважаеми общински съветници, поддържаме точката. Благодаря.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля.

**КВОРУМ – 34. С 34 „за“, 0 „против“ и 0 „въздържали се“ се прие**

**РЕШЕНИЕ № 1469**

На основание чл. 21, ал. 1, т. 8, във връзка с чл. 21, ал. 2 от ЗМСМА; чл. 14., ал. 7 във връзка с чл. 14, ал. 2 от Закона за общинската собственост; във връзка с чл. 56, ал. 1 и ал. 5 от Закона за устройство на територията; във връзка с раздел І, чл. 1, т. 1, чл. 2, ал. 1, т. 1 и ал. 2, раздел ІІ, чл. 3 и чл. 5 от Наредба № 2 на Общинския съвет, Общински съвет – Русе реши:

 1. Дава съгласие да бъде проведен публичен търг с явно наддаване за отдаване под наем за срок от 06.11.2023 г. до 18.01.2024 г. включително на част от терен публична общинска собственост - за разполагане на преместваеми обекти за търговска дейност, съобразно подробна схема, утвърдена от Главния архитект на Община Русе на 15.06.2023 г., за поставяне на преместваеми обекти по чл. 56 от Закона за устройство на територията (ЗУТ) и съгласно изискванията на Наредба №7 на Общински съвет-Русе и Разрешение за поставяне №201 от 15.06.2023 г. на Главния архитект на Община Русе, находящ се в гр. Русе, зона „Б“, пл. „Света троица“, с площ на отдавания терен 633,00 кв. м, от които 450,00 кв. м. – ледена пързалка с ограждения, 45,00 кв. м. – обслужващи павилиони (каса за билети, гардероб за кънки, склад – машинно отделение, павилион за охрана, павилион за медицинска помощ, сейф) и 138,00 кв. м. – зони за разполагане на обекти за търговия, заедно с прилежащи площи за спомагателни и обслужващи дейности, съгласно подробната схема и Разрешение за поставяне, с начална тръжна наемна цена за целия терен – 12 182,00 лв. (Дванадесет хиляди сто осемдесет и два лева) без включен ДДС, за целия период.

 Като тръжно условие по чл. 50, ал. 2, т. 10 от Наредба №1 на Общински съвет- Русе за общинската собственост, при провеждане на търга, допълнително да бъде установено, че кандидатите следва да представят документ, от който ясно, недвусмислено и непротиворечиво да се установява, че разполагат с необходимите средства, съоръжения и материали, да реализират и ситуират ледена пързалка с прилежащите помещения съобразно подробната схема за срока, за който се отдава под наем терена – публична общинска собственост.

**Точка 25**

**К.л. № 1423 Промяна в списъците с общински жилища**

 **Г-жа Златомира Стефанова:** Уважаеми общински съветници, поддържаме точката. Става дума за три бивши филиала, които са превърнати вече в апартаменти и предлагаме да бъдат сложени в Списък 1 за настаняване на граждани с установени жилищни нужди. Благодаря.

**Г-н Иво Пазарджиев:** И аз благодаря. Заявки за изказвания по точката? Няма. Режим на гласуване, моля.

**КВОРУМ – 34. С 34 „за“, 0 „против“ и 0 „въздържали се“ се прие**

**РЕШЕНИЕ № 1470**

На основание чл. 21, ал. 2, във връзка с чл. 21, ал. 1, т 8 от Закона за местното самоуправление и местната администрация и чл. 42, ал.1 и ал. 2 от Закона за общинската собственост, чл. 12, ал. 1, ал. 2 и ал. 4 от Наредба №6 на Общински съвет – Русе за условията и реда за установяване на жилищни нужди, настаняване под наем и разпореждане с жилища – общинска собственост, Общинският съвет реши:

1. Приема допълнение и изменение на Списък №1 на общинските жилища за настаняване под наем на граждани с установени жилищни нужди, утвърден от Общински съвет – Русе с Решение №1179, прието с протокол №44/24.01.2023 г., както следва:

1.1. създава нова точка №1548 в раздел А.Апартаменти – жилищен имот, представляващ апартамент с административен адрес гр. Русе, ж.к. „Чародейка“, ул. „Никола Табаков“ №1, блок 109, вход 4, етаж 1, ап. 2, предмет на АЧОС №6499 от 30.06.2011 г.;

1.2. създава нова точка №1549 в раздел А.Апартаменти – жилищен имот, представляващ апартамент с административен адрес гр. Русе, ж.к. „Чародейка“, ул. „Филип Станиславов“ №2, блок 403, вход 10, етаж 1, ап. 1, предмет на АЧОС №6500 от 30.06.2011 г.;

1.3. създава нова точка №1550 в раздел А.Апартаменти – жилищен имот, представляващ апартамент с административен адрес гр. Русе, ж.к. „Чародейка-Г-юг“, ул. „Михаил Хаджикостов“ №5, блок 112, вход 1, етаж 1, ап. 2, предмет на АЧОС №6100 от 26.09.2009 г.;

1.4. премахва от раздел Б.Къщи точка №2 – жилищен имот, представляващ сграда, с административен адрес гр. Русе, ж.к. „Възраждане“, ул. „Алеи Възраждане“ №132, вход „А“, предмет на АЧОС №3563/29.05.2001 г.;

1.5. премахва от раздел Б.Къщи точка №3 – жилищен имот, представляващ сграда, с административен адрес гр. Русе, ж.к. „Възраждане“, ул. „Алеи Възраждане“ №132, вход „Б“, предмет на АЧОС №3563/29.05.2001 г.;

1.4. премахва от раздел Б.Къщи точка №4 – жилищен имот, представляващ сграда, с административен адрес гр. Русе, ж.к. „Възраждане“, ул. „Алеи Възраждане“ №134, предмет на АЧОС №2914/10.09.2002 г.

2. Приема допълнение на Списък №3 на общинските жилища от резервния фонд, утвърден от Общински съвет – Русе с Решение №1179, прието с протокол №44/24.01.2023 г. (изменен с Решение №1231 на Общински съвет – Русе, прието с протокол №45/16.02.2023 г.), както следва:

2.1. създава нова точка №261 – жилищен имот, представляващ сграда с административен адрес гр. Русе, ж.к. „Възраждане“, ул. „Алеи Възраждане“ №132, вход „А“, предмет на АЧОС №3563/29.05.2001 г.;

2.2. създава нова точка №262 – жилищен имот, представляващ сграда с административен адрес гр. Русе, ж.к. „Възраждане“, ул. „Алеи Възраждане“ №132, вход „Б“, предмет на АЧОС №3563/29.05.2001 г.;

2.3. създава нова точка №263 – жилищен имот, представляващ сграда с административен адрес гр. Русе, ж.к. „Възраждане“, ул. „Алеи Възраждане“ №134, предмет на АЧОС №2914/10.09.2002 г.;

**Точка 26**

**К.л. № 1424 Изменение на „Списък на жилищата за продажба“ и извършване на продажба на допълнително определени общински жилища**

 **Г-н Иво Пазарджиев:** Госпожа Стефанова.

 **Г-жа Златомира Стефанова:** Благодаря. Уважаеми общински съветници, поддържаме точката. Това са последните 2 жилища от 48, които гласувахте за продажба.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля.

**КВОРУМ – 32. С 32 „за“, 0 „против“ и 0 „въздържали се“ се прие**

**РЕШЕНИЕ № 1471**

 На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, чл. 8, ал. 1 и ал. 9, чл. 42, ал. 1, т. 1 и т. 2, и ал. 2, чл. 47, ал. 1, т. 3, ал. 2 и ал. 3 от Закона за общинската собственост, чл. 12, ал. 1, т. 1 и т. 2, ал. 2 и ал. 4, чл. 36, ал. 1, ал. 2 и ал. 5 от Наредба №6 за условията и реда за установяване на жилищни нужди, настаняване под наем и разпореждане с жилища – общинска собственост на Общински съвет - Русе, Решение №645, прието с протокол №26/14.10.2021 г., Общинският съветреши:

**1. Приема допълнение и изменение на Списък №1 на общинските жилища за настаняване под наем на граждани с установени жилищни нужди, раздел А: Апартаменти,** утвърден от Общински съвет – Русе с Решение №1179/24.01.2023 г. и допълнено с Решение №1287/20.04.2023 г. на Общински съвет – Русе, както следва:

1.1. създава нова точка №1551 – жилищен имот, представляващ апартамент с административен адрес гр. Русе, кв. „Родина 1 и 2“, ул. „Голям Богдан“ №1, бл. „Странджа планина“, вх. 5, ет. 1, ап. №28, предмет на АЧОС №10692/10.02.2023 г.;

1.2. създава нова точка №1552 – жилищен имот, представляващ апартамент с административен адрес гр. Русе, кв. „Родина“, ул. „Тича“ №30, бл. „Камчия“, вх. 4, ет. 2, ап. №9, предмет на АЧОС №10693/10.02.2023 г.;

1.3. премахва точка №269 – жилищен имот, представляващ апартамент с административен адрес гр. Русе, ж.к. „Изток“, бул. „Липник“ №76, бл. „Чайковски“, вх. 7, ет. 5, ап. 32, предмет на АЧОС №7161/30.01.2014 г.;

1.4. премахва точка №299 – жилищен имот, представляващ апартамент с административен адрес гр. Русе, кв. „Родина“, ул. „Сакар планина“ №2, бл. „Верила“, вх. 2, ет. 8, ап. 4, предмет на АЧОС №10398/16.03.2022 г.

**2. Допълва и изменя „Списък на общинските жилища за продажба“** на наемателите, настанени в тях по административен ред, както следва:

2.1. създава нова точка №74 – жилищен имот, представляващ апартамент с административен адрес гр. Русе, ж.к. „Изток“, бул. „Липник“ №76, бл. „Чайковски“, вх. 7, ет. 5, ап. 32, предмет на АЧОС №7161/30.01.2014 г.;

2.2. създава нова точка №75 – жилищен имот, представляващ апартамент с административен адрес гр. Русе, кв. „Родина“, ул. „Сакар планина“ №2, бл. „Верила“, вх. 2, ет. 8, ап. 4, предмет на АЧОС №10398/16.03.2022 г.;

2.3. премахва точка №71 – жилищен имот, представляващ апартамент с административен адрес гр. Русе, кв. „Родина 1 и 2“, ул. „Голям Богдан“ №1, бл. „Странджа планина“, вх. 5, ет. 1, ап. №28, предмет на АЧОС №10692/10.02.2023 г.;

2.4. премахва точка №69 – жилищен имот, представляващ апартамент с административен адрес гр. Русе, кв. „Родина“, ул. „Тича“ №30, бл. „Камчия“, вх. 4, ет. 2, ап. №9, предмет на АЧОС №10693/10.02.2023 г.

**3. Допълва годишната програма** за управление и разпореждане с имоти общинска собственост за 2023 г. с продажби на следните жилищни имоти – частна общинска собственост:

3.1. СОС с идентификатор 63427.7.463.1.134 по КККР на гр. Русе, представляващ апартамент №32, с предназначение: Жилище, апартамент – в жилищна или вилна сграда, или в сграда със смесено предназначение, брой нива на обекта: 1, с площ от 80,83 кв.м., заедно с прилежащите изба №39 с площ от 3,18 кв.м. и 0,829% идеални части от общите части на сградата, с административен адрес гр. Русе, ж.к. „Изток“, бул. „Липник“ №76, бл. „Чайковски“, вх. 7, ет. 5, предмет на АЧОС №7161/30.01.2014 г., вписан в Службата по вписвания – Русе, с прогнозен приход от продажбата в размер на 125 150,00 лева, без дължими данъци и такси.

3.2. СОС с идентификатор 63427.5.284.5.22 по КККР на гр. Русе, представляващ апартамент №4, с предназначение: Жилище, апартамент – в жилищна или вилна сграда, или в сграда със смесено предназначение, брой нива на обекта: 1, с площ от 60,49 кв.м., заедно с прилежащите изба №11 с площ от 2,66 кв.м. и 1,285% идеални части от общите части на сградата, с административен адрес гр. Русе, кв. „Родина“, ул. „Сакар планина“ №2, бл. „Верила“, вх. 2, ет. 8, предмет на АЧОС №10398/16.03.2022 г., вписан в Службата по вписвания – Русе, с прогнозен приход от продажбата в размер на 85 810,00 лева, без дължими данъци и такси.

**4. Дава съгласие** за извършване на продажби на посочените жилищни имоти – частна общинска собственост, на настанените в тях наематели, както следва:

4.1. СОС с идентификатор 63427.7.463.1.134 по КККР на гр. Русе, представляващ апартамент №32, с предназначение: Жилище, апартамент – в жилищна или вилна сграда, или в сграда със смесено предназначение, брой нива на обекта: 1, с площ от 80,83 кв.м., заедно с прилежащите изба №39 с площ от 3,18 кв.м. и 0,829% идеални части от общите части на сградата, с административен адрес гр. Русе, ж.к. „Изток“, бул. „Липник“ №76, бл. „Чайковски“, вх. 7, ет. 5, предмет на АЧОС №7161/30.01.2014 г., вписан в Службата по вписвания – Русе, на **Румяна Стоянова Карамашикова** на цена **125 150,00 лева**, без включени дължими данъци и такси. Последните са за сметка на купувача.

4.2. СОС с идентификатор 63427.5.284.5.22 по КККР на гр. Русе, представляващ апартамент №4, с предназначение: Жилище, апартамент – в жилищна или вилна сграда, или в сграда със смесено предназначение, брой нива на обекта: 1, с площ от 60,49 кв.м., заедно с прилежащите изба №11 с площ от 2,66 кв.м. и 1,285% идеални части от общите части на сградата, с административен адрес гр. Русе, кв. „Родина“, ул. „Сакар планина“ №2, бл. „Верила“, вх. 2, ет. 8, предмет на АЧОС №10398/16.03.2022 г., вписан в Службата по вписвания – Русе, на **Георги Станев Христов** на цена **85 810,00 лева**, без включени дължими данъци и такси. Последните са за сметка на купувача.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 27**

**К.л. № 1425 Учредяване право на пристрояване на пристройка към съществуващ гараж с идентификатор 63427.4.558.36.10, разположен в жилищна сграда, построена в имот общинска собственост, с адрес гр. Русе, ж.к. „Дружба 3“, ул. „Даме Груев“ №6, бл. 31, вх. 1**

**Г-жа Златомира Стефанова:** Благодаря, господин Председател. Поддържаме точката. Има и положително становище от етажната собственост.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля.

**КВОРУМ – 31. С 31 „за“, 0 „против“ и 0 „въздържали се“ се прие**

**РЕШЕНИЕ № 1472**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 1 и ал. 9, чл. 38, ал. 2 и ал. 4, чл. 41, ал. 2 от ЗОС, чл. 26, ал. 1, т. 3 и чл. 42, ал. 2 от Наредба №1 за общинската собственост на Общински съвет – Русе, Общинският съвет реши:

1. Допълва годишната програма за управление и разпореждане с имоти общинска собственост за 2023 г. с учредяване на възмездно право на пристрояване на пристройка с размери 4,25 м./1,17 м. и застроена площ от 4,97 кв.м., съобразно виза за проектиране от 20.07.2023 г. от Главния архитект на Община Русе и представен инвестиционен проект, към съществуващ гараж, представляващ самостоятелен обект в сграда с идентификатор 63427.4.558.36.10 по КККР на гр. Русе, разположен в жилищна сграда, построена в имот общинска собственост, с адрес гр. Русе, ж.к. „Дружба 3“, ул. Даме Груев“ №6, бл. 31, вход 1, етаж 0, с прогнозен приход от учредяването на правото на пристрояване в размер на 532,00 лева, без включени дължими данъци и такси.

2. Дава съгласие за учредяване на възмездно право на пристрояване на пристройка с размери 4,25 м./1,17 м. и застроена площ от 4,97 кв.м., съобразно виза за проектиране от 20.07.2023 г. от Главния архитект на Община Русе и представен инвестиционен проект, към съществуващ гараж, представляващ самостоятелен обект в сграда с идентификатор 63427.4.558.36.10 по КККР на гр. Русе, разположен в жилищна сграда, построена в имот общинска собственост, с адрес гр. Русе, ж.к. „Дружба 3“, ул. Даме Груев“ №6, бл. 31, вход 1, етаж 0, на АНЕЛИЯ ДИЧЕВА АНГЕЛОВА срещу заплащане на цена в размер на 532,00 лв., без включени дължими данъци и такси, които се дължат от суперфициара.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 28**

**К.л. № 1426 Откриване на процедура за провеждане на публичен търг с явно наддаване за учредяване на възмездно право на строеж за изграждане на пет броя гаражи върху имот – частна общинска собственост, намиращ се в град Русе, кв. „Здравец“, ул. „Юндола“**

**Г-н Иво Пазарджиев:** Заповядайте.

**Г-жа Златомира Стефанова:** Благодаря. Уважаеми общински съветници, поддържаме точката. На това място могат да бъдат изградени само гаражи, с положително становище от КОС.

**Г-н Иво Пазарджиев:** Благодаря. Заявки за изказвания? Няма. Режим на гласуване. 25 гласа „за“, 0 „против“, 8 „въздържали се“, предложението не се приема. Процедура за господин Иван Иванов.

**Г-н Иван Костадинов Иванов:** Уважаеми господин Председател, уважаеми колеги. Става въпрос за инициатива на граждани, които са пожелали да изградят 5 гаража под високото напрежение в „Здравец“. Знаете ли колко гаража има там? И че там нищо друго не може да се построи. Как ще отговори на този въпрос на гражданите общинския съвет? Прегласуване предлагам.

**Г-н Иво Пазарджиев:** Има направено искане за прегласуване. Прегласуваме точката.

**КВОРУМ – 32. С 20 „за“, 2 „против“ и 10 „въздържали се“ не се прие предложението.**

**Точка 29**

**К.л. № 1427 Откриване на процедура за провеждане на публичен търг с явно наддаване за учредяване на възмездно право на строеж за изграждане на четири броя гаражи върху имот – частна общинска собственост, намиращ се в град Русе, кв. „Дружба“ 3**

 **Г-жа Златомира Стефанова:** Уважаеми общински съветници, поддържаме точката. Благодаря.

**Г-н Иво Пазарджиев:** И аз благодаря. Заявки за изказвания по точката? Няма. Режим на гласуване, моля.

**КВОРУМ – 37. С 16 „за“, 3 „против“ и 18 „въздържали се“ не се прие предложението.**

**Точка 30**

**К.л. № 1428 Откриване на процедура за провеждане на публичен търг с явно наддаване за продажба на самостоятелни обекти в сграда, представляващи гаражи, с адрес гр. Русе, кв. „Родина 3“, ул. „Ибър“ №26, блок №7**

**Г-жа Златомира Стефанова:** Уважаеми общински съветници, това е трета точка, за която предлагаме да се построят гаражи по заявленията на гражданите. Надявам се, че общинският съвет все пак ще подкрепи хората да си… Да, предишните две точки бяха за построяване на гаражи, които отхвърлихте. Тук имаме съществуващи гаражи. Надявам се, че ще ги подкрепите. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля. 25 „за“, 1 „против“, 8 „въздържали се“. Аз правя искане за прегласуване. Тук действително става въпрос за вече построени гаражи, които се ползват от наемателите. Прегласуваме точката.

**КВОРУМ – 34. С 23 „за“, 2 „против“ и 9 „въздържали се“ не се прие предложението.**

**Точка 31**

**К.л. № 1387 Решение за определяне на минимални и максимални цени за таксиметров превоз на пътници за един километър пробег по съответната тарифа, валидна на територията на Община Русе**

**Г-н Иво Пазарджиев:** Добре, аз ще докладвам. Уважаеми колеги, настоящата точка е във връзка с наше задължение съгласно Закона за автомобилните превози. Както знаете с решение на общинския съвет се определят минималните и максимални цени за километър пробег на таксиметровите автомобили упражняващи дейност на територията на Община Русе. В деловодството на общинския съвет постъпи искане от таксиметрови фирми, което съм внесъл като предложение във вида, в който те са го поискали. Действително частен бранш, върху който ние имаме някаква регулационна дейност. От минималните цени зависи, както знаете вече много пъти сме дебатирали дейността на таксиметровия бранш, зависи, може да бъде от 2 до 3 пъти цената на километър, от 2 до 3 пъти. Това формира началната такса. В този смисъл това са поискали. Решението вече е на съветниците дали да го подкрепим. Благодаря.

**Г-жа Деница Иванова:** Благодарим, господин Пазарджиев. Първо заявено изказване господин Йовчо Смилов. Заповядайте.

**Г-н Йовчо Смилов:** Уважаеми господин Председател, уважаеми колеги. Ще бъда кратък предвид напредналото време, но като председател досегашен на комисията водещата, Комисия по комунални дейности, безопасност на движението и транспорт, искам да ви информирам, че на комисията не постъпиха разногласия по този въпрос. От 3 години насам за пръв път е внесено навреме в законовия срок искането за новите цени на таксиметровите услуги, подчертавам от 2024 година, началото на 2024 година. Не бяха изразени противни становища в комисията, така че предлагам да подкрепите решението.

**Г-жа Деница Иванова:** Благодаря на господин Смилов. Други заявки за изказвания не виждам. Процедура на гласуване, моля.

**КВОРУМ – 35. С 35 „за“, 0 „против“ и 0 „въздържали се“ се прие**

**РЕШЕНИЕ № 1473**

На основание чл. 21, ал. 2, във връзка с чл. 21, ал.1, т. 23 от ЗМСМА, чл. 65 от АПК и чл. 24а, ал. 10 и ал. 11 от Закона за автомобилните превози, и във връзка с чл. 24, ал. 4 и ал. 5 от Наредба № 34/06.12.1999 г. за таксиметровите превози на пътници, Общински съвет – Русе реши:

**§ 1.** Определя цени за таксиметров превоз на пътници за един километър пробег на територията на Община Русе, считано от 01.01.2024 г., както следва:

**1. Минимални цени:**

1.1 Дневна тарифа – 1.05 лв.;

 1.2 Нощна тарифа – 1.20 лв.

**2. Максимални цени:**

2.1 Дневна тарифа – 1.50 лв.;

 2.2 Нощна тарифа – 1.80 лв.

**§ 2.** Определя максимален брой таксиметрови автомобили, работещи на територията на Община Русе – 700 броя.

 **Г-жа Деница Иванова:** Заповядайте, господин Пазарджиев за водене.

**Точка 32**

**К.л. № 1388 Приемане на Актуализация на местоположението, броя на местата на таксиметровите стоянки и обозначаването им в гр. Русе**

**Г-н Иво Пазарджиев:** Господин Деян Недков.

**Г-н Деян Недков:** Благодаря, господин Председател. Настоящото предложение е мотивирано от това, че септември месец миналата година направихме работна група, която да актуализира стоянките, брой места и местоположение. Бяха направени две заседания, на които заседания бяха обсъдени абсолютно всички стоянки в Приложение №1 на утвърдените стоянки на Община Русе. Всички таксиметрови превозвачи си дадоха становищата и предложенията, които бяха отразени и гласувани. Същите предложения бяха предоставени на комисия КОБД, която прецени и гласува да бъде направена работна група в състав от Стилиян Станев от Сектор „Пътна полиция“. Да, Началник сектор „Пътна безопасност“, господин Радослав Георгиев от Отдел „Транспорт“ на Община Русе. Заедно с тях обходихме всички по-проблемни според тях предложения. Те изготвиха един протокол с констатация, с който ние се съгласихме и ни беше обещано, че януари месец ще бъде приет генералният план за движение на Община Русе, в който ще бъдат отразени всички тези промени. Както добре съм описал в предложението предварителният генерален план беше предоставен за обществено обсъждане юни месец. Срещу схема 311, която касае таксиметровите стоянки нямаше направени предложения или становища. След моя разговор ми беше обяснено, че с темповете, с които се работи финалният проект на генералния план за движение ще бъде приет най-вероятно януари-февруари 2024, евентуално 1 месец за обсъждане и ще се гласува и взехме решение да предоставим стоянките да се случат, нали да ги актуализираме сега, защото няма достатъчно време. От 1 година чакаме да се изготви този генерален план, а тези стоянки са проблемни и пречат на нормалното протичане на движението в град Русе. Някои от тях. Като акценти, ще кажа, че се открива отново стоянката на улица „Муткурова“ с кръстовището на улица „Петко Д. Петков“, като сме ограничили времево от 7 сутринта до 21 вечерта, за да няма оплаквания от шума. Стоянката на улица „Борисова“ тук при икономическия техникум се увеличава с 4 места. На улица „Студентска“ стоянката се премества от положението ѝ пред главен корпус се премества между главен и втори корпус. Всичко изброено нали и съгласувано с протокола с констатации и с искането на таксиметровите шофьори и ви предлагам да подкрепим това предложение и да удовлетворим исканията на бранша. Да добавя нещо. По време на комисиите имаше мнение от администрацията, че трите таксиметрови компании, които предоставят ефир, не са представители на таксиметровите превозвачи и може би ще има хора, които ще изразят различно мнение от тях. Държа да отбележа, че по време на общественото обсъждане на предварителния генерален план, няма постъпили предложения и становища относно таксиметровите стоянки и другото, което да отбележа е, че по време на едномесечния срок сега при вкарването на предложението, също няма предложения, становища от граждани и заинтересовани лица. Благодаря.

**Г-н Иво Пазарджиев:** Благодаря. Господин Димитър Недев.

**Г-н Димитър Недев:** Господин Председател, уважаеми общински съветници, господин Недков е прав, че имаше комисия, обход и протокол, съставен от обхода на комисията. За съжаление в предложението на господин Недков има 8 пункта, които се различават спрямо протокола, който е издаден от комисията. Тука съм ги маркирал в червено, ако трябва да ги зачета. Всичките предложения, включително и протокола са предадени и влизат в генералния план за организация на движението, като спрямо генералният план това, което е предвидено там са 8 разминаванията, тоест предложението не отговаря съвсем на протокола, който е подписан с участието на Община Русе и „Пътна полиция“. Затова ние не можем да приемем това предложение. Още повече, че генералният план окончателният вариант оня ден имам имейл от изпълнителя, тъй като поисках информация кога ще го получим им и той ме увери, че седмицата от 26.09-03.10 ще ни бъде изпратен окончателния вариант на генералния план за организация на движение. Следва една седмица за обработка и преглеждане, след което ще бъде качен на сайта на Община Русе и може би в първата или втората сесия най-късно на следващия общински съвет, ще бъде разгледан и предложен за приемане. Така че, нашето предложение е тези места да влязат с генералния план. Мисля, че 2 месеца няма да объркат никой.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля. 23 гласа „за“, 2 „против“, 8 „въздържали се“, предложението се приема. Аз правя искане за прегласуване на точката.

**КВОРУМ – 36. С 24 „за“, 3 „против“ и 9 „въздържали се“ се прие**

**РЕШЕНИЕ № 1474**

На основание чл.21, ал.1, т.23 и ал.2 от Закон за местното самоуправление и местната администрация, във връзка с чл.47, ал.1 от Наредба № 34/06.12.99 г. за таксиметров превоз на пътници издадена от Министъра на транспорта, Общински съвет – Русе реши:

Приема Актуализация на местоположението, броя на местата на таксиметровите стоянки и обозначаването им в гр. Русе, като:

§ 1. Закрива таксиметрови стоянки, както следва:

1.1. На ул. „Чипровци - пробива“ в посока ул. „Петрохан“ с 5 броя места.

1.2. На ул. „Борисова“ – пред бл. „Лермонтов“ с 5 броя места.

1.3. В кв. Дружба 3, пред бл. 12 с 2 броя места.

1.4. До зелената ивица успоредна на бул. „Мидия Енос“ с 2 броя места.

1.5. На ул. „Воден“ (паркинга срещу п. кл. 20) с 4 броя места.

1.6. На ул. Славянска, след пл. Елиас Канети – в ляво на платното не е обозначена след ремонта на ул. „Славянска“ с 4 броя места.

1.7. На бул. Придунавски при ул. Н.Палаузов на уширението (площадчето) не е обозначена след ремонта на бул. „Придунавски“ с 3 броя места.

1.8. В кв. Здравец-Изток, ул. „Байкал“ посока Олимп (пред Митницата) с 5 броя места.

1.9. На ул. „Студентска“ след кръстовището с ул. „Янтра“ в ляво на тротоара (паркинга) пред РУ „А. Кънчев“ с 3 броя места.

1.10. На ул. „Войводова“ при бул. „Фердинанд“ с 6 броя места.

1.11. На ул. Николаевска пред Кабел комерс с 2 броя места.

1.12. На ул. Николаевска на пл. Левски с 4 броя места.

1.13. На ул. „Олимпи Панов“ - не е обозначена след ремонта на ул. „Александровска“ с 2 броя места.

1.14. На Централна ЖП гара /паркинга до стълбището за автогарата и в ляво от жп гарата/ с 15 броя места.

§ 2. Увеличават се местата на таксиметровите стоянки намиращи се на:

2.1. На бул. „Цар Освободител“ в посока СБА след ул. „Болярска“ /начало след м-на за дънкови облекла/ от 3 броя стават 5 броя.

2.2. На бул. „Цар Освободител“ пред Автогара-Юг по посока Мелницата /начало пред аптеката/ от 3 броя стават 5 броя.

2.3. На ул. „Борисова“-преди Икономическия техникум в посока ЖП гара от 4 броя стават 8 броя.

2.4. На ул. „Г. С. Раковски“ в участъка между ул. „П. Д. Петков“ и ул. „Ангел Кънчев“ от 5 броя стават 7 броя.

2.5. На ул. „Независимост“ пред ДКЦ-1 от 5 броя стават 10 броя.

§ 3. Намаляват се местата на таксиметровите стоянки намиращи се на:

3.1. В кв. Дружба 3, пред бл. 6 от 10 броя стават 5 броя.

3.2. На ул. „Чипровци“ след спирка „Стадион Дунав“ от 6 броя стават 4 броя.

3.3. На ул. „Борисова“ – бл. „Пушкин“ от 5 броя стават 2 броя.

3.4. На ул. „Н. Петков“ пред бл. „Мара Гидик“ от 5 броя стават 2 броя.

3.5. На ул. „Цар Калоян“ при Транспортна болница от 5 броя стават 3 броя.

3.6. На ул. „Рига“, странично при бл. Ивайло от 5 броя стават 3 броя.

3.7. При п.в. Охлюва от 5 броя стават 3 броя.

§ 4. Да се обособят таксиметрови стоянки:

4.1. На ул. „Студентска“ в дясно , преди кръстовището с ул. „Янтра“ пред втори корпус на РУ, която да действа като стоянка в часовете от 07:00 до 19:00, с 5 броя места.

4.2. На изхода на хотел Рига след бариерата в дясно с 6 броя места.

4.3. Пред Исторически музей с 2 броя места.

4.4. На ул. „Николаевска“ пред Стоматологията, около входа с 2 броя места.

4.5. На ул. „Захари Стоянов“ срещу Комплекс Радилон с 2 броя места.

4.6. На ул. „Муткурова“ в ляво преди кръстовището с ул. „П. Д. Петков“ с 3 броя места, която да действа като таксиметрова стоянка в часовете от 07:00 до 21:00 .

4.7. На ул. „Борисова“, посока Център, между ул. „Мария Луиза“ и ул. „Панайот Хитов“ с 5 броя места.

4.8. В кв. Здравец-Изток, пред бл. Енергетик-2 в посока КАТ на локалното платно с 5 броя.

4.9. На ул. Олимпи Панов ( срещу малката община ) с 5 броя места която да действа като стоянка в часовете от 19:00 до 08:00, като се използват 3-те служебни абонамента на община Русе и следващите 2 служебни абонамента на юридическо лице.

4.10. На Централна ЖП гара: 3 броя места на паркинга между Централна ЖП гара и Автогара-Юг, 2 броя места срещу Митницата и 5 броя места на паркинга срещу Пощата.

4.11. На ул. „Братислава“ на паркинг срещу служебен вход МБАЛ Медика с 5 броя места.

§ 5. Направените изменения да се отразят в Приложение № 1 за утвърдените такси-стоянки към Решение №645 Прието с Протокол № 31/10.09.2009 г.

§ 6. В тримесечен срок от приемане на настоящето решение, таксиметровите стоянките да се маркират и обозначат:

6.1. При спазване на чл.130, ал.1 и ал. 2 от Наредба № 18/23.07.01 г. на Министерството на регионалното развитие и благоустройство за сигнализация на пътищата с пътни знаци.

6.2. С пътен знак В27 и допълнителна табела Т18.1.

6.3. Където е необходимо, с допълнителна табела Т10 указваща часовете на действие като таксиметрова стоянка.

**Точка 33**

**К.л. № 1429 Откриване процедура за провеждане на публичен търг с явно наддаване за продажба на общински поземлен имот, находящ се в с. Сандрово, Община Русе, местност „Лозята“**

**Г-жа Златомира Стефанова:** Уважаеми общински съветници, поддържаме точката. Благодаря.

**Г-н Иво Пазарджиев:** И аз благодаря. Заявки за изказвания? Няма. Режим на гласуване, моля. 25 „за“, 0 „против“, 9 „въздържали се“, предложението не се приема. Пак правя искане за прегласуване на точката. Всеки има право да поиска. Прегласуваме точката.

**КВОРУМ – 35. С 22 „за“, 3 „против“ и 10 „въздържали се“ не се прие предложението.**

**Точка 34**

**К.л. № 1430 Изменение на Решение № 1418, прието от Общински съвет – Русе, по Протокол № 50 / 13.07.2023 г.**

**Г-жа Златомира Стефанова:** Уважаеми общински съветници, предлагаме изменението на решението с цел подобряване на тръжните условия, като началната цена и стъпката да бъдат изчислени спрямо цялото количество, а не на килограм. Идеята е по-добра защита на общинския интерес и ограничаване възможността недобросъвестните лица да участват в тръжната процедура, под риск от загубване на внесения депозит.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля. 24 „за“, 0 „против“, 8 „въздържали се“, предложението не се приема. Процедура за господин Иван Иванов.

**Г-жа Златомира Стефанова:** Може би е нужно наистина. Разбирам нали, че не гласувате желанията на гражданите да си закупят определени неща. Това ще си го обяснявате на гражданите, но тук специално за контактната мрежа, наистина аз трябваше малко по-подробно да го обясня. Тъй като за първи път правим такава процедура за продажбата на контактната мрежа, когато сме изготвяли тази процедура, видяхме, че начина, по който е направено да има възможност да се подават тръжните документи на килограм, означава, че някой може да каже искам да си купя примерно 2 кг. На базата на 2 кг. в тръжната документация някой ще внесе нали изчислено на цената на килограм, някой може да внесе депозит 5 лева. Тоест, това което предлагаме е да стане на цялата цена, защото примерно ще се явят 10 човека по 5 лева, след това ще се откажат в полза на един, а така го предлагаме на цялата цена, за да няма наистина спекулации и да се яви някой да закупи цялото количество. Да, това е.

**Г-н Иво Пазарджиев:** Господин Иван Иванов за процедура.

**Г-н Иван Костадинов Иванов:** Уважаеми господин Председателю, уважаеми господин Кмете, уважаеми колеги общински съветници. Сигурно всички обърнаха внимание, че става въпрос за продажба на медния проводник след извършеният голям проект в миналия мандат. Медния проводник, който както много добре се разбира в един склад бил, та другаде бил местен, пък изведнъж се оказа, че е наполовина от тонажа, който трябва да бъде. Обяснението беше, че се е изтъркал от много употреба и затуй бил двойно по-малко. Колеги от ГЕРБ, поне някакво неудобство трябва да почувствате, когато освен, че сте съпричастни. Процедурата ми е за прегласуване. Опитвам се да ви… Колеги, вие може да ми говорите колкото си искате от място, щом ви го позволява някой. Освен това вие искате и сега да попречите на общината.

**Г-н Иво Пазарджиев:** Моля Ви, направете процедура.

**Г-н Иван Костадинов Иванов:** Процедурата я направих. Аргументирам се. Вече я направих за прегласуване. Много добре го казах. Сега искате без да носите отговорност за това, което се случи с мен преди, пак да пречите на общината. Дори този меден проводник, който остана да бъде продаден. Ей това е вашите действия.

**Г-н Иво Пазарджиев:** Благодаря. Процедура за господин Дяков.

**Г-н Орлин Дяков:** Господин Иванов, ясно казахме, че не сме разбрали за какво става въпрос и сега ще го подкрепим, ама след това абсолютно безсмислено политическо изказване, което направихте, няма да го подкрепим.

**Г-н Иво Пазарджиев:** Добре, прегласуваме точката. Системата е стартирана. Моля да гласувате.

**КВОРУМ – 33. С 25 „за“, 2 „против“ и 6 „въздържали се“ не се прие предложението.**

**Точка 35**

**Предоставяне безвъзмездно за управление на общински недвижим имот, находящ се в град Русе, за нуждите на Общински център за подкрепа за личностно развитие**

**– Ученическа спортна школа – Русе**

**Г-н Иво Пазарджиев:** Кой ще докладва? Госпожа Стефанова.

**Г-жа Златомира Стефанова:** Предложението е по повод постъпила в Отдел „Общинска собственост и земеделие“ към Дирекция „Управление на собствеността“ докладна записка от Ученическа спортна школа в Русе, за да се предостави безвъзмездно управление на бившия методичен кабинет, който е с 64,98 квадратни метра на „Драма“ 13, тъй като те са кандидатствали към Министерство на образованието и науката, за да може да обновят този кабинет, като стойността на проекта е 19 090 лева. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване.

**КВОРУМ – 34. С 34 „за“, 0 „против“ и 0 „въздържали се“ се прие**

**РЕШЕНИЕ № 1475**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, чл. 12, ал. 1 и ал. 4 от Закона за общинската собственост, във връзка с чл. 10, ал. 2 от Наредба №1 за общинската собственост на Общински съвет – Русе, Общински съвет – Русе реши:

Дава съгласие за предоставяне безвъзмездно за управление на Общински център за подкрепа за личностно развитие – Ученическа спортна школа – Русе, БУЛСТАТ: 827144825, със седалище и адрес на управление: гр. Русе, ул. „Панайот Хитов“ №9, спрямо бивш „Методичен кабинет“ с площ 64,98 кв.м., представляващ част от самостоятелен обект в сграда с идентификатор 63427.2.4790.1.16 по кадастралната карта и кадастралните регистри на гр. Русе, целият с площ от 180,00 кв.м., с административен адрес гр. Русе, ул. „Драма“ №13, ет. 1, обект 16, с предназначение: за склад, брой нива на обекта: 1, предмет на Акт за публична общинска собственост №6205/31.03.2010 г.

**Точка 36**

**Даване на съгласие за участие на Община Русе като партньор на „Индустриален парк ЛВЗ“ ЕООД във връзка с подготовката и изпълнението на предложение за изпълнение на инвестиция „Реконструкция, рехабилитация и изграждане на нова техническа довеждаща и вътрешна инфраструктура за „Индустриален парк ЛВЗ“, гр. Русе, в т.ч. обновяване на сградния фонд“ по процедура BG-RRP-3.007: „Програма за публична подкрепа за развитието на индустриални райони, паркове и подобни територии и за привличане на инвестиции („AttractInvestBG“)“ с финансиране по линия на Националния план за възстановяване и устойчивост**

 **Г-н Иво Пазарджиев:** Заповядайте.

**Г-жа Златомира Стефанова:** Благодаря, господин Председател. Поддържаме точката. Това е нещо наистина много позитивно, което ще се отрази и на облагородяването на квартала. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля.

**КВОРУМ – 35. С 33 „за“, 0 „против“ и 2 „въздържали се“ се прие**

**РЕШЕНИЕ № 1476**

 На основание чл.21, ал.2 във връзка с ал.1, т.23 и чл.61, ал.1 от Закона за местното самоуправление и местната администрация, Общински съвет – Русе реши:

1. Дава съгласие Община Русе да участва като партньор на „Индустриален парк ЛВЗ“ ЕООД при подготовката и изпълнението на предложение за изпълнение на инвестиция „Реконструкция, рехабилитация и изграждане на нова техническа довеждаща и вътрешна инфраструктура за „Индустриален парк ЛВЗ“, гр. Русе, в т.ч. обновяване на сградния фонд“ по процедура BG-RRP-3.007: „Програма за публична подкрепа за развитието на индустриални райони, паркове и подобни територии и за привличане на инвестиции („AttractInvestBG“)“.
2. Одобрява проект на Споразумение за партньорство между Община Русе и „Индустриален парк ЛВЗ“ ЕООД във връзка с подготовката и изпълнението на предложение за изпълнение на инвестиция „Реконструкция, рехабилитация и изграждане на нова техническа довеждаща и вътрешна инфраструктура за „Индустриален парк ЛВЗ“, гр. Русе, в т.ч. обновяване на сградния фонд“ по процедура BG-RRP-3.007: „Програма за публична подкрепа за развитието на индустриални райони, паркове и подобни територии и за привличане на инвестиции („AttractInvestBG“)“ – Приложение №1, неразделна част от настоящото Решение.
3. Упълномощава Кмета на Общината да представлява Община Русе като страна по Споразумението за сътрудничество.
4. Упълномощава Кмета на Община Русе да подпише Споразумението за сътрудничество.
5. Възлага на Кмета на Община Русе да извърши необходимите действия по изпълнение на Решението.

**Точка 37**

**К.л. № 1381 Одобрение на проект на Споразумение за партньорство за подготовка и изпълнение на комбинирана концепция за Интегрирани териториални инвестиции**

**Г-н Иво Пазарджиев:** По тази точка имаме подадено от госпожа Деница Иванова, че си прави отвод поради конфликт на интереси. Същата няма да участва в дебатите и в гласуването.

**Г-жа Златомира Стефанова:** Уважаеми общински съветници, есенцията е, че в този програмен период всъщност се използва интегрирания териториален подход, чрез който се участва във всички проекти заинтересовани община, НПО и бизнес. Това е нов начин да се усвояват средствата по европейските проекти в този програмен период. Както знаете, Северен централен район ние сме с заедно с Търново и с Варна, като начина, по който ще се усвояват средствата е на конкурентен принцип. Ние сме част от градския клъстер. В първата част, както е разписана програмата от МРРБ трябва да се усвоят 30% от тези 522 милиона, които са за градския клъстер. В този случай всички общини в момента подготвят и те концепциите, които ще минат първо през административен контрол през МРРБ и след това ще се защитават пред Регионалния съвет за развитие. Такъв е принципът този път на усвояване. Затова в този общински съвет, тъй като срокът, който ни е определил МРРБ е 27 септември, ние молим всъщност да одобрите Приложение А1 или това е образец на споразумение към партньорство за подготовката и изпълнението на концепциите, който си е одобрен и от Регионалния съвет за развитие. Благодаря ви.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля. Процедура за господин Асен Даскалов.

**Г-н Асен Даскалов:** Уважаеми господин Председател, уважаеми колеги, правя процедура за прегласуване.

**Г-н Иво Пазарджиев:** Деница Иванова натисна без да иска. Беше обявила, че няма да… Гласуваме точката.

**КВОРУМ – 31. С 31 „за“, 0 „против“ и 0 „въздържали се“ се прие**

**РЕШЕНИЕ № 1477**

 На основание чл. 21, ал. 1, т. 8, т. 12 и т. 23, чл. 59, чл. 60 и чл. 61 от ЗМСМА, във връзка с § 1, т. 1 от ДР на ППЗРР (изм. - ДВ, бр. 45 от 2023 г.), т. 2.3 и т. 2.4 от Приложение №4 към чл. 39, ал. 4 от ППЗРР (Изм. - ДВ, бр. 45 от 2023 г.), Общински съвет – Русе реши:

1. Общински съвет – Русе одобрява текста на проекта на Споразумение за партньорство за подготовка и изпълнение на концепция за ИТИ – Приложение А2 и възлага на Кмета на Община Русе да извърши всички необходими правни и фактически действия по подготовка на концепция/концепции за Интегрирани териториални инвестиции, в които Община Русе е водещ партньор и участва с проекти/проектни идеи, в съответствие с целите и приоритетите на ИТСР на СЦР за планиране от ниво 2 и на ПИРО на Общината.
2. Общински съвет – Русе упълномощава Кмета на Община Русе да допълва текста на Споразумението за партньорство с необходимите текстове, произтичащи от спецификата на проектните идеи и предложения в Концепцията/Концепциите за интегрирани териториални инвестиции, в които Общината е водещ партньор, в зависимост от нуждите на партньорите и с цел уточняване на правата и задълженията им, включително във връзка с конкретни финансови или други ангажименти по процесите на подготовка, оценка, изпълнение и отчитане на самите Концепции и проектните предложения, включени в тях, които съответстват с целите и приоритетите на ИТСР на съответния регион за планиране от ниво NUTS 2 и на ПИРО на съответните общини, на чиито територии ще се изпълняват.
3. На основание чл. 60, ал. 1 от Административно-процесуалния кодекс, Общински съвет – Русе дава съгласие да допусне предварително изпълнение на горните решения, от деня на приемането им, предвид близкия краен срок за подаване на концепции за интегрирани териториални инвестиции в системата ИСУН.

**Точка 38**

**К.л. № 1382 Кандидатстване на Община Русе с проектно предложение „Подобряване качеството на атмосферния въздух в Община Русе“ по процедура за директно предоставяне на безвъзмездна финансова помощ № BG16FFPR002-5.001 „За по-чист въздух!“ по Приоритет 5 „Въздух“ на Програма „Околна среда“ 2021-2027**

**Г-н Димитър Недев:** Уважаеми господин Председател, уважаеми общински съветници. Община Русе е бенефициент заедно със 17 общини в България и участва в проекта на Оперативна програма „Околна среда“ и МОСВ за подобряване чистотата на въздуха чрез подменяне на стари печки и котли, работещи на твърдо гориво с високо ефективни отоплителни уреди, които да отговарят на изискванията на Европейския съюз и на националното законодателство. Това са уреди работещи на пелети, термопомпи, климатици, както и фотоволтаични системи за домакинствата. За разлика от Програма „Лайф“, тук са включени не само град Русе, а Община Русе. Стойността на проектното предложение за Община Русе е 37 024 000 лева с включен ДДС. Срокът за кандидатстване по тази програма е 23 октомври тази година и затова нашето предложение е да дадете съгласие на Община Русе да се включи в програмата.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля.

**КВОРУМ – 34. С 34 „за“, 0 „против“ и 0 „въздържали се“ се прие**

**РЕШЕНИЕ № 1478**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация (ЗМСМА), Общински съвет - Русе реши:

1. Дава съгласие Община Русе да кандидатства с проектно предложение „Подобряване на качеството на атмосферния въздух в Oбщина Русе“ по процедура за директно предоставяне на БФП № BG16FFPR002-5.001 „За по-чист въздух!“ по Приоритет 5 „Въздух“ на ПОС 2021-2027.
2. Получените приходи от предаването на подменените стари отоплителни уреди за последващо третиране да се изразходват целево за зелени мерки, включени в Общинската програма за качеството на атмосферния въздух на Oбщина Русе, за което Кмета на Община Русе ще информира своевременно Общински съвет-Русе.
3. Възлага на Кмета на Община Русе да извърши всички необходими правни и фактически действия по т.1.

**Точка 39**

**К.л. № 1405 Предоставяне на информация за текущото изпълнение по бюджета, сметките за средства от Европейския съюз и сметките за чужди средства на Община Русе към 30.06.2023 г.**

**Г-н Иво Пазарджиев:** Госпожа Минковска.

**Г-жа Сабина Минковска:** Уважаеми госпожи и господа общински съветници, на вашето внимание обичайно, както всеки септември представяме информацията за изпълнение на бюджета на общината за първото шестмесечие на 2023 година. Информацията е подробна. Към нея са представени сборен отчет за касово изпълнение на бюджета, сметките за средства от Европейския съюз и чуждите средства към 30.06, отчет на натуралните показатели и изпълнението на инвестиционната програма към 30.06. Искам да кажа, че навсякъде в информацията, където обичайно имате уточнен план и начален план, тук е уточнен разчетен начален разчет. Общо взето от бюджета е изпълнен 34.81%. Изпълнението спрямо юни 2022 година е 11 450 000 по-високо. Собствените приходи са изпълнени сравнително добре за полугодието 68.80% като цяло, данъчните 70.29% и неданъчните 67.54%, което е над обичайното 50%. Основното, което искам да кажа, това е да акцентирам за изпълнението за отчета на дълга. Общината изпълнява три договора дългосрочни. Като първия това е към ОББ, който е сключен през 2017 година. Към 30.06.2023 година салдото на дълга 6 091 000 лева. Към настоящия момент са погасени по главницата 3 827 000 лева. Вторият договор това е с Банка ДСК и Регионалния фонд за градско развитие, който представлява финансов инструмент за финансиране на проекта за изграждане на многофункционалния плувен комплекс. Тук към 30.06 нямаме усвоена сума, но на 10.07.2023 година държа да отбележа, че има усвоена 3 611 650 лева. И другият кредит, който сключихме тази година е с Инвестбанк за ремонта на улиците във връзка с ВиК цикъла. По него все още нямаме усвояване, но така или иначе тече процедура по сключване на договори. Информацията е подробна. Ако имате въпроси, това е за информация, няма решение.

 **Г-н Иво Пазарджиев:** Благодаря. Заявки за изказвания? Няма. Продължаваме със следващата точка.

**Точка 40**

**К.л. № 1383 Одобряване на Актуализирана стратегическа карта за шум в околната среда на агломерация Русе**

**Г-н Димитър Недев:** Уважаеми господин Председател, уважаеми общински съветници. В изпълнение на изискванията на Закона за защита от шума в околната среда за населението, със статут на агломерация се разработва и одобрява стратегическа карта за шум. Град Русе съгласно дефиницията на закона е агломерация и в тази връзка 2012 година е разработена такава стратегическа карта. Нашето задължение е през 5 години картата да бъде актуализирана. 2022 година картата беше готова за внасяне, но предвид забележките отправени в нея на РЗИ и РИОСВ се наложи няколко пъти да се преработва и одобрява на ново. Това доведе до малкото ѝ забавяне. Така че, вече сме си изпълнили и ангажимента към закона и с приемането на актуализацията на самата карта предстои на база на замерените отразени в картата на шума, това е шум от транспорт автомобилен, жп транспорт, шум от промишленост, шум от ежедневна дейност. Предстои да набележим мероприятия и да бъдат внесени за приемане и одобрение в следващите месеци, за да може да се подобри шумовото ниво в град Русе.

**Г-н Иво Пазарджиев:** Благодаря. Заявки за изказвания? Няма. Режим на гласуване.

**КВОРУМ – 33. С 33 „за“, 0 „против“ и 0 „въздържали се“ се прие**

**РЕШЕНИЕ № 1479**

На основание чл. 21, ал. 2, във връзка с чл. 21, ал. 1, т. 23 от ЗМСМА, чл. 5, ал. 6, т. 1 от Закона за защита от шума в околната среда и чл. 4, ал. 6, т. 1 от Наредба за изискванията към разработването и съдържанието на стратегическите карти за шум и към плановете за действие, Общински съвет - Русе реши:

Одобрява Актуализирана стратегическа карта за шум в околната среда на агломерация Русе.

**Точка 41**

**К.л. № 1384 Сключване на нов договор за сътрудничество с „EКОПАК БЪЛГАРИЯ“АД**

**Г-н Димитър Недев:** Уважаеми господин Председател, уважаеми общински съветници, предлагам да дадете вашето съгласие на сключеното ново споразумение за сътрудничество между Община Русе и „Екопак“. Самият договор с „Екопак“, който съществуваше до месец май тази година беше от 2009 година. През тези 14 изминали години се промениха доста неща в законодателството на Република България. Беше необходимо договорът да го приведем в съответствие с националното законодателство, което наложи прекратяването на стария и подписването на нов договор за сътрудничество. Моля да одобрите този договор.

**Г-н Иво Пазарджиев:** Благодаря. Заявки за изказвания? Няма. Режим на гласуване.

**КВОРУМ – 36. С 36 „за“, 0 „против“ и 0 „въздържали се“ се прие**

**РЕШЕНИЕ № 1480**

На основание чл. 21, ал. 2, във връзка с чл. 21, ал. 1, т. 23 от ЗМСМА, чл. 19, ал. 3, т. 6 и т. 7, във връзка с чл. 20, ал. 1, т. 1 и ал. 2 на Закона за управление на отпадъците, Общински съвет – Русе реши:

1. **Одобрява** договор за сътрудничество с „EКОПАК БЪЛГАРИЯ“АД, с който се цели подпомагането на разделното събиране и сортиране на отпадъците от опаковки и от отпадъчните материали: хартия и картон, метали, пластмаси и стъкло, образувани от домакинствата, обществените и административните учреждения, училищата, търговските обекти на територията на общината.

**Точка 42**

**К.л. № 1385 Предложение за промяна в състава на Общински съвет по наркотични вещества /ОбСНВ/ - Русе**

 **Г-н Иво Пазарджиев:** Госпожа Катя Петрова.

 **Г-жа Катя Петрова:** Уважаеми дами и господа общински съветници, представяме на вашето внимание две промени в състава на Общинския съвет по наркотични вещества. Първото е във връзка с постъпило писмо от Окръжен съд за промяна на член от състава. Господин Александър Иванов да бъде заменен от съдия Мирослав Йорданов. И второто предложение е във връзка с прекратяване на правоотношенията със Симона Балканска, секретар на местната комисия за борба с противообществените прояви на малолетни и непълнолетни, да бъде определена госпожа Татяна Кюранова. Надявам се да подкрепите предложението. Благодаря ви.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля.

**КВОРУМ – 37. С 37 „за“, 0 „против“ и 0 „въздържали се“ се прие**

**РЕШЕНИЕ № 1481**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация и чл. 15, ал. 1 от Закона за контрол върху наркотичните вещества и прекурсорите и във връзка с чл. 15, ал. 3 и чл. 22, ал. 2 от Правилника за организацията и дейността на Националния съвет по наркотични вещества, Общински съвет – Русе реши:

1. Променя състава на Общински съвет по наркотични вещества, определен с Решение № 417, прието с Протокол № 18/25.02.2021 г., изменен с Решение № 817, прието с Протокол № 30/ 24.02.2022 г., изменен с Решение № 1275, прието с Протокол № 46/ 16.03.2023 г., в частта членове, както следва:

2. Освобождава г-н Александър Иванов и г-жа Симона Балканска като членове на Общински съвет по наркотични вещества;

3. Определя за членове на Общински съвет по Наркотични вещества

3.1.Мирослав Йорданов – съдия в Окръжен съд - Русе;
3.2. Татяна Кюранова – секретар на Местната комисия за борба с противообществените прояви на малолетните и непълнолетните - Русе;

**Точка 43**

**К.л. № 1386 Сформиране Общински консултативен съвет по въпросите за младежта в община Русе и приемане на Правилник за организацията, дейността и функциите му**

 **Г-н Иво Пазарджиев:** Таня Тодорова ще докладва.

**Г-жа Таня Тодорова:** Уважаеми общински съветници, материала, който по същество ви е предоставен, е формиран съгласно член 15, алинея 1 от Закона за младежта. Кметовете следва да провеждат общинската политика по въпросите на младежта и там, където има население над 45 000 души и се подпомагат от общински консултативни съвети по въпросите на младежта. В тази връзка материала беше предоставен за обществено обсъждане. Не са постъпили до този момент предложения и ви предлагам да гласувате в този вид материала. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля.

**КВОРУМ – 34. С 34 „за“, 0 „против“ и 0 „въздържали се“ се прие**

**РЕШЕНИЕ № 1482**

На основание чл. 76, ал. 3 от АПК, чл. 21, ал. 2, във връзка с ал. 1, т. 23 от ЗМСМА, във връзка чл. 15, ал. 6 от Закона за младежта, Общински съвет – Русе реши:

1. Създава Общински консултативен съвет по въпросите за младежта в община Русе.

2. Приема на Правилник за организацията, дейността и функциите на Общински консултативен съвет по въпросите за младежта в община Русе *(Приложение 1).*

**Точка 44**

**К.л. № 1392 Приемане на Наредба за допълнение на Наредба № 21 за реда, начина и условията за отпускане на еднократна финансова помощ на граждани от бюджета на община Русе**

**Г-н Иво Пазарджиев:** Госпожа Елена Тодорова.

**Г-жа Елена Тодорова:** Дами и господа общински съветници, на вашето внимание е изменение на Наредба 21, които са изготвени от комисия, в която имаше представители както на общинска администрация, така и общински съветници. Предложенията са обсъдени на всички комисии, в хода на общественото обсъждане няма постъпили предложения от граждани. В хода на комисиите бяха направени няколко предложения, които сме приели, като единствено тях ще прочета, те са в параграф 5. Текстът на точка 4 да се измени така. Удостоверение за банкова сметка на майката, като предложението беше да се добави „или бащата“, което го приемаме, като внасяме и едно допълнение в параграф 11. Доколкото в текста на параграф 4 е предвидено да се увеличи субсидията, която получават приемните семейства, за да не се допуска разлика в това, което са получили тези в началото на тази година и тези, които ще кандидатстват в края на годината, предвиждаме параграфа да влезе в сила от 01.01.2024.

**Г-н Иво Пазарджиев:** Благодаря. Заявки за изказвания? Йорданка Даневска първо изказване.

**Г-жа Йорданка Даневска:** Уважаеми господин Председател, уважаеми господин Кмет, колеги. На комисия направих това предложение, на комисията беше предложено, затова искам да ви го изчета. Става въпрос за помощта на живо родено дете, което е първо. Помощта е определена на 150 лева, което е крайно малко, имайки предвид инфлацията, имайки предвид това, че като за първо дете всичко трябва да се купи на ново. Затова предлагам така да се редактира член 5, точка 2 придобива следната редакция. За помощта по член 2, точка 2 в момента е 150 лева, при раждане на второ дете 400 лева и при раждане на близнаци и за децата, родени след 01.01.2024, 200 лева за първо дете и второ дете 400 лева при раждане на близнаци. Това ми е предложението. Благодаря.

**Г-н Иво Пазарджиев:** Накрая след изказванията господин Кмета ще вземе отношение. Господин Асен Даскалов.

**Г-н Асен Даскалов:** Благодаря, господин Председател. Уважаеми колеги, аз понеже участвах и в работната група още там си казах мнението по част от предложенията. За мен е абсолютно нередно най-малко да не квалифицирам по друг начин създаване на привилегия за определени наши съграждани многодетни семейства, въпреки че и колегата Владов е баща на 3 деца, което нали и той би се ползвал. Извинявам се, но ще предложа нещо, от което няма да имаш привилегия. В тази връзка правя предложение да отпадне параграф 1, който гласи „заглавието на нормативния акт се допълва с и за статута на многодетните семейства“. Параграфи 2, 3, 4 5, 6 и 7 да се преномерират и да станат от 1 до 6. Параграф 8 да отпадне, с който се предлага да се създаде нов Раздел 6 „Многодетни семейства“ и съответно да отпадне параграф 8 и параграф 9. Нали 9 са изменения в Наредба 16, нали там са им привилегиите на тези многодетни семейства. По време на работната група отпаднаха доста от атрактивните предложения на администрацията за медали, така нататък, което беше добре. Благодаря.

**Г-н Иво Пазарджиев:** Благодаря. Госпожа Росица Георгиева.

**Г-жа Росица Георгиева:** Уважаеми господин Председател, уважаеми колеги. Преди да кажа искам само за секунда, може ли последната снимка за броя на учениците във „Васил Левски“? 1397 господин Милков, и на час и на дата. Много се зарадвахте на твърдението на господин Ганчев, който вече си отиде и че са намалели с 24. Да, не са 1400, извинявайте - 1397. Сега ще говорим и по Наредба 21. Хубаво предлагате да се ползват облекчения за посещение на концерти в рамките на Мартенски музикални дни и музеите в град Русе. Но ми се струва, че когато човек иска да ползва дадена привилегия, трябва да изпълнява и своите задължения. Предлагам, ако това остане като предложение на администрацията, семействата, които ще го ползват да представят служебна бележка, че децата посещават училища и детски градини, защото имаме случаи на многодетни семейства, които се водят в „Овча купел“ и не посещават наши училища и детски градини, но ще искат да ползват тези облекчения. Това е моето предложение.

**Г-жа Наталия Кръстева:** Заявено изказване от господин Пазарджиев, заповядайте.

**Г-н Иво Пазарджиев:** Нямах намерение да се изказвам, но госпожа Георгиева действително отвори една много сериозна тема като спомена това за „Овча купел“ понеже съм коментирал с нея. Искам да бъде ясно и за колегите съветници. Действително има такива групи хора, които не изпращат децата си в българско училище, тъй като смятат, че то не е достатъчно, не отговаря на техни изисквания. Регистрират се в „Овча купел“, защото там просто контрола е занижен да кажем, че го няма. В един милионен град няма как да успее администрацията да го направи, докато в по-малките градове контрола го има. Така че, може би е резонно. Аз очаквам действително и становище на администрацията, действително да представят такава служебна бележка, че са изпълнили конституционното си задължение за образование и то в българско учебно заведение. Нашата държава и община положиха неимоверни усилия да вкарат в учебните заведения украинските деца, които съдбата им ги доведе тук, а камо ли деца родени в България, да допуснем да продължат да не се обучават в български учебни заведения, по някакъв начин дори да ги толерираме. Благодаря.

**Г-жа Наталия Кръстева:** Няма други заявени изказвания. Процедура на гласуване. Да, становище на администрацията. Заповядайте, господин Милков.

**Г-н Пенчо Милков:** Уважаеми господин Председател, уважаеми колеги. Аз ще взема отношение, като ако прецените по повод на последното за удостоверяване на посещението в училище, ако трябва колегата да формулира предложението писмено, да вземем няколко минути. От 150 на 200 лева да се увеличи сме съгласни. Направили сме съответните разчети след разговорите в комисията и имаме възможност да го направим. По отношение отпадането на привилегиите за многодетните семейства, не съм съгласен и не само поради факта, понеже стана дума днеска за моите деца, за това че съм биологичен баща на 3 деца, не затова. И считам, че това не са прости привилегии, както стана дума в началото, трябва да показваме грижа за едно поколение и при намаляването на естествения прираст в града, трябва да се опитваме не да сме просто люпилня. Ние можем не 200, можем да предложим и да имаме пари 3000 за дете. Тогава те ще се раждат тук и ще напускат и ние трябва да имаме една система, която да е поредица от мерки. Част от мерките не са само парични, но наистина технологичното отглеждане на 2, на 3 и повече деца, чисто технически е доста сложно и това не са просто привилегии, а правим така, че като общество облекчаваме тези семейства, които са поели тази отговорност да отглеждат повече деца с различни мерки, които не са толкова свързани с пари. Никой няма да обеднее, ако в залата влезе едно дете повече на по-ниска или безплатна цена. Така че, моля ви да преразгледате вашето решение и нека Русе да е сред градовете, които подкрепя многодетните семейства. Текстовете може да не са перфектни, можем да ги преправяме в следващите години, но с това ето днеска, като питахте от важните решения. Това е едно от важните, на пръв поглед незабележимо решение, което може да превърне града в такъв, който е дефинирал групата на многодетните семейства и им е дал не само пари, а различни мерки. Затова ви моля наистина да го подкрепите. По отношение удостоверяването на обстоятелството, според мен, ако решим да оставим действително дефиницията за многодетните и различните неща, които в крайна сметка комисията прецени да остави и аз това Ви моля господин Даскалов. Комисията се събира на заседания, направихме различни отстъпки и се обединихте около този текст, нека да остане. А по отношение на удостоверяването на правото в началото, няма пречка да се удостовери реално, че лицата желаят да ползват това си право и да удостоверят, че децата посещават. Въпроса е да не злоупотребим. В следващия момент можем да кажем те не е нужно да представят служебна бележка, защото общината може служебно да направи тази справка в момента, в който заявите желание дете да попадне в списъка, ние сме длъжни по принципа за комплексно административно обслужване служебно да проверим. Но да не изпаднем в подробности, може да са длъжни и да се ваксинират. Може и това да запишем. Може да са длъжни да са минали на вече осигурения от общината преглед на зъби на очи или примерно за гръбначните изкривявания. Въпросът е наистина да не се изпада в това едно право да не може фактически да бъде употребено, да бъде използвано. Аз съм съгласен да правим служебна проверка за регистриране на децата в учебно заведение, за да подкрепим с тази ни мярка и семействата да ги водят в русенски градини, в русенски училища, както казахте. Ако до тук сте съгласни, не знам текста, който формулираха какъв е. Това ми е мнението.

**Г-н Иво Пазарджиев:** Благодаря. Госпожо Георгиева, съгласна ли сте да преформулирате текста? В смисъл общината да прави въпросната справка, а не родителите да получават?

**Г-жа Росица Георгиева:** Аз нямам нищо против общината да я прави, само ще ви обясня механизма обаче. Когато в началото на годината вие направите служебно това, както показах преди малко броя на учениците, те се местят по всяко едно време. Как ще разберем, че това наистина те към този момент са ученици. Вие ще го направите към 15 септември, защото аз на 15 септември ги казах 1400, сега са 1397, 3 деца. Нали разбирате, че до Мартенски музикални дни март месец. Да, това означава общинска администрация да подаде на касите на Мартенски музикални дни. Това е лесно, защото те знаем точно кога се провеждат от-до, обаче посещението на музей. Разбирате ли? Разбирам господин Милков, аз съм съгласна с Вас да е работещо решение. Просто Ви казвам, че към момента това е единствено, защото ти искаш да ползваш музей, вземаш си от училището, от детската градина и ползваш. И ще ви кажа защо го предложих така, защото съгласно административното обслужване родителя може по имейл да подаде заявлението, да му се входира и по имейл да му пратят служебната бележка. Той даже няма да ходи, нито в училището, нито в детската градина. Ще го разпечата отговора, тоест служебната бележка и ще го предостави.

**Г-н Иво Пазарджиев:** Добре. Колеги, ще направим една кратка почивка, за да се направи консултация и да се изчисти текста по възможно най-добрия начин. Моля, сега е 15:19. Моля в 15:25 всички да бъдат на линия.

***5 минути почивка***

**Г-н Иво Пазарджиев:** Уважаеми колеги, моля да заемете местата си в залата. Колеги, моля заемете местата си, стартираме проверка на кворума. По електронна система 28 регистрирани, имаме необходимия кворум да подновим нашата работа. След извършени консултации, предложението на госпожа Георгиева, доколкото разбрах го преформулираха и госпожа Елена Тодорова ще го изчете от микрофона и ще ми го даде в писмен вид после. На госпожа Даневска ще го изчета във вида, в който беше. Заповядайте, госпожо Тодорова.

**Г-жа Елена Тодорова:** Стигнахме до решение, в член 21 да се създаде нова алинея 4 със следното съдържание „преди издаване на удостоверението, се извършва служебна проверка относно обстоятелството дали децата, подлежащи на задължително обучение посещават редовно занятия. Удостоверението не се издава, в случай че се установи, че поне едно от децата не посещава редовно занятия“.

**Г-н Иво Пазарджиев:** Госпожо Георгиева, изчистен е текста, нали? Добре. Този текст се приема от администрацията. Кметът ми потвърди. Господин Даскалов си оттегли предложението за отпадане на параграфите, които искаше. На госпожа Даневска предложението беше децата, родени след 01.01.2024 година да се получава за тях 200 лева, при раждане на второ дете 400 лева и при раждане на близнаци. Нали така? Правилно го изчетох. То също беше прието от администрацията. Да, кметът ми потвърди. Добре, с направените корекции гласуваме предложението.

**КВОРУМ – 32. С 32 „за“, 0 „против“ и 0 „въздържали се“ се прие**

**РЕШЕНИЕ № 1483**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, във връзка с чл. 8 и чл. 15, ал. 1 от ЗНА и чл.79 от Административно процесуалния кодекс (АПК), Общински съвет-Русе реши:

1. **Приема Наредба за изменение и допълнение на Наредба № 21 за реда, начина и условията за отпускане на еднократна финансова помощ на граждани от бюджета на община Русе,** както следва:

**§ 1.** Заглавието на нормативния акт се допълва с: „и за статута на многодетните семейства“.

**§ 2.** В член 1 от наредбата се допълва изречение второ със следното съдържание: „С наредбата се урежда и статута на многодетните семейства в община Русе.“

**§ 3**. В чл. 2, т. 2 думата „новородено“ се заменя с текста „второ родено дете и близнаци“.

**§ 3а.** Чл. 5, т. 2 придобива следната редакция: „за помощта по чл. 2, т. 2 – 150 лв. при раждане на второ дете и 400 лв. при раждане на близнаци, а за децата родени след 01.01.2024 г. – 200 лв. при раждане на второ дете и 400 лв. при раждане на близнаци.“

**§ 4**. В чл.10, т. 3, цифрата, 300 /триста лева / на дете, се заменя с 600.00 /шестстотин лева/ на дете.

**§ 5**. В чл. 12а, ал. 3, т. 4 се правят следните изменения и допълнения

1.Текстът на т. 4 се изменя така „Удостоверение за банкова сметка на майката или на бащата.“

**§ 6** В чл. 12а, ал. 3 се създава се нова т. 5:

т. 5. Декларация за даване на съгласие за обработване на лични данни (Приложение №1), попълнена и подписана от двамата родители на детето/децата, освен в случаите, в които в акта за раждане/осиновяване на детето/децата не е вписан втори родител.

**§ 7.** В чл. 14а думата „дете“ се заменя с текста: „второ дете/близнаци“.

**§ 8 .** Създава се новраздел VI. МНОГОДЕТНИ СЕМЕЙСТВАкакто следва:

VI. МНОГОДЕТНИ СЕМЕЙСТВА

Чл. 20. (1) По смисъла на настоящата наредба „,многодетно семейство“ са родителите и техните деца, всеки от които има постоянен и/или настоящ адрес на територията на община Русе, най-малко една календарна година, когато:

1. Семейството включва лица, между които има сключен граждански брак, и три и повече малолетни и/или непълнолетни деца, на които лицата (заедно или отделно) са родители/осиновители; или
2. Семейството включва родител/осиновител и неговите три и повече малолетни и/или непълнолетни деца.

(2) Облекченията и привилегиите, предоставяни на многодетните семейства, могат да се ползват и от съвместно живеещи родители без сключен граждански брак, които заедно или отделно са родители/осиновители на общо три и повече малолетни и/или непълнолетни деца, когато съжителстват на един и същ постоянен и/или настоящ адрес на територията на община Русе, най-малко една календарна година.

Чл. 21. (1) Всеки родител, член на многодетно семейство може да заяви издаване на Удостоверение за многодетно семейство.

(2) Удостоверението е унифициран документ, утвърден със Заповед на кмета на община Русе и съдържа най-малко:

1. дата на издаване,

2. трите имена на родителя/ите;

3. трите имена на малолетните и непълнолетните деца;

4. срок на удостоверението;

5. подпис на кмета на община Русе или упълномощено от него лице

6. печат на община Русе.

(3) Удостоверението се издава със срок до навършване на пълнолетие на най-голямото от децата, но не по-дълъг от 1 година. През този срок родителите са длъжни да подават декларация за промяна на обстоятелствата, свързани с неговото издаване, в срок от 30 дни от настъпване на съответното обстоятелство.

(4) Преди издаване на удостоверението се извършва служебна проверка относно обстоятелството дали децата, подлежащи на задължително обучение, посещават редовно занятия. Удостоверението не се издава в случай че се установи, че поне едно от децата не посещава редовно учебни занятия.

Чл. 22. (1) Удостоверението, издадено по реда на предходния член служи за ползване на облекчения и привилегии, предоставяни на многодетни семейства както от Община Русе, така и от други организации. От удостоверението се ползват и двамата родители.

**§ 9.** Сега съществуващия раздел VI се преномерира и става раздел VII.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 10.** В **Наредба № 16 за определянето и администрирането на местните такси, цени на услуги и права на територията на община Русе** се правят следните допълнения:

1. В чл. 44 се създава нова алинея 3 със следното съдържание: „Таксите по чл. 44, ал. 1, т. 13, б. „а“ и т. 14, б. „а“ не се дължат за малолетни и/или непълнолетни деца от многодетно семейство по смисъла на чл. 20 от Наредба № 21 за реда, начина и условията за отпускане на еднократна финансова помощ на граждани от бюджета на община Русе.“

2. В чл. 59, ал. 1, т. 39 се допълва нова точка 39.4 със следния текст: „Всички цени по т. 39, б. „а“ до б. „п“ за членове на многодетни семейства по смисъла на чл. 20 от Наредба № 21 за реда, начина и условията за отпускане на еднократна финансова помощ на граждани от бюджета на община Русе се заплащат с отстъпка от 50%.“

3. В чл. 59, ал. 1, т. 40.2 се създават нови подточки г) и д) както следва:

„г) За придружител от многодетно семейство – отстъпка 50 %;

д) За деца от многодетно семейство – вход свободен.“

***§11.*** Текстът по § 4 влиза в сила от 01.01.2024 г.

**Точка 45**

**К.л. № 1408 Одобряване на Меморандум за сътрудничество между Община Русе и Университета за национално и световно стопанство**

 **Г-н Иво Пазарджиев:** Госпожа Таня Тодорова.

**Г-жа Таня Тодорова:** Уважаеми общински съветници, на вашето внимание е Меморандум за сътрудничество между Община Русе и Университета за национално и световно стопанство. Искам само да подчертая, документа също е пред вас, че предлагаме този меморандум във връзка със съвместна работа по подкрепа на кариерното развитие и реализация на студентите от УНСС чрез посещение на място в общинска администрация, срещи и практики, организация на учебни и преддипломни стажове и практики на територията на общинска администрация. Благодаря ви.

**Г-н Иво Пазарджиев:** Благодаря на госпожа Тодорова. Заявки за изказвания по точката? Асен Даскалов.

**Г-н Асен Даскалов:** Благодаря, господин Председател. Значи считам, че освен добър българин, всеки от нас трябва да бъде и добър русенец. В Русе имаме университет и ние трябва да се гордеем. Аз се гордея, че съм възпитаник на този университет. Баща ми е възпитаник, дядо ми е бил преподавател и считам, че има достатъчно кадърни млади студенти в нашия университет, които могат да запълнят свободните места за практика. В тази връзка аз няма да подкрепя това предложение. Благодаря.

**Г-н Иво Пазарджиев:** Благодаря. Кметът на Община Русе иска думата.

**Г-н Пенчо Милков:** Уважаеми господин Председател, уважаеми колеги, уважаеми господин Даскалов. Ние имаме споразумение и с Русенския университет, имаме десетки студенти, които са тук на стаж, десетки. Имаме разговор и с декана на строителния факултет, те имат общо инженерство. Търсим и от тях, от транспортния факултет, множество. Имаме договори с Българска академия на науките. Подписването на това споразумение в никакъв случай не означава, тук е и ректорът на университета и го моля наистина и той да си изкаже мнението, дали подписването на споразумение с още един университет препятства под някаква форма нашите студенти. Под никаква. Искам да ви уверя, вие сте и в известност за това, че имаме критичен недостиг на специалисти. И няма нищо лошо да имаме споразумения дори с повече университети. Нека студентите чуват, че могат да работят в Русе, още повече от други градове. Така че, моля ви да подкрепите споразумението. С нищо то не е обидно към нашия университет и не препятства работата. В момента подписвам на нови стажанти, които идват от средни училища. Подписвахме споразумения за дуално обучение със строителното училище. С университета имаме други специалисти. Не се припокрива и да изключват едните другите, просто отваряме ветрилото на повече места да чуят за Община Русе като работодател. Ние участвахме като работодател на „Bulgaria wants you” частната това Иван и Андрей, на много други места, за да се рекламираме като работодатели. Това е предложението, което ви правим. Ако иска академик Белоев също да вземе отношение, но под никаква форма нашите студенти не са третирани по-неблагоприятно, напротив. Благодаря ви.

**Г-н Иво Пазарджиев:** Благодаря. Академик Христо Белоев.

**Акад. Христо Белоев:** Уважаеми колеги, може би е така, както се казва. И лично аз бих се радвал ако има русенчета, които са отишли да учат в София и се върнат в Русе. Бих го приветствал. Нали единствено само може би трябваше да потърсим и наше място в този договор или поне аз да участвам в някакви предварителни разговори, тъй като университета може да помага и в този процес на УНСС, а ние с УНСС имаме няколко договора за съвместна работа и по проекти. Но аз се включвам така в дебата много впоследствие. Може би към заместник-кмета, който е подготвил това, бих се радвал, ако бях участвал и ако с колегите от УНСС нали бяхме се видели. Трудно ми е да коментирам.

**Г-н Иво Пазарджиев:** Благодаря. Няма други заявки за изказвания. Режим на гласуване по точката.

**КВОРУМ – 32. С 25 „за“, 0 „против“ и 7 „въздържали се“ се прие**

**РЕШЕНИЕ № 1484**

На основание чл. 21, ал. 2 във връзка с ал. 1, т. 23, чл. 59, ал. 1 и чл. 61, ал. 1 от Закона за местното самоуправление и местната администрация, Общински съвет – Русе реши:

 Одобрява Меморандум за сътрудничество между Община Русе и Университета за национално и световно стопанство.

**Точка 46**

**К.л. № 1390 Премахване по целесъобразност на едноетажни сгради, с идентификатори 63427.2.3351.1 и 63427.2.3351.3, находящи се в имот по кадастралната карта на гр. Русе, ул. „Видин“ №39, 39-А**

**Г-н Иво Пазарджиев:** Госпожа Магдалина Илиева.

**Г-жа Магдалина Илиева:** Уважаеми общински съветници, поддържам точката така, както сме я предоставили в докладната.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля.

**КВОРУМ – 34. С 26 „за“, 0 „против“ и 8 „въздържали се“ се прие**

**РЕШЕНИЕ № 1485**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 1 от Закона за общинската собственост, чл. 26, ал. 1, т. 9 от Наредба №1 за общинската собственост на Общински съвет – Русе и във връзка с чл. 197, ал. 1 от Закона за устройство на територията, Общинският съвет реши:

1. Дава съгласие за премахване на едноетажна масивна жилищна сграда с идентификатор 63427.2.3351.1 и едноетажна паянтова стопанска сграда с идентификатор 63427.2.3351.3 находящи се в имот с идентификатор 63427.2.3351 по кадастралната карта на гр. Русе, със застроена площ 102,00 и 19м2, административен адрес: гр. Русе, ул. „Видин“ № 39, 39-А, предмет на Акт за частна общинска собственост №3994/16.05.2003 г.

2. Упълномощава кмета на Община Русе да организира премахването на сградите и разчистването на терена от отпадъци.

**Точка 47**

**К.л. № 1391 Приемане на изменение на Обща схема преместваемите обекти по чл. 56 и РИЕ по чл. 57 от ЗУТ на територията на зона „З“ /пл. „Европа“ – в зоната около Дунав мост/ - гр. Русе**

**Г-н Иво Пазарджиев:** Госпожа Магдалина Илиева.

**Г-жа Магдалина Илиева:** Уважаеми общински съветници, потвърждаваме нашето предложение и варианта за решение, който предлагаме относно изменение на обща схема на преместваеми обекти в зона „З“.

**Г-н Иво Пазарджиев:** Благодаря. Заявки за изказвания по точката? Господин Кмета иска думата.

**Г-н Пенчо Милков:** Уважаеми господин Председател, уважаеми колеги. На комисии тази точка не е приемана в някои от комисиите. Затова искам да дам някои разяснения, за да може да вземете решение със съзнание. Всички контролни органи са съгласували проекта. Всички контролни органи са съгласували изработения инвестиционен проект. Става дума за зоната, която е в южна посока от бензиностанция „Петрол“ и тя е общински терен, който е запустял от много години. Прилича на джунгла. Това, което се предлага е теренът да бъде разчистен на него, да се направят търговски обекти и да се пуснат на търг да кандидатстват хора за тях и това да направят „Общински пазари“. Тогава хората ще имат възможност да изкарват средства от минаващия трафик. Въпросът, който дълго време битуваше чисто на професионално ниво в малката община и между архитекти и инженери, беше за транспортния достъп на мястото, АПИ е съгласувала проекта и се приема, че достъпът ще бъде пешеходно от бензиностанцията, която е „Петрол“. Няма как да има няколко транспортни портала един след друг, нали да се влиза. Тука е ръководителя. Аз ви моля да вземем информирано, тука е ръководителят на пазарите, ако искате да го изслушаме, да вземем. След кръговото, в посока юг господин Станчев, след кръговото в посока юг по булевард „България“ трева и храсталаци в момента. Предлага се да се изчисти, като достъпът ще бъде пешеходно от бензиностанцията, както на много други места, от бензиностанцията може да отидеш в обекти за хранене, в обекти за търговия. Целта ни е да има русенски търговци, които да са там и да може, когато колите спират да се ползват от трафика с това място, което е идеално и е общинско. За мен то трябва да остане общинско. Имало е интерес и за него. Нашата политика е да може общинското дружество да направи търговски обекти, които да даде на търг, да се кандидатства и да се има стопанска дейност. Така че, с тези ми разяснения, ако са нужни още, да изслушаме и директора и ви моля да подкрепим точката.

**Г-н Иво Пазарджиев:** Благодаря. Госпожа Магдалина Илиева ще допълни.

**Г-жа Магдалина Илиева:** Искам да помоля само колегите тези двата файла, които предоставихме, ако може цветния файл да се покаже, за да може съвсем нагледно да видят, докато говори управителят на „Общински пазари“. Може и втората картинка да покажете, понеже задават въпрос кой къде ще спира. Виждате, че не е предвидено да се спира там. Предвиден е пешеходен достъп, предвиден е от булевард „Тутракан“ транспортен достъп. Това предложение е минало с одобрение от експертния съвет на Община Русе. От КАТ има положително становище. От КОБД има положително становище и точно за това ние вече след като сме изчистили всички въпроси, ние ви го предоставяме за решение.

**Г-н Иво Пазарджиев:** Благодаря. Да, също и аз го правя предложението за изслушване на управителя на „Общински пазари“ господин Кунчев. Добре, правя процедурно предложение за изслушване на господин Кунчо Кунчев. Моля да го подложим на гласуване. Не, колеги изчакайте. Добре, гласуваме предложението за изслушване на господин Кунчев.

**КВОРУМ – 28. С 18 „за“, 5 „против“ и 5 „въздържали се“ се прие процедурното предложение.**

 **Г-н Иво Пазарджиев:** Господин Кунчев, заповядайте накратко да представите Вашето становище.

**Г-н Кунчо Кунчев:** Уважаеми господин Председател на общинския съвет, уважаеми господин Кмет, дами и господа общински съветници. Мястото в момента е обрасло с трева и с бетонни остатъци. Това, което не се каза, но се вижда на схемата, има осигурен транспортен достъп за зареждане на самите магазини откъм булевард „Тутракан“, като „Общински пазари“ ще направи рампа над комуникационните тръби, които са на Топлофикация зад имота, за да може да се преминава през него. Наистина достъпа е пешеходен. На място сме предвидили няколко търговски обекта, площадче и зона за отдих, чешма за общо ползване, както и тоалетна да изградим. Така наистина с изградените търговски обекти мястото ще си остане общинско и в общината ще запази интересите на това място. Доста отдавна има одобрена схема за поставяне, но там павилионите бяха много малки и бяха 2/3 метра в конфигурация поставени, което единия павилион минаваше през границите на имотите и не беше подходящо, затова е това изменение, като сега павилионите ги правим доста по-големи и по-удобни за търговия. Благодаря.

**Г-н Иво Пазарджиев:** Благодаря на господин Кунчев. Господин Орлин Дяков, натиснете само копчето. Господин Дяков, може ли да натиснете обаче? А пък преди това е господин Деян Недков, той има заявено изказване. Натиснете за изказване, господин Дяков. Не, просто да си натиснете. Да, господин Недков първо.

**Г-н Деян Недков:** Благодаря, господин Председател, господин Кмет. Ние сме съгласни там да се ситуират павилиони, да се облагороди, но нашето единствено притеснение е, че масово ще се спира на главния път, което ще е предпоставка за задръствания и за ПТП-та. Когато има повече павилиони с различни артикули, винетки и така нататък, всеки уж ще спре на аварийни за малко, нали големите тирове трудно влизат в „Петрол“, за да влязат и да заемат половината бензиностанция. Тогава от „Петрол“ ще започнат да мърморят. Това ни е притеснението, затова го отхвърлихме на комисии. Благодаря.

**Г-н Иво Пазарджиев:** Благодаря. Господин Орлин Дяков.

**Г-н Орлин Дяков:** Уважаеми колеги, които оцеляхме. Дали ще има някакъв паркинг? Смисъл може ли да се измисли да има някакво по-такова удобно място за спиране първо. И второ, какво ще се случи с тези търговски обекти, които има сега? Те нали са от другата страна и те са някакви будки, които са за… Едното предполагам не пречи на другото, само предполагам.

**Г-н Иво Пазарджиев:** Благодаря. Кметът на Община Русе ще вземе отношение.

**Г-н Пенчо Милков:** Уважаеми господин Недков, господин Дяков. На булеварда има мантинела. Господин Недков, на булеварда има мантинела висока. От там не може да се преминава. Има много търговски обекти в момента по Дунав мост и всичките са частни. Ние предлагаме общината да има приход, но тоест да има наем от хора, които вземат под наем да имаме пак приход от трафика. Видяхте как се усили лекия трафик. Те в момента могат да купуват винетки от бензиностанцията. Няма да е основно принципа да купуват винетки от тези търговски обекти. Идеята е обаче, който спре на бензиностанцията да има възможност да отиде в тази зона, в която се казва, че има зона за почивка, чешма и там вече да има търговски обекти по-богати, тоест да бъде като център, в който спрелите на бензиностанцията ще могат да оставят пари в този град и част от тях да влязат като наем в нашия бюджет. И поне шест семейства както каза или там фирми да се издържат от това. И само на двамата понеже ви правя разяснения, точно този въпрос спря точката около една година. Точно този въпрос. Мина през АПИ няколко пъти въпроса, през комисията по безопасност на движението, ходили са на място проектанти, главния архитект самият той доста рестриктивно нали е гледал. Мисля, че това е оптималният вариант в момента, който е предложен. Иначе мястото трябва да бъде с някакви фигури. Ако никой няма да ходи там, какво, паметник да направим? Той винаги ще е търговски обект. Исках това да ви обясня. Както не се прескача през мантинелата за другите търговски обекти, за които вие говорите, така и тук няма да се случва. И в крайна сметка има компетентни органи, през които мина тази точка и те са я съгласували. Благодаря ви.

**Г-н Иво Пазарджиев:** Благодаря. Други заявки за изказвания не виждам, гласуваме точката.

**КВОРУМ – 35. С 31 „за“, 1 „против“ и 3 „въздържали се“ се прие**

**РЕШЕНИЕ № 1486**

 На основание чл. 2,1 ал. 2 и чл. 21, ал. 1, т. 23 от ЗМСМА, чл. 7, ал. 3 и ал. 5, във връзка с чл. 7, ал.1, т. 2 от Наредба № 7 на Общински съвет – Русе, общинският съвет реши:

Одобрява изменение на Обща схема на преместваемите обекти по чл. 56 и РИЕ по чл. 57 от ЗУТ за територията на зона „З“ /пл. „Европа“ – в зоната около Дунав мост/ – гр. Русе и Специфични правила за приложението ѝ.

**Точка 48**

**К.л. № 1393 Даване на Разрешение за изработване на проект за Подробен устройствен план – План за застрояване (ПУП-ПЗ) на поземлен имот с идентификатор 63427.298.22, местност „Саръ баир“, град Русе, община Русе**

**Арх. Пламен Христов:** Уважаеми господин Представител, уважаеми общински съветници, общинска администрация поддържа тази точка.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване.

**КВОРУМ – 35. С 35 „за“, 0 „против“ и 0 „въздържали се“ се прие**

**РЕШЕНИЕ № 1487**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1, във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 и чл. 29, ал. 1 от ЗОЗЗ, чл. 30, ал. 3 от ППЗОЗЗ и искане с вх. №УТ-16-30/05.07.2023 г. от Илхан Мохамед Агуш , Общински съвет - Русе реши:

1. Одобрява задание и разрешава изработване на подробен устройствен план /ПУП/ – Парцеларен план на пътна връзка за ПИ 63427.298.22 в м. „Саръ баир“, землище на гр. Русе.
2. Във връзка с преминаването през ПИ 63427.298.78 – общинска публична собственост, дава съгласие от името на Община Русе и за собствена сметка възложителят да извърши процедурата по промяна предназначението на част от имота с площ 74 кв. м., като срокът на предварителното съгласие е до влизане в сила на решението на Комисията по чл. 17, ал. 1 от ЗОЗЗ.

**Точка 49**

**К.л. № 1394 Даване на Разрешение за изработване на проект за Подробен устройствен план – План за застрояване (ПУП-ПЗ) на поземлени имоти с идентификатори 63427.216.189 и 63427.216.190 , местност „Бъзов дол“, град Русе, община Русе**

 **Г-н Иво Пазарджиев:** Заповядайте.

**Арх. Пламен Христов:** Уважаеми общински съветници, общинска администрация поддържа така направеното предложение. Благодаря.

**Г-н Иво Пазарджиев:** Само за протокола да кажете името Ви.

**Арх. Пламен Христов:** Аз съм архитект Пламен Христов, експерт в „Устройство на територията“.

**Г-н Иво Пазарджиев:** Пламен Христов. Да, благодаря. Гласуваме точката.

**КВОРУМ – 34. С 34 „за“, 0 „против“ и 0 „въздържали се“ се прие**

**РЕШЕНИЕ № 1488**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и искане с вх.№ УТ-27-72 от 16.06.2023г. от Светла Георгиева, упълномощено лице от Емилияна Бориславова Беева /Гецова/ и Емилиян Недялков Гецов, собственици на поземлени имоти с идентификатори 63427.216.189 и 63427.216.190, м-ст „Бъзов дол“, град Русе община Русе, Общински съвет – Русе реши:

1. Одобрява задание за проектиране и разрешава изработване на подробен устройствен план (ПУП) – план за застрояване (ПЗ) на ПИ с идентификатори 63427.216.189 и 63427.216.190, м-ст „Бъзов дол“, град Русе община Русе, като се изпълнят изискванията на чл.108, ал.2 от ЗУТ. С проекта ПУП – ПЗ се определя Вилна зона – „Зона (Ов)“, съгласно предвижданията на ОУПО – Русе, като се спазят изискванията за параметри на устройствените нормативи за зоната.

ПУП да се изготви в обем и съдържание съгласно изискванията на Наредба №8 на МРРБ за обема и съдържанието на устройствените планове, при спазване на Наредба №7 за правила и нормативи за устройство на отделните видове територии и устройствени зони. Да се съобразят изискванията и условията посочени в съгласувателни писма с рег. №К-EDN-3228#1 от 10.07.2023 г. на „ЕРП Север“ АД и с Рег. № K-2313#1 от 19.07.2023г. на „Водоснабдяване и канализация“ ООД - Русе.

Решението подлежи на разгласяване по реда на чл. 124б, ал. 2 от ЗУТ.

**Точка 50**

**К.л. № 1395 Даване на Разрешение за изработване на проект за Подробен устройствен план – План за застрояване (ПУП-ПЗ) на поземлен имот с идентификатор 63427.169.12, местност „Гълъбец“, град Русе, община Русе**

**Г-н Иво Пазарджиев:** Заповядайте.

**Арх. Пламен Христов:** Общинска администрация поддържа и тази точка.

**Г-н Иво Пазарджиев:** Благодаря. Заявки за изказвания няма. Режим на гласуване, моля.

**КВОРУМ – 33. С 33 „за“, 0 „против“ и 0 „въздържали се“ се прие**

**РЕШЕНИЕ № 1489**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и искане с вх.№ УТ-27-68 от 08.06.2023г. от Албена Васкова Янкова, упълномощено лице от Юлкен Ресмие Мустафа, собственик на поземлен имот с идентификатор 63427.169.12, м-ст „Гълъбец“, град Русе, община Русе, Общински съвет – Русе реши:

1. Одобрява задание за проектиране и разрешава изработване на подробен устройствен план (ПУП) – план за застрояване (ПЗ) на ПИ с идентификатор 63427.169.12, м-ст „Гълъбец“, град Русе, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ се определя Вилна зона – „Зона (Ов)“, съгласно предвижданията на ОУПО – Русе, като се спазят изискванията за параметри на устройствените нормативи за зоната.

ПУП да се изготви в обем и съдържание съгласно изискванията на Наредба №8 на МРРБ за обема и съдържанието на устройствените планове, при спазване на Наредба №7 за правила и нормативи за устройство на отделните видове територии и устройствени зони. Да се съобразят изискванията и условията посочени в съгласувателни писма с рег. №К-EDN-3240#1 от 10.07.2023 г. на „ЕРП Север“ АД и с Рег. № K-2311#1 от 04.07.2023г. на „Водоснабдяване и канализация“ ООД - Русе.

Решението подлежи на разгласяване по реда на чл. 124б, ал. 2 от ЗУТ.

**Точка 51**

**К.л. № 1396 Даване на Разрешение за изработване на проект за Подробен устройствен план – План за застрояване (ПУП-ПЗ) на поземлен имот с идентификатор 63427.309.28, местност „Караач“, град Русе, община Русе**

**Г-н Иво Пазарджиев:** Заповядайте.

**Арх. Пламен Христов:** Поддържаме предложението.

**Г-н Иво Пазарджиев:** Благодаря. Заявки за изказвания? Няма. Режим на гласуване.

**КВОРУМ – 32. С 32 „за“, 0 „против“ и 0 „въздържали се“ се прие**

**РЕШЕНИЕ № 1490**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и искане с вх.№ УТ-27-50 от 03.05.2023г. от „М-газ“ ЕООД, представлявано от Стоян Георгиев Манолов, собственик на поземлен имот с идентификатор 63427.309.28, м-ст „Караач“, град Русе община Русе, Общински съвет – Русе реши:

1. Одобрява задание за проектиране и разрешава изработване на подробен устройствен план (ПУП) – план за застрояване (ПЗ) на ПИ с идентификатор 63427.309.28, местност „Караач“, град Русе, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ се определя Смесена многофункционална зона – разновидност 2 – „Зона (Смф 2)“, съгласно предвижданията на ОУПО – Русе, като се спазят изискванията за параметри на устройствените нормативи за зоната.

Да се предвиди поставяне на ограничителни линии на застрояване на разстояние 3.00 м от страничните имотни граници и външната имотна граница – към обслужващия път и съобразени със сервитута на преминаващия през имота електропровод и със зоната за превантивна устройствена защита на преносен газопровод – 150 м мерено от оста на газопровода. Да се предвиди в рамките на застроителните линии да се разположат само съоръжения за нуждите на новия обект „Пълначна станция за транспортируеми съоръжения под налягане за компресиран природен газ (КПГ) и КПГ за МПС:

* Модулен компресорен агрегат – 2бр,;
* Буферен обем (бутилкова група), разположена в компресорния агрегат- 2бр.;
* Колонка за зареждане – 1 бр.;
* Кранови възли за зареждане-4 бр.
* Охлаждащ модул – 3 бр.;
* Спомагателни съоръжения, тръбопроводи, арматура и др.;
* Поставяем контейнер с обслужващо предназначение.

ПУП да се изготви в обем и съдържание съгласно изискванията на Наредба №8 на МРРБ за обема и съдържанието на устройствените планове, при спазване на Наредба №7 за правила и нормативи за устройство на отделните видове територии и устройствени зони.

Решението подлежи на разгласяване по реда на чл. 124б, ал. 2 от ЗУТ.

**Точка 52**

**К.л. № 1397 Даване на Разрешение за изработване на проект за Подробен устройствен план – План за застрояване (ПУП-ПЗ) на поземлен имот с идентификатор 66158.69.114, местност „Смилекин“, с. Семерджиево, община Русе**

 **Г-н Иво Пазарджиев:** Заповядайте.

 **Арх. Пламен Христов:** Общинска администрация поддържа предложението.

**Г-н Иво Пазарджиев:** Благодаря. Заявки за изказвания? Няма. Режим на гласуване по точката.

**КВОРУМ – 31. С 31 „за“, 0 „против“ и 0 „въздържали се“ се прие**

**РЕШЕНИЕ № 1491**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и искане с вх.№ УТ-27-59 от 23.05.2023г. от „Ви Бул Трейд“ ЕООД, представлявано от Иван Христов Благоев, собственик на поземлен имот с идентификатор 66458.69.114, м-ст „Смилекин“, с. Семерджиево, община Русе, Общински съвет – Русе реши:

1. Одобрява задание за проектиране и разрешава изработване на подробен устройствен план (ПУП) – план за застрояване (ПЗ) на ПИ с идентификатор 66158.69.114, местност „Смилекин“, с. Семерджиево, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ се определя Вилна зона – „Зона (Ов)“, съгласно предвижданията на ОУПО – Русе, като се спазят изискванията за параметри на устройствените нормативи за зоната.

ПУП да се изготви в обем и съдържание съгласно изискванията на Наредба №8 на МРРБ за обема и съдържанието на устройствените планове, при спазване на Наредба №7 за правила и нормативи за устройство на отделните видове територии и устройствени зони. Да се съобразят изискванията и условията посочени в съгласувателни писма с рег. №К-EDN-2977#1 от 21.06.2023 г. на „ЕРП Север“ АД и с Рег. № K-2139#1 от 30.06.2023г. на „Водоснабдяване и канализация“ ООД - Русе.

Решението подлежи на разгласяване по реда на чл. 124б, ал. 2 от ЗУТ.

**Точка 53**

**К.л. № 1398 Одобряване на задание, разрешаване изработването на подробен устройствен план /ПУП/ – Парцеларен план на пътна връзка за ПИ 63427.298.22 в м. „Саръ баир“, землище на гр. Русе**

**Г-н Иво Пазарджиев:** Заповядайте.

**Арх. Пламен Христов:** Общинска администрация поддържа предложението.

**Г-н Иво Пазарджиев:** Благодаря. Заявки за изказвания? Няма заявки за изказвания, нали? Режим на гласуване по точката, моля.

**КВОРУМ – 30. С 30 „за“, 0 „против“ и 0 „въздържали се“ се прие**

**РЕШЕНИЕ № 1492**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и искане с вх.№ УТ-27-77 от 05.07.2023г. от Елиза Чолакова-Димитрова, упълномощено лице от Илхан Мохамед Агуш, собственик на поземлен имот с идентификатор 63427.298.22, м-ст „Саръ баир“, град Русе, община Русе, Общински съвет – Русе реши:

1. Одобрява задание за проектиране и разрешава изработване на подробен устройствен план (ПУП) – план за застрояване (ПЗ) на ПИ с идентификатор 63427.298.22, м-ст „Саръ баир“, град Русе, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ се определя Смесена многофункционална зона – разновидност 2 – „Зона (Смф 2)“, съгласно предвижданията на ОУПО – Русе, като се спазят изискванията за параметри на устройствените нормативи за зоната.

ПУП да се изготви в обем и съдържание съгласно изискванията на Наредба №8 на МРРБ за обема и съдържанието на устройствените планове, при спазване на Наредба №7 за правила и нормативи за устройство на отделните видове територии и устройствени зони. Да се съобразят изискванията и условията посочени в съгласувателни писма с рег. №К-EDN-3456#1 от 18.07.2023 г. на „ЕРП Север“ АД и с Рег. № K-2471#1 от 21.07.2023г. на „Водоснабдяване и канализация“ ООД - Русе.

Решението подлежи на разгласяване по реда на чл. 124б, ал. 2 от ЗУТ.

**Точка 54**

**К.л. № 1399 Даване на Разрешение за изработване на проект за подробен устройствен план – план за улична регулация (ПУР) от о.т. 116.1 до о.т. 116.3 и план за регулация и застрояване (ПУП-ПРЗ) на поземлен имот с идентификатор 80460.187.1004, местност „Стопански двор“, с. Червена вода, община Русе**

 **Г-н Иво Пазарджиев:** Заповядайте.

**Арх. Пламен Христов:** Поддържаме предложението.

**Г-н Иво Пазарджиев:** Благодаря. Заявки за изказвания? Не виждам. Режим на гласуване.

**КВОРУМ – 31. С 31 „за“, 0 „против“ и 0 „въздържали се“ се прие**

**РЕШЕНИЕ № 1493**

 На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.1 и т. 2 от ЗУТ и искане с вх.№ вх.№ УТ-27-71 от 16.06.2023г. от „ДМ СОЛАР“ ЕООД, представлявано от Делян Маринов Христов, собственик на поземлен имот с идентификатор 80460.187.1004, местност „Стопански двор“, с. Червена вода, община Русе, Общински съвет – Русе реши:

1. Одобрява задание за проектиране и разрешава изработване на подробен устройствен план (ПУП) – план за улична регулация (ПУР) от о.т. 116.1 до о.т. 116.3 и план за регулация и застрояване (ПРЗ) на ПИ с идентификатор 80460.187.1004, местност „Стопански двор“, с. Червена вода, община Русе, като се изпълнят изискванията на чл.108, ал.2 от ЗУТ. С проекта ПУП – ПРЗ се определя Предимно производствена зона – „Зона (Пп)“, съгласно предвижданията на ОУПО – Русе, като се спазят изискванията за параметри на устройствените нормативи за зоната.

ПУП да се изготви в обем и съдържание съгласно изискванията на Наредба №8 на МРРБ за обема и съдържанието на устройствените планове, при спазване на Наредба №7 за правила и нормативи за устройство на отделните видове територии и устройствени зони. Да се съобразят изискванията и условията посочени в съгласувателни писма с рег. №К-EDN-3239#1 от 10.07.2023 г. на „ЕРП Север“ АД и с Рег. № K-2312#1 от 21.07.2023г. на „Водоснабдяване и канализация“ ООД - Русе.

Решението подлежи на разгласяване по реда на чл. 124б, ал. 2 от ЗУТ.

**Точка 55**

**К.л. № 1400 Одобряване на подробен устройствен план (ПУП) – план за регулация и застрояване (ПРЗ) на ПИ с идентификатор 63427.156.2409 в квартал 1049 в м-ст „Под Левента“, гр. Русе и изменение на план за улична регулация (ИПУР) на ул. „Ген. Кутузов“ между о.т. 8200, о.т. 8201 и о.т. 8202 и план за улична регулация (ПУР) на тупик с ширина 4м през нови о.т. 10833, 10834 и 10835**

**Г-н Иво Пазарджиев:** Заповядайте.

**Арх. Пламен Христов:** Поддържаме предложението.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля.

**КВОРУМ – 31. С 31 „за“, 0 „против“ и 0 „въздържали се“ се прие**

**РЕШЕНИЕ № 1494**

На основание чл. 21, ал. 1, т. 11 от ЗМСМА, чл. 129, ал. 1 от ЗУТ, и във връзка с чл. 110, ал. 1, т. 1 и т. 2 от ЗУТ, чл. 21, ал. 1 и ал. 7 от ЗОС и УТ-29-5 от 20.04.2023 г. от Ирина Димитрова Велкова, представлявана от Елиза Руменова Чолакова-Димитрова, Общински съвет – Русе реши:

Одобрява подробен устройствен план (ПУП) - план за регулация и застрояване (ПРЗ) на ПИ с идентификатор 63427.156.2409 в квартал 1049 в м-ст „Под Левента“, гр. Русе и изменение на план за улична регулация (ИПУР) на ул. „Ген. Кутузов“ между о.т. 8200, о.т. 8201 и о.т. 8202 и план за улична регулация (ПУР) на тупик с ширина 4м през нови о.т. 10833, 10834 и 10835, както следва:

* С ИПУР в оста на ул. „Ген. Кутузов“ между от о.т. 8200, о.т.8201 и о.т. 8202 се създава нова о.т. 10833 и се изменя частично бордюрната линия, в зоната на новото кръстовище. С ПУР се създава нова улична ос от нова о.т. 10833 до нова о.т. 10835 /през нова о.т. 10834/ за тупик с ширина 4м.;
* С ПР за ПИ с проектен идентификатор 63427.156.2409 се образува нов УПИ VI-2409 в кв. 1049, при спазване на съществуващата и новата улична регулация, а вътрешните регулационни линии – в съответствие с имотните граници на имота;
* С ПЗ се предвижда се ново застрояване с ограничителни линии, разположено на по 3м от вътрешните регулационни линии и по улично-регулационните линии от запад и север към ул. „Ген. Кутузов“.;
* За имота се определя устройствена зона „Жилищна зона с преобладаващо малкоетажно застрояване“ (Жм), съответстваща на ОУПО- Русе;

Обявление за решението да се изпрати за обнародване в „ Държавен вестник“ в 7-дневен срок от приемането му от Общински съвет – Русе.

Решението може да се обжалва в 14 – дневен срок от обнародването му в „Държавен вестник“ чрез Общински съвет - Русе пред Административен съд - Русе.

**Точка 56**

**К.л. № 1401 Одобряване на задание, разрешаване изработването на подробен устройствен план /ПУП/ - Парцеларен план за транспортен достъп до ПИ 63427.107.38 в м. „Гарван бюлюк“, землище на гр. Русе**

**Г-н Иво Пазарджиев:** Заповядайте.

**Арх. Пламен Христов:** Поддържаме предложението.

**Г-н Иво Пазарджиев:** Благодаря. Заявки за изказвания няма. Режим на гласуване.

**КВОРУМ – 33. С 33 „за“, 0 „против“ и 0 „въздържали се“ се прие**

**РЕШЕНИЕ № 1495**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 и чл. 29, ал. 1 от ЗОЗЗ, чл. 30, ал. 3 от ППЗОЗЗ и искане с вх. №УТ-16-33/01.08.2023 г. от „Дар-80“ ЕООД чрез Цветан Диков Върбанов, Общински съвет - Русе реши:

1. Одобрява задание и разрешава изработване на подробен устройствен план /ПУП/ – Парцеларен план за транспортен достъп до ПИ 63427.107.38 в м. „Гарван бюлюк“, землище на гр. Русе.
2. Във връзка с преминаването през ПИ 63427.112.156 – общинска публична собственост, дава съгласие от името на Община Русе и за собствена сметка възложителят да извърши процедурата по промяна предназначението на част от имота с площ 4 481 кв. м., като срокът на предварителното съгласие е до влизане в сила на решението на Комисията по чл. 17, ал. 1 от ЗОЗЗ.

**Точка 57**

**К.л. № 1402 Даване на разрешение за изработване на проект за Подробен устройствен план – План за застрояване /ПУП-ПЗ/ на поземлени имоти с идентификатори 63427.154.3 и 63427.154.4, местност „Хайдук дере“, гр. Русе, община Русе**

 **Г-н Иво Пазарджиев:** Заповядайте.

**Арх. Пламен Христов:** Поддържаме предложението.

**Г-н Иво Пазарджиев:** Благодаря. Заявки за изказвания? Няма. Режим на гласуване, моля. Моля за тишина в залата.

**КВОРУМ – 31. С 31 „за“, 0 „против“ и 0 „въздържали се“ се прие**

**РЕШЕНИЕ № 1496**

 На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и искане с вх.№ вх.№ УТ-27-70 от 14.06.2023г. от Ивелин Антонов Иванов, собственик на поземлени имоти с идентификатори 63427.154.3 и 63427.154.4, м-ст „Хайдук дере“, град Русе община Русе, Общински съвет – Русе реши:

1. Одобрява задание за проектиране и разрешава изработване на подробен устройствен план (ПУП) – план за застрояване (ПЗ) на ПИ с идентификатори 63427.154.3 и 63427.154.4, м-ст „Хайдук дере“, град Русе община Русе, като се изпълнят изискванията на чл.108, ал.2 от ЗУТ. С проекта ПУП – ПЗ се определя Вилна зона – „Зона (Ов)“, съгласно предвижданията на ОУПО – Русе, като се спазят изискванията за параметри на устройствените нормативи за зоната.

ПУП да се изготви в обем и съдържание съгласно изискванията на Наредба №8 на МРРБ за обема и съдържанието на устройствените планове, при спазване на Наредба №7 за правила и нормативи за устройство на отделните видове територии и устройствени зони. Да се съобразят изискванията и условията посочени в съгласувателни писма с рег. №К-EDN-3243#1 от 10.07.2023 г. на „ЕРП Север“ АД и с Рег. № K-2309#1 от 04.07.2023г. на „Водоснабдяване и канализация“ ООД - Русе.

Решението подлежи на разгласяване по реда на чл. 124б, ал. 2 от ЗУТ.

**Точка 58**

**К.л. № 1417 Одобряване на задание, разрешаване изработването на подробен устройствен план /ПУП/ – Парцеларен план за транспортен достъп до ПИ 47336.11.346 в м. „Вехтите лозя“, землище на гр. Мартен**

**Арх. Пламен Христов:** Общинска администрация поддържа предложението. Благодаря.

**Г-н Иво Пазарджиев:** Благодаря. Заявки за изказвания няма. Режим на гласуване, моля.

**КВОРУМ – 31. С 31 „за“, 0 „против“ и 0 „въздържали се“ се прие**

**РЕШЕНИЕ № 1497**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 и чл. 29, ал. 1 от ЗОЗЗ, чл. 30, ал. 3 от ППЗОЗЗ и искане с вх. №УТ-16-34/03.08.2023 г. от „Душков карго“ ЕООД чрез Денислав Душков Цонев, Общински съвет - Русе реши:

1. Одобрява задание и разрешава изработване на подробен устройствен план /ПУП/ – Парцеларен план за транспортен достъп до ПИ 47336.11.346 в м. „Вехтите лозя“, землище на гр. Мартен.
2. Във връзка с преминаването през ПИ 47336.11.333 и ПИ 47336.39.135 – общинска публична собственост, дава съгласие от името на Община Русе и за собствена сметка възложителят да извърши процедурата по промяна предназначението на част от имотите с площ съответно 83 кв. м. и 146 кв. м. или общо 229 кв. м., като срокът на предварителното съгласие е до влизане в сила на решението на Комисията по чл. 17, ал. 1 от ЗОЗЗ.

 **Г-н Иво Пазарджиев:** Следващата точка ще води госпожа Деница Иванова.

**Точка 59**

**К.л. № 1403 Приемане на обръщение от Общински съвет – Русе до Министерски съвет на Република България относно предприемане на действия за проектиране и изграждане на автомагистрала, свързваща гр. Русе и гр. Варна**

**Г-жа Деница Иванова:** Заповядайте, господин Пазарджиев.

**Г-н Иво Пазарджиев:** Уважаеми колеги, настоящия проект за решение го предлагам във връзка с това, че лятото, когато пътувах, както много от вас по пътищата посока Варна и морето, забелязахме учестения, изключително натоварения трафик, който се дължи и на множеството румънски и украински туристи, но явно това е тенденцията. От град Русе до град Варна се пътува по път двулентов, като на място вече пътен възел „Белокопитово“ се влиза в магистрала „Хемус“, която нали останалите 100 км. русенци ги пътуват по нея. Аз считам, че е добре да започнем да говорим. Добре е да започнем да мечтаем за един магистрален път. Както виждате единия, да, не се случва с тези темпове, на които и на нас на русенци ни се иска. Говоря за магистралата Русе – Велико Търново, но там се извършват вече съответни процедури, отчуждителни, проектирания, извършване на обществени поръчки и всички сложни процедури, които съпътстват една магистрала. За Русе - Варна до момента не е говорено. Аз считам, че е време русенци да бъдем настоятелни, категорични към правителствата, които управляват, че е необходимо Северна България и конкретно нашия район да спрат да бъдат пренебрегвани за сметка на Южна България, където беше осигурено на софиянци да отидат до Бяло, до Черно море, до Истанбул, но Северна България до момента няма сериозен инфраструктурен проект. Да, тунела „Почивка“ също е в проект, но чакаме го и него. Така че, надявам се нашия общински съвет да бъде първия, който да започне да говори за магистралата Русе – Варна. Когато започне да се говори за нея, убеден съм, че след време тя ще се случи. Благодаря ви.

**Г-жа Деница Иванова:** Благодаря на господин Пазарджиев. Заявки за изказване по точката? Не виждам. Процедура на гласуване, моля.

**КВОРУМ – 26. С 25 „за“, 0 „против“ и 1 „въздържали се“ се прие**

**РЕШЕНИЕ № 1498**

На основание чл. 21, ал. 2 от Закона за местното самоуправление и местната администрация, Общински съвет – Русе реши:

1. Приема обръщение до Министерския съвет на Република България, със следния текст:

**ОБРЪЩЕНИЕ:**

Общински съвет – Русе се обръща към Министерския съвет на Република България с категорично настояване за предприемане на реални и решителни действия за свързване на двата най-големи градове в Северна България чрез автомагистрала.

Автомобилният трафик между Русе и Варна е значително увеличен през последните години. Това се случва от една страна поради значително увеличения обем на туристи от Република Румъния и Западна Европа, а от друга поради нарастващите търговски и бизнес отношения между двата града. Натовареният автомобилен трафик създава опасност за пътуващите особено в отсечката между гр.Русе и пътен възел „Белокопитово“, където пропускателната способност е значително по-малка и не отговаря на реалния трафик през 2023 г. Към настоящия момент е налице изключителна необходимост от предприемане на действия за проектиране и изграждане на автомагистрала, която да свърже двата града. Това ще спомогне за превръщане на България в още по-предпочитана туристическа дестинация, както и ще облекчи обичайния автомобилен трафик.

Настояваме за поемане на ангажимент от страна на Министерския съвет относно вземане на решение за извършване на проучване и планиране на автомагистрален път, който да свърже двата най-големи града в Северна България. Изразяваме убедеността си, че това ще даде сериозен икономически тласък не само на посочените два града, а и на цяла Северна България, която несправедливо беше пренебрегвана през последното десетилетие при изграждане на инфраструктурни проекти.

 **Г-жа Деница Иванова:** Заповядайте, господин Пазарджиев за водене.

 **Г-н Иво Пазарджиев:** Благодаря.

**Точка 60**

**К.л. № 1404 Поправка на очевидна фактическа грешка**

**Г-н Иво Пазарджиев:** Йоана Неделчева ще докладва.

**Г-жа Йоана Неделчева:** Уважаеми колеги, поддържам точката и моля да я подкрепите.

**Г-н Иво Пазарджиев:** Заявки за изказвания? Режим на гласуване по точката, моля.

**КВОРУМ – 31. С 30 „за“, 0 „против“ и 1 „въздържали се“ се прие**

**РЕШЕНИЕ № 1499**

На основание чл. 62, ал. 2 от АПК, във връзка с чл. 21, ал. 2 от ЗМСМА и във връзка с допусната очевидна фактическа грешка в Решение № 1387, прието с Протокол № 49/15.06.2023 г. на Общински съвет - Русе, Общински съвет – Русе реши:

 Поправя допуснати очевидни фактически грешки както следва:

1. В основанията на Решение № 1387, прието с Протокол № 49/15.06.2023 г. **вместо** „Антон Иванов Караиванов, управител на „АВ СТРОЙЙНВЕСТ“ ООД“, **да се чете** „Антон Иванов Караиванов“;
2. Точка две от диспозитива на решението **вместо**

„Разрешава изработване на ПУП – ПЗ на ПИ с идентификатори 63427.298.55 и 63427.298.78, находящи се в местност „Саръ баир“, община Русе, област Русе, в съответствие с одобрено задание в т.1.“

 **да се чете**

„Разрешава изработване на ПУП – план за застрояване (ПЗ) на ПИ с идентификатор 63427.298.55 и ПУП – парцеларен план ( ПП ) на ПИ с идентификатор 63427.298.78, находящи се в местност „Саръ баир“, община Русе, област Русе, в съответствие с одобрено задание в т.1.“

 В останалата си част Решение № 1387, прието с Протокол № 49/15.06.2023 г. остава непроменено.

Решението подлежи на оспорване съобразно чл. 62, ал. 2 от АПК в 14 /четиринадесет/ дневен срок от съобщаването му чрез Общински съвет – Русе пред Административен съд – Русе.

**Точка 61**

**Определяне на кандидатите за съдебни заседатели за Окръжен съд – Русе от района на Общински съвет – Русе, които да бъдат предложени за избиране от Общото събрание на съдиите от Апелативен съд гр. Велико Търново**

**Г-н Иво Пазарджиев:** Госпожа Биляна Иванова.

**Г-жа Биляна Иванова:** Уважаеми господин Председател, господин Кмет, колеги. Прочели сте си точката. С решение на общинския съвет беше определена комисия, която да проведе процедурата. Проведохме три заседания без особени затруднения, така че ако има въпроси съм на разположение. Моля да утвърдите решението.

**Г-н Иво Пазарджиев:** Благодаря. Заявки за изказвания? Само искам преди да гласуваме да поздравя комисията за добрата работа и за това, че за пореден път изпълняваме бройката, което не е лесно и в много общински съвети не се случва и се затормозява работата на съдилищата. Гласуваме точката.

**КВОРУМ – 32. С 32 „за“, 0 „против“ и 0 „въздържали се“ се прие**

**РЕШЕНИЕ № 1500**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 68а, ал. 4 от ЗСВ, Общински съвет – Русе реши:

Определя кандидатите за съдебни заседатели за Окръжен съд – Русе, които предлага за избиране от Общото събрание на съдиите от Апелативен съд – Велико Търново, съгласно Приложение № 1

**Точка 62**

**Питания на общински съветници**

 **Г-н Иво Пазарджиев:** Продължаваме с питания. Питането единственото, което е с писмен и устен отговор е от групата на „Демократична България“. Добре, отказват се от устния отговор. Връчвам им писмения в такъв случай.

**Точка 63**

**Питане от Игнат Трайков, представляващ сдружение „Отговорно общество“**

 **Г-н Иво Пазарджиев:** Тука ли е господин Трайков? Заповядайте. Той е бил през цялата сесия тук, така че нека да го изслушаме.

 **Г-н Игнат Трайков:** Добър ден! Почвам по-бързичко да не ви губя повече от времето. Уважаеми господин Милков, съгласно предоставените ни данни от годишния отчет на ЕООД „Общински пазари“ за 2022 година по време на общинското събрание през месец юни, дружеството е платило данъчни задължения на Община Русе, както е изплатило дивидент на община Русе, която е едноличен акционер в дружеството на обща стойност 325 000 лева, което е увеличение с около 50 000 лева спрямо предходната 2021 година. През изминалата година в България е регистрирана инфлация, става въпрос за 2022 година инфлация от 16.9%. Според Националната статистическа агенция, което драстично променя реалната покупателна способност на внесените през 2022 година в общината средства, която отнесена към предходната година се равнява на приблизително 278 000 лева. Така сравнени средствата, внесени от дружеството в общината, бележат минимално повишение, за разлика от капитала на дружеството, който е увеличен на два пъти през 2022 година. Първоначалното увеличение е непарично капиталовложение, състоящо се в недвижимост на стойност над 3 милиона лева, тоест Комплекс „Норд“, а второто увеличение е паричен актив на стойност малко над 2 милиона лева, внесени от едноличния собственик на общината „Общински пазари“, Община Русе. В тази връзка моля да ми отговорите на следните въпроси:

1. Каква е стратегията на кмета и администрацията на Община Русе за управление на инвестирания капитал в ЕООД „Общински пазари“?
2. Защо дружеството, което няма предишен опит в стопанисване на водно-увеселителни съоръжения и по устройство, не изпълнява подобна функция, не само ще стопанисва Комплекс „Норд“, но и ще организира извършването на ремонтни дейности с цел модернизиране на комплекса?
3. Колко ще струва на дружеството като едноличен собственик на общината предстоящите ремонтни дейности? Какъв е срока за въвеждане в експлоатация на съоръжението? И в какъв срок предвиждате възвръщане на инвестицията?

**Г-н Иво Пазарджиев:** Благодаря. Кой ще отговори на господин Трайков? Госпожа Златомира Стефанова. Заповядайте и писмения отговор, който Ви е подготвен.

**Г-жа Златомира Стефанова:** Уважаеми господин Трайков, във връзка с Ваше питане по описа на Общински съвет – Русе, Ви уведомявам както следва.

**Г-н Иво Пазарджиев:** Колеги, моля да няма движение в залата. Благодаря, още малко имаме. Моля за тишина.

**Г-жа Златомира Стефанова:** Така, по точка 1 бих искала да отговоря на господин Игнат Трайков. Плувен комплекс „Норд“ в Парка на младежта е емблематично място за града, което хората познават и обичат. Намерението на общината е да запази съществуващата инфраструктура и на нейната база имотът се превръща в нов отговарящ на нуждите за града комплекс. Проектът е със 100% общинска собственост, като инвестиционното намерение на Община Русе е за изграждане на територията на Младежки парк в град Русе на многофункционален плувен комплекс, който включва спортни съоръжения, търговски развлекателни площи, масажни помещения и така нататък. Проектът предвижда големия плувен басейн да се ремонтира, обнови и да добие нов добър вид. На базата на открития басейн за водна топка ще бъде изграден закрит такъв, представляващ провеждане на тренировъчна и състезателна дейност. Ще бъде изградена укрепваща стена в северната част на имота, както и голям паркинг. Проектът не предвижда да се унищожи съществуващата инфраструктура, а тя да бъде облагородена и в същото време осъвременена, както и да отговаря на всички изисквания. Това беше идеята на Община Русе при възлаганото му място, където всички плувни клубове да могат да извършват своите тренировки. Плувният комплекс ще се превърне в любимо място за развлечения, отмора и спорт. След завършването му ще бъде реализирана мащабна зала за плуване. Инвестиционната инициатива ще бъде реализирана чрез „Общински пазари“ ЕООД, като за целта с Решение 901/19.05.2022 на Общински съвет - Русе в капитала на общинското търговско дружество са внесени като непарична апортна вноска правото на строеж за изграждане на многофункционалния комплекс в поземлен имот с идентификатор, който ви е описан и право на собственост спрямо съществуващия в същия имот открит плувен басейн 50 метра кула. Финансовите средства за реализирането на проекта са осигурени със сключване на договор за инвестиционен кредит между Регионалния фонд за градско развитие и Банка ДСК АД от една страна, Община Русе като кредитополучател и „Общински пазари“ ЕООД като съдлъжник от друга. Договорните условия изискват до 15% собствено участие на финансирането на проекта, като средствата за това са в размер на 2 054 000 лева. Те са предоставени от Община Русе на „Общински пазари“ като реална парична вноска в капитала на дружеството в изпълнение на Решение 1104/17.11.2022 на Общински съвет – Русе. Съгласно горното решение и Решение 1394/13.07.2023 на Общински съвет - Русе, упражняващ правата на едноличен собственик на капитала в „Общински пазари“, капитала на общинското търговско дружество е увеличен със 750 000 лева. Те са необходими за проектиране и изграждане на топлопровода, абонатната станция за топлозахранване на плувния басейн. Предоставените финансови средства ще бъдат изразходвани съгласно договорените условия и одобрения финансов план за извършване на строително-монтажните работи в комплекса. Увеличението на капитала на „Общински пазари“ ЕООД води до записване на нови дялове от страна на Община Русе като едноличен собственик на капитала на търговското дружество. По точка 2, общинското дружество „Общински пазари“ ЕООД управлява и стопанисва 15 търговски обекта на територията на Община Русе, като в предмета на дейност на дружеството освен отдаване под наем на помещения търговски площи, маси, е включено стопанисване, изграждане и ремонт на складове и търговски площи, павилиони, маси и инвентар. Ежегодно в Община Русе постъпват предложения от управителя на общинското дружество за вземане на решения от Общински съвет - Русе за извършване на инвестиции за преустройство, модернизация на съществуващите пазари, изграждане на нови стопански обекти на територията на град Русе и Мартен. Дружеството възлага разработването на архитектурните и технически проекти, осигурява необходимата документация за изграждането на новите търговски обекти, както и присъединяването към ВиК и ел. мрежите. Всички инвестиционни обекти се реализират със собствени на дружеството финансови средства, като се предвиждат разумни срокове за възвръщаемост на инвестициите. Дейността на „Общински пазари“ ЕООД може да бъде допълвана и от други дейности, които за Община Русе са важни и които търговското дружество може да превърне в успешни проекти с положителен финансов резултат. Именно опитът на „Общински пазари“ ЕООД в непрекъсната и обичайна поддръжка на съществуващите пазари и тяхната инфраструктура и амбициите на ръководството му за подобряване и модернизация на съществуващи търговски сгради и изграждането на нови такива, са предпоставка новият плувен комплекс да се изгради и да се управлява точно от общинското търговско дружество, което да стопанисва басейните и спа центъра, фитнес центъра, магазините за спортни стоки, заведението за обществено хранене се предвижда да бъде отдавано под наем. И по точка 3, реализацията на проекта за изграждането на многофункционален плувен комплекс е с комбинирано финансиране, осигурено с финансов инструмент от Фонда за градско развитие „Север“ и със средства от бюджета на общината. Финансовият инструмент е в размер на 12 милиона лева, предоставени от два източника на финансиране - Регионалния фонд за градско развитие 7 080 000 лева и Банка ДСК до 4 920 000 лева за срок от 192 месеца. Финансирането от фонда се извършва при преференциални ценови параметри и с хоризонт достигаш до 20 години. Това дава възможност за реализиране на проекти с висока обществена значимост, които трудно биха били финансирани чрез традиционните банкови условия. Проектите следва да са свързани с развитието на градската среда, спорт, култура, мобилност, индустриални зони и туризъм. Индикативната стойност на проекта е в общ размер 14 804 000 лева, от които 2 054 000 лева са собствено участие на Община Русе и 750 000 лева, необходими за изпълнение на строително-монтажните работи по външните връзки. Намерението на Община Русе е цялата инвестиция да бъде устойчива във времето, да носи приходи, от които да се самоиздържа и покрива нужните текущи, годишни разходи. Финансовият модел е разработен до 2037 година и показва устойчив положителен финансов резултат. Благодаря ви.

**Г-н Иво Пазарджиев:** Благодаря на госпожа Стефанова. Не, нямате право, съжалявам. Кметът на Община Русе иска думата.

**Г-н Пенчо Милков:** Господин Трайков, няколко думи от мен и съм готов да остана след това и да отговоря на всичките Ви въпроси, защото процедурата не позволява в момента. Каква е концепцията? Концепцията е такава, че Фонда за градско развитие беше осигурил много пари в Южна България и никакви в Северна, никакви и в Русе. Търсихме източници на финансиране и намерихме този, който можеше да се използва за обекти, които сами по себе си носят приходи. Търсихме жива и работеща организация и структура в нашия град, която видяхме в лицето на нашето търговско дружество, което към момента продължава и от предишните управленски периоди преди мен и сега на няколко пъти да строи нови пазари и да успява да ги отдава под наем, да не оставя площите празни. Считам, че този модел е добър. Приходите, които очакваме още повече предвид и покачващите се цени на услугите на стоките, показват, че проектът ще може да се изплаща от приходите, които се очакват. И за първи път използвахме този способ. Аз наистина виждам в него финансов инструмент, не чист кредит. Това не е кредит да го вложиш в камъни в асфалта. Това е финансов инструмент, който създава жив организъм, който след това трябва да носи приходи на това общество. Обществото Русе не може да се издържа само от такси и данъци. Доходното здание го доказва. Едни други хора преди повече от 100 години са правили нещо подобно. Градили са голяма сграда, от която са очаквали доходи. Ние градим комплекс, от който очакваме доходи за русенци след нас. И експертите казват, че това е възможно да се случи. Готов съм да Ви отговоря на въпросите и след това.

**Г-н Иво Пазарджиев:** Благодаря.

**Точка 64**

**Изказване на Мариян Димитров – вх.№ОбС-883/14.09.2023**

**Г-н Мариян Димитров:** Уважаеми общински съветници, уважаеми господин Председател, уважаеми господин Кмете. Правя питане относно сроковете и качеството на изпълнение на проекта за водния цикъл в град Русе. Господин Кмете, отправил съм към Вас 6 въпроса и не е коректно да пращате шефа на ВиК да ми дава обяснения по въпросите, тъй като аз съм гласувал за кмет за Вас, грешка, която няма да повторя на тези избори, но не съм гласувал за господин Милев да бъде управител на ВиК и подобно поведение моята баба оценяваше с думите „номера от селски вечеринки“. В продължение на 2 години град Русе наставлява разкопани улици, кратери, разбити коли, прах и шум. Подмяната на водопроводните тръби струва много нерви на русенци. Освен, че трафикът е затруднен, хората недоволстват, че се работи бавно. В социалните мрежи Вие господин Кмете, коментирате, че това, което остават след себе си фирмите изпълнители е гавра с гражданите и че ще съдите ВиК за причинени вреди върху околната среда. Вие заявявате още преди година за кварталите „Средна кула“ и „Долапите“, че и с просто око е видно, че строителите асфалтират директно върху калта и прахоляка без битум и само по траншеите, които са били изровени. Казвате, недопустимо е, всичко ще се отмие от следващия дъжд, а до зимата отдавна ще сме забравили за асфалта. Година по-късно, пак Вие в социалните мрежи продължавате ожесточената битка с ВиК, твърдейки, че част от бригадата за ремонт от Общинско предприятие „Комунални дейности“ трябваше да продължат с обновяването на американското пазарче, но ги изпратих да запълват дупки, които ВиК от седмицата обещават да оправят. Става дума за улягане в центъра на насипаните камъни преди асфалтиране. Колко още празни обещания ще дадат от дружеството? Колко разговори с ръководството и санкции на фирмите по ремонта? Не е нормално да разходваме общински ресурси, за да вършим работата им, казвате Вие. По този повод искам да Ви задам следните въпроси:

1. Колко дела сте завели досега срещу фирмите изпълнители на водния проект или срещу ВиК – Русе, примерно за приключилите ремонти на кварталите „Средна кула“ и „Долапите“?
2. Какви други санкции и в какъв размер сте наложили на упоменатите по-горе фирми?
3. Колко общински ресурси и в какъв размер по Ваше разпореждане са изразходвани, за да върши Община Русе работата на ВиК?
4. Как ще бъдат възстановени на Община Русе тези неправомерно разходвани средства?
5. Кога ще приключи изпълнението на проекта на водния цикъл в град Русе?
6. До кога ще позволявате ВиК – Русе да се гаври и според Вас с русенци?

Благодаря.

**Г-н Иво Пазарджиев:** Благодаря. За отговор госпожа Магдалина Илиева. Господин Димитров, заповядайте писмения отговор.

**Г-жа Магдалина Илиева:** Уважаеми общински съветници, уважаеми господин Председател, уважаеми господин Димитров. Искрено съм изненадана от тона, с който се говори от тази трибуна, защото досега винаги е запазвано приличие и надявам се да не се връща времето, в което от микрофони от софийски пресконференции чувахме език от политици, който не е допустим. Надявам се да имате предвид това, ако както виждам от медиите, може би имате амбиция за кандидат за следващата предстояща кампания. Това не е било допускано, докато господин Милков е бил кмет. А сега искам с най-голямо уважение да отговоря на Вашите въпроси. Преминавам директно на първия въпрос, който е колко дела сте завели досега срещу фирмите изпълнителки на водния проект или срещу ВиК – Русе, примерно за приключилите ремонти в кварталите „Средна кула“ и „Долапите“. Към настоящия момент не са завеждани дела срещу фирмите изпълнители на водния цикъл. Следва да се посочи, че по отношение на приключилите обекти, не е изтекъл едногодишният срок на изпитване. За всички констатирани недостатъци и получени сигнали Община Русе уведомява ВиК дружеството, като се извършват съвместни огледи и се определят конкретни дейности и срокове за изпълнението им, като отстраняването им е за сметка на изпълнителите. За всичко това, за всички проверки и за всички констатации има изготвени протоколи с посочени дефекти, с посочени срокове, в които трябва да бъдат отстранени. Вторият Ви въпрос гласи, колко други санкции и в какъв размер сте наложили на упоменатите по-горе фирми. Община Русе е в постоянна комуникация с експлоатационното дружество и изпълнителите на строително-монтажните работи, като се дават указания за почистване на работните площадки, допълнително насипване на изкопите на местата, където са улегнали, както и за начините за възстановяване на настилките съгласно Наредба 27. От началото на проекта служители на Отдел „Екология“ са извършили над 120 броя проверки за установяване на замърсявания на територията на град Русе и са съставени три броя акта за установяване на административно нарушение. Преди това за всяка една проверка са изготвени протоколи с издадени предписания, които още на следващия ден са изпълнени от фирмите изпълнители. Община Русе приоритетно предприема всички необходими законосъобразни мерки за установяване на източниците на замърсяване и минимизиране на тяхното въздействие върху градската среда и качеството на живот на гражданите. На третият Ви въпрос, колко общински ресурси и в какъв размер по Ваше разпореждане са разходвани, за да извърши Община Русе работата на ВиК. Отговорът ни е, че от страна на Община Русе не са разходвани общински средства във връзка с работата по Оперативна програма „Околна среда“. Четвъртият Ви въпрос гласи, как ще бъдат възстановени на Община Русе тези неправомерно разходвани средства. Щом не са изразходвани такива, те няма нужда да бъдат възстановявани. Петият Ви въпрос гласи, кога ще приключи изпълнението на проекта за водния цикъл в град Русе. Община Русе не е сключвала договор за проектиране, строителство, авторски и строителен надзор. Като бенефициент на средствата по ОПОС такова задължение има експлоатационното дружество, а именно ВиК - Русе. Освен това Община Русе не е запозната с изискванията на програмата и не може да извършва контрол върху спазването на сроковете за строителството, заложени в сключените договори съобразно оперативната програма. Такива функции следва да упражнява управляващия орган в лицето на Министерството на околната среда и водите. Предвид множеството провеждани кореспонденции и срещи между Община Русе, управителя на ВиК, ръководителя на проекта и представители на фирмите изпълнители, крайният срок за приключване на проекта е 31 декември 2023 година. Отделно от това, знам, че със съдействието на господин Милков е проведена и среща между Вас и управителят на ВиК Илиан Илиев и той е отговорил на много от Вашите въпроси. Въпрос шест… Аз знам, че е проведена такава среща. На шестия въпрос, който гласи докога ще позволявате ВиК - Русе да се гаври… Много се извинявам, може ли…

**Г-н Иво Пазарджиев:** Моля за тишина, малко остана.

**Г-жа Магдалина Илиева:** До кога ще позволявате ВиК - Русе да се гаври и според Вас с русенци гласи Вашият въпрос. Ежедневно между Община Русе и експлоатационното дружество се провеждат писмена и устна кореспонденция във връзка с големия брой жалби и сигнали от граждани относно изпълнението на проекта. Периодично се организират работни срещи, при които Община Русе изисква качествено и навременно изпълнение на строително-монтажните работи. По този начин ние минимизираме ефекта от влиянието и изпълнението на този проект. Благодаря.

**Г-н Иво Пазарджиев:** Благодаря. Господин Кмета искаше думата.

**Г-н Пенчо Милков:** Уважаеми господин Председател, колеги общински съветници, уважаеми господин Димитров. Въпросът, който поставяте е най-големият текущ проблем, пред който аз съм изправен. Много правилно сте го напипал, усетил. Затова много правилно го използвате и политически. Това е най-големият проблем в ежедневието в момента на русенци и най-големия проблем в работата на техния кмет в момента и Вие много правилно го използвате политически. Отговорите Ви бяха дадени от заместник-кмета. Много скоро ние ще представим до ден-два графичен модел за всяка улица какви са следващите стъпки като дни и седмици за асфалтиране. Припомнете си Вие като по-възрастен и мъдър и опитен човек от мен, какво беше състоянието на улиците и дали нашите усилия в момента са само предвид проекта на ВиК или града ни беше така много преди това, с ръка на сърцето. Ще завърша с това, че като общински съветник аз бях тук когато другите излизаха и Вие задавахте въпроси към предния кмет. Те бяха за други неща. И се радвам, че Вашата морална укор към всеки един градоначалник, в този случай към мен е насочена за ВиК проекта, което е и мъчнотията на всички русенци, включително и моята. За мен в края на моя мандат това, че Мариян Димитров става и с такъв патос ми говори само за ВиК проекта, наистина без чувство за хумор, с абсолютно така мъжко усещане към Вас, първо благодаря за поставения въпрос, но и се радвам, че в края на този четиригодишен мандат, един от моралните, как да кажа, най-активни граждани в нашия град, а Вие сте такъв, поставя този въпрос пред мен. За мен това също е оценка за моето управление. Нямам право последен да се изкажа, защото имаме председател на общинския съвет. Само наистина още един път искам да благодаря на всички в тази последна за нас сесия, за мен беше удоволствие. Благодаря ви.

**Г-н Иво Пазарджиев:** И аз благодаря на кмета. Благодаря на господин Димитров и на всички, които останаха до края на последното ни заседание. Отново благодаря за добрата работа. Вярвам, че сме били полезни за русенци и сме имали един успешен мандат. Закривам заседанието (аплодисменти от зала).

**ИЗГОТВИЛ: ПРЕДСЕДАТЕЛ:**

**/Йоанна Гочева/ /Иво Пазарджиев/**